Mi faharu ves bodu jamaa athuga Eid namaadhu kurun Stadium ga!\nމިއަހަރުވެސް ބޮޑު ޖަމާއަތުގައި އަޟްހާ އީދު ނަމާދުކުރުން ސްޓޭޑިއަމްގައި\n• ސްޓޭޑިއަމްގެ އިތުރުން ހުކުރުކުރާ ފަސް މިސްކިތުގައިވެސް އީދު ނަމާދުކުރާނެ\nކުޅުދުއްފުށީގައި މިއަހަރުވެސް ބޮޑު ޖަމާއަތުގައި އަޟްހާ އީދު ނަމާދު ކުރުމަށް ހަމަޖެހިފައިވަނީ ޒޯން ސްޓޭޑިއަމްގައި ކަމަށް ކައުންސިލުން ބުނެފި އެވެ. ސްޓޭޑިއަމްގެ އިތުރުން ހުކުރުކުރާ ފަސް މިސްކިތުގައިވެސް އީދު ނަމާދުކުރާނެ އެވެ.\nކައުންސިލްގެ ރައީސް ވިދާޅުވީ މިއަހަރުވެސް އަޟްހާ އީދު ނަމާދު ކުރުން މޫސުމް ތަންދޭނަމަ ބޮޑު ޖަމާއަތުގައި ކުރެވޭނީ ޒޯން ސްޓޭޑިއަމްގަ އެވެ. އޭގެ އިތުރުން ހުކުރު ކުރާ ފަސް މިސްކިތުގައި އީދު ނަމާދު ކުރެވޭނެކަމަށެވެ.\nކުޅުދުއްފުށީ ގައި އީދު ނަމާދު ކުރެވޭ މިސްކިތްތަކަކީ ހަޟާރަތު މިސްކިތާއި ހަސަނާތު މިސްކިތާއި ޖަމާއަތު މިސްކިތާއި ފިރުދައުސް މިސްކިތާއި ނޫރު މިސްކިތެވެ.މޫސުން ތަންދޭނަމަ ބޮޑުޖަމާއަތުގައި އީދު ނަމާދު ކުރާނީ ޒޯން ސްޓޭޑިއަމްގަ އެވެ.\n"ސަތަރިވެސް އަޅާނަން. އެކަމަކު ބޮޑަށް އެދެވިގެންވަނީ މުސައްލަ ހިފައިގެން ދިޔުމަށް. އޭރުން ސަތަރި ޖާގަ ނުލިބިއްޖެ ހާލަތެއްގައިވެސް ބޭނުންކުރެވޭނެ." ލަތީފް ވިދާޅުވި އެވެ.\nއެހެން ފަހަރުތަކާ ހިލާފަށް މިއަހަރު ބޮޑު ޖަމާއަތުގައި އީދު ނަމާދުކުރުމުގެ ކަންކަން ހަމަޖައްސަނީ ކައުންސިލުން ކަމަށެވެ. އެހެން އަހަރުތަކުގައި އީދު ނަމާދުގެ ކަންތައްތައް ކުރަނީ އަމިއްލަ ފަރާތަކުން އިސްނަގައިގެންނެވެ. އެހެންނަމަވެސް ކުރިން އީދު ނަމާދު އިންތިޒާމުކުރުމުގައި އުޅުނު ފަރާތުގެ އެހީތެރިކަން މިކަމުގައި ލިބެމުންދާކަމަށް ކައުންސިލް މައުލޫމާތުދެ އެވެ.\nރަސޫލާގެ ސުންނަތާ އެއްގޮތަށް އީދު ނަމާދު ހުސްބިމެއްގައި އެއް ޖަމާއަތެއްގެ ގިނަ ރަށްތަކެއްގައި އަންނަނީ ކުރަމުންނެވެ.


Azim vidhaalhuvanee MDP ah jehifai vanee 37 aharun nuvi kan kamuge undhagoo kamah\nއާޒިމް ވިދާޅުވަނީ އެމްޑީޕީއަށް ޖެހިފައިވަނީ 37 އަހަރުން ނުވި ކަންކަމުގެ އުނދަގޫ ކަމަށް\n-5days ago3- ސުހޭލާ\nސަރުކާރު ހިންގާ މައި ޕާޓީ، އެމްޑީޕީއަށް ވެރިކަން ލިބުމުން އެޕާޓީއަށް ކުރަން ޖެހުނީ 37 އަހަރުގެ ތެރޭގައި ސަރުކާރުތަކަށް ނުކުރެވި ހުރި މަސައްކަތް ކަމަށް އެޕާޓީގެ ޕާލިމެންޓްރީ ގްރޫޕްގެ ލީޑަރު، ޢަލީ އާޒިމް ވިދާޅުވެއްޖެއެވެ.\nއަންނަ ހޮނިހިރު ދުވަހު ބާއްވާ ލޯކަލް ކައުންސިލްތަކުގެ އިންތިޚާބުގެ ކެމްޕެއިން ހަރަކާތްތަކުގެ ތެރެއިން، މިއަދު ހަވީރު ބޭއްވި ހަރަކާތެއްގައި ބައިވެރިވެވަޑައިގެން އާޒިމް ވިދާޅުވީ، ރައީސް މައުމޫން ޢަބްދުލްޤައްޔޫމްގެ ވެރިކަމުގެ 30 އަހަރާއި، ބަޣާވާތުން ހޯދި ވެރިކަމުގެ ދެއަހަރާއި، ސުޕްރީމް ކޯޓުން ވަގަށް ނެގި ފަސް އަހަރުގެ ތެރޭގައި ރައްޔިތުންނަށް ކޮށްނުދެވި ހުރި ކަންކަން އެމްޑީޕީއަށް ކުރަން ޖެހިފައިވާ ކަމަށެވެ. ބަޣާވާތުގެ ދެއަހަރުގެ ގޮތުގައި އޭނާ ސިފަކުރެއްވީ، ރައީސް މުޙައްމަދު ނަޝީދު އަމިއްލަފުޅަށް އިސްތިއުފާ ދެއްވުމުން، އޭރުގެ ނާއިބު ރައީސް ޑރ.މުޙައްމަދު ވަޙީދު ޙަސަން މަނިކު ވެރިކަން ކުރެއްވި ދެއަހަރެވެ. އަދި ސުޕްރީމް ކޯޓުން "ވަގަށް ނެގި" ފަސް އަހަރު ކަމަށް އޭނާ ވިދާޅުވީ، ޕީޕީއެމްގެ ރައީސް، ރައީސް ޔާމީންގެ ވެރިކަމުގެ ފަސް އަހަރެވެ.\n"37 އަހަރު ނުވި ކަންކަމުގެ ހުރިހާ އުނދަގުލެއް އަޅުގަނޑުމެންނާ ހަމައަށް މިއަދު ވަނީ އައިސްފައި" އާޒިމް ވިދާޅުވިއެވެ.\nއާޒިމް ވިދާޅުވި ގޮތުގައި، 2008 ވަނަ އަހަރު އެމްޑީޕީން ވެރިކަން ކުރި ތިން އަހަރާއި، މިހާރު ކުރަމުންދާ ވެރިކަމުގެ ދެއަހަރުގެ ތެރޭގައި ރައްޔިތުންނަށް ކަމެއް ނުކޮށްދެވޭ ކަމަށް ބުނެ، އެ ރައްޔިތުން ކަންބޮޑު ނުވާ ކަމަށެވެ. ރައްޔިތުން ކަންބޮޑުވަނީ ދިގު 37 އަހަރުގައި ކަމެއް ކޮށްދެވިފައި ނެތުމުން ކަމަށްވެސް އޭނާ ވިދާޅުވިއެވެ.\n" ވޯޓެއް ނުލާނަމޭ ކިޔައިގެން އުޅޭނެކަމެއް ނެތް. ވޯޓު ލިއްޔާ ކޮންކަމެއްހޭ ވާނީ؟ ވާ ކަންތައް އަޅުގަނޑުމެންނަށް އެބަ ފެނޭ" އާޒިމް ވިދާޅުވިއެވެ.\nމާލެ ސިޓީގެ ރައްޔިތުންނާއި މުޚާތަބު ކުރައްވައި އާޒިމް ވިދާޅުވީ މާލެއަށް ދެންވެސް ކަމެއް ކޮށްދޭނީ އެމްޑީޕީ ކަމަށެވެ. އެގޮތުން މާލޭގެ ރައްޔިތުންނަށް އެންމެ ބޮޑަށް ދަތިވެފައިވާ ބޯހިޔާވަހިކަމުގެ މައްސަލަވެސް ޙައްލު ކޮށްދޭނީ އެމްޑީޕީން ކަމަށް އޭނާ ވިދާޅުވިއެވެ.\nމިސަރުކާރުގެ ތެރޭގައިވެސް އެޕާޓީތައް ހިމެނޭ ހިއްސާވާސަރުކާރެއްމިއީވެސް. އެހެންވީމާ މިސަރުކާރުވެސް ހިމަނައިގެން 39 އަހަރޭކިޔާ. ހަމަތިކެއްކެނީ އެންމެންނަށްވެސް އެއްބޮޑިބަތްގަޑެއް.\nޥެރިކަމަށް ބޯ މަހާލާއިރު ހޭބަލިވެފަ ތިބޭވަރުން ނޭނގެނީ ވޭތިވެދިޔަ ތަނުގެ ޒިންމާތައް ނަގަން ޖެހޭނީ ފަހުން އަންނަ ސަރުކާރުން ކަމެއް.މިކަލޭގެ އަބަދުވެސް ދައްކާނީ މިކަހަލަ ގަޅިވާހަކަ.ގަޅިމް އާޒިމް\nބަލަ ނުވެހުރި ހުރިހާކަމެއް ކޮށްދެން ވައުދުވެގެންނޫންތަ ވެރިކަމަށްއައީ . ދެންއެސަރުކާރު މިސަރުކާރެއްކިޔާކަށް ނުޖެހޭނެ.ރައްޔިތުންނަށް އެކަންކަން ކޮށްދެވޭތޯބަލަންވީ. ނުކުރެވެންޏާ ކުރެވޭވަރުބަޔަކާ ހަވާލުކުރޭ.


ކުޅުދުއްފުށީގައި ލޯކަލް ޓްރާންސްމިޝަނެއް، ރައްކާތެރި ކަމުގެ ފިޔަވަޅު އަޅުއްވާ! ކުޅުދުއްފުށީގައި ލޯކަލް ޓްރާންސްމިޝަނެއް، ރައްކާތެރި ކަމުގެ ފިޔަވަޅު އަޅުއްވާ!\nކުޅުދުއްފުށީގައި ލޯކަލް ޓްރާންސްމިޝަނެއް، ރައްކާތެރި ކަމުގެ ފިޔަވަޅު އަޅުއްވާ!\nކުޅުދުއްފުށީގައި ލޯކަލް ޓްރާންސްމިޝަނެއް، ރައްޔިތުން ރައްކާތެރި ކަމުގެ ފިޔަވަޅު އެޅުއްވުމަށް ކައުންސިލުން އެދެފި.\nކުޅުދުއްފުށީގައި ކޯވިޑް-19ގެ ލޯކަލް ޓްރާންސްމިޝަނެއް ހިނގާފައިވާ ކަމަށް ބެލެވޭކަމަށް ހެލްތު އިމަރޖެންސީ އޮޕަރޭޝަން ސެންޓަރު، އެޗްއީއޯސީ އިން ހާމަކުރައްވައިފިއެވެ.\nކުޅުދުއްފުށިން މިމަހު ފެނިފައިވާ ޕޮލިސް ކްލަސްޓަރ އާއި ގުޅޭ4މީހަކު ރޭ ޕޮޒިޒޓިވްވުމާއި ގުޅިގެން އެރަށްވަނީ މޮނިޓަރިންގެ ޙާލަތަށް ގެނެސްފައެވެ. އެޗްއީއޯސީން ވިދާޅުވީ، ކުޅުދުއްފުށިން އިތުރު ބަޔަކު ޕޮޒިޓިވްވުމާއިި ގުޅިގެން އެރަށުގައި ބަލި ކޮންޓްރޯލް ކުރުމަށްޓަކައި އިތުރު ފިޔަވަޅުތަކެއް އަޅަމުންދާކަމަށާއި، އެކަމަށްޓަކައި އެކުލަވާލާފައިވާ ޓާސްކު ފޯހާއި އެޗްޕީއޭގެ ޓެކްނިކަލް ޓީމާއެކު މަޝްވަރާތައް ކުރެވި ޢަމަލުކުރަންވީ އިރުޝާދުތައް ދީފައިވާކަމަށެވެ.\nކުޅުދުއްފުށީގައި ކޯވިޑް-19 ރޯގާގެ ބިރުވެރިކަން އިތުރުވަމުންދާ މި ދަނޑިވަޅުގައި ރައްކާތެރިވުމުގެ ގޮތުން އެޅެން ހުރި ހުރިހާ ފިޔަވަޅުތައް އެޅުމަށާއި ސިއްހީ މާހިރުންގެ ލަފަޔާއި އިރުޝާދަށް ފުރިހަމައަށް ބޯލެނބުމަށް އެންމެހާ ރައްޔިތުންނަށް ކުޅުދުއްފުށީ ކައުންސިލުންވަނީ އިލްތިމާސް ކޮށްފައެވެ.\nމިގޮތުން ކޮންމެހެން ނުކުންނަން ޖެހިގެން ނޫނީ ބޭރަށް ނުނިކުތުމަށާއި، ބޭރަށް ނުކުންނަނަމަ މާސްކު އަޅައި ގައިދުރުކަން ބެހެއްޓުމަށާއި، މިސްކިތަށް ދިއުމުގައި އިސްލާމިކް މިނިސްޓްރީގެ އެންގުންތަކަށް ބޯލެނބުމުގެ ގޮތުން، މާސްކު އެޅުމާއި، މުސައްލައެއް ހިފައިގެން މިސްކިތަށް ދިއުމަށާއި، ގެއިން ވުޟޫ ކޮށްގެން ދިއުމާއި، ކުޑަކުދިންނާއި މުސްކުޅިން ޖަމާއަތުގައި ބައިވެރި ނުވުމާއި، ބަލީގެ އަލާމާތެއް ހުރިނަމަ ޖަމާއަތަށް ނުދިއުމަށާއި، ވިޔަފާރި ކުރުމަށް ފިހާރަތަކަށް ދިއުމުގެ ބަދަލުގައި އޮންލައިންކޮށް މުދަލަށް އޯޑަރު ކުރުމަށާއި އަދި އާންމު ސާފުތާހިރުކަމަށް ސަމާލުވުމާއި ގިނަ ގިނައިން އަތްދޮވުމަށް ކުޅުދުއްފުށީ ކައުންސިލުން ވަނީ އެދިފައެވެ.\nއެޗްޕީއޭގެ ޚާއްސަ ހުއްދައިގެ ދަށުން އުތުރަށް ދަތުރުކުރި ފުލުހުންތަކަކާއި ކޮންޓެކްޓްވެ އުފެދުނު އުތުރު ޕޮލިސް ކްލަސްޓާއާއި ގުޅިގެން ފުރަތަމަ ޕޮޒިޓިވްވީ ކުޅުދުއްފުށީ ސިޓީ ޕޮލިސް ސްޓޭޝަންގައި މަސައްކަތްކުރާ ފުލުހެކެވެ. މިމަހުގެ5ވަނަ ދުވަހު އޭނާ ޕޮޒިޓިވް ވުމާއި ގުޅިގެން އެ ސިޓީ ހިމެނޭހެން، އެ ފުލުސްމީހާ ދަތުރުކުރި6ރަށެއް މޮނިޓަރިންގ ހާލަތަށް ވެސް ގެނައެވެ. ޖެހިގެންއައި ދުވަހު އެރަށްތައް ވަނީ މޮނިޓަރިން ހާލަތުން ނަގާފައެވެ.\nއުތުރު ޕޮލިސް ކްލަސްޓާއާއި ގުޅިގެން ކުޅުދުއްފުށީ ސިޓީއިން ޕޮޒިޓިވްވި މީހުންގެ އިތުރުން ހއ. ދިއްދޫން3މީހުންނާއި، ށ. ފޯކައިދޫން މީހަކާއި އަދި ހދ. ކުރިނބީން ވެސް މީހަކު ވަނީ ކޯވިޑަށް ޕޮޒިޓިވް ވެފައެވެ.\nއެޗްޕީއޭގެ ތަފާސް ހިސާބުތައް ދައްކާ ގޮތުގައި ކުޅުދުއްފުށިން މިވަގުތު ކޯވިޑްގެ-19 އެކްޓިވް7ކޭސް ވަނީ ފެނިފައެވެ. އެއީ4ދިވެހިންނާއި3ބިދޭސީންނެވެ.\nކޯވިޑް-19ގެ ލޯކަލް ޓްރާންސްމިޝަނެއް ހިނގާފައިވާ ކަމަށް ބެލެވޭތީ ކުޅުދުއްފުށީ ސްކޫލްގެ ކިޔެވުންވަނީ ހަފްތާއަކަށް މެދުކަނޑާލާފައެވެ. ނަމަވެސް ގްރޭޑް 10 އާއި ގްރޭޑް 12އިގެ ދަރިވަރުންގެ އިމްތިހާންތައް ކުރިއަށްދާނެ ކަމަށް އެސްކޫލުން މަޢުލޫމާތުދީފައިވެއެވެ.\nކުޅުދުއްފުށީގައި ކޯވިޑް-19ގެ ލޯކަލް ޓްރާންސްމިޝަނެއް ހިނގާފައިކަމަށް ބެލެވޭކަމަށް އެޗްއީއޯސީ ބުނެފައިވާއިރު، އެރަށަކީ އުތުރުގެ ތިން އަތޮޅުގެ ރަށްތިޔުން ގިނަ ޚިދުމަތްތަކަކަށް ބަރޯސާވެފައިވާ ރަށެއްކަން ފާހަގަކޮށްލެވެއެވެ.\nއިތުރު ލިޔުންތައް ރިޕޯޓް އަތޮޅުތައް\nޓޮޓްނަމް އާއި ޝެފީލްޑް ޔުނައިޓެޑްގެ މެޗް ޓޮޓްނަމް ކާމިޔާބުކޮށްފި\nފެހެންދޫގައި ނާސަރީގައި ކިޔަވާ ދަރިވަރުންނަށް އެލަވަންސް ދިނުމަށް މަޝްވަރާކުރަނީ\nއަންނަމަހުން ފެށިގެން ސެކަންޑްރީ ޝިޕިންގ އެޖެންޓުން އައްޔަންކުރެވޭނެ


Hootheen ge missile hamalaeh Saudi ah - sulhaige vaahakathah anna haftaagai\nހޫތީންގެ މިސައިލް ހަމަލާއެއް ސައުދީ އަށް، ސުލްހައިގެ ވާހަކަތައް އަންނަ ހަފުތާގައި\nޔަަމަނަށް ވެރިވެގެންފައިވާ ހޫތީ ހަނގުރާމަވެރިން ފޮނުވާލި ސްކަޑް މިސައިލެއް ވައްޓާލާފައިވާ ކަމަށް ސައުދީ އަރަބިއްޔާ އިން އިއްޔެ ބުނެފި އެވެ. އެއާ އެކު، އދ. އިން އިސް ނަގައިގެން ކުރިއަށް ގެންދަން މަސައްކަތްކުރާ ސުލްހައިގެ ވާހަކަތައް އަންނަ ހަފުތާގައި އަލުން ފެށުމަށް ވަނީ ނިންމާފަ އެވެ.\nހޫތީންނާ ދެކޮޅަށް ވައިގެ ހަމަލާތައް ދެމުން ގެންދާ ސައުދީގެ ރަސްމީ ނޫސް އެޖެންސީން ބުނި ގޮތުގައި އިއްޔެ ހެނދުނު ހޫތީން ފޮނުވާލި އެ މިސައިލް ވައްޓާލާފައި ވަނީ، މިސައިލުން ދިފާއު ވުމަށް ހުޅަނގު ދެކުނު ހާމިސް މުޝައިތު ސިޓީގައި ގާއިމްކޮށްފައިވާ ސިސްޓަމަކުންނެވެ.\nސައުދީ އަށް އަމާޒުކޮށް ހޫތީން މިސައިލް ހަމަލާއެއް ދީފައި ވަނީ ޔަމަނާއި ސައުދީ ގުޅޭ ބޯޑަރު ސަރަހައްދުގައި ހޫތީ ހަނގުރާމަވެރިންނާއި ސައުދީ ސިފައިން ވަރުގަދަ ހަމަލާތަކެއް ބަދަލުކުރިތާ މާ ގިނައިރެއް ނުވެ އެވެ. މިދިޔަ ހުކުރު ދުވަހު ހިނގި އެ ކުރިމަތިލުންތަކުގައި ސައުދީ ސިފައިންގެ ހަތަރު މީހުންގެ އިތުރުން ގިނަ އަދަދެއްގެ ހަނގުރާމަވެރިން ވަނީ މަރުވެފަ އެވެ.\nޝީއީ މަޒްހަބަށް ނިސްބަތްވާ ހޫތީން ވެރިރަށް ސަންއާ އަށް ވެރިވެގަތުމާ އެކު، ޔަމަންގެ ރައީސް އަބްދުއްރަބާ މަންސޫރު ހާދީ ވަނީ ފިއްލަވައިގެން ސައުދީ އަށް ވަޑައިގެންފަ އެވެ. އެއާ އެކު، ސައުދީ އާއި ސުންނީ މުސްލިމުންގެ މެޖޯރިޓީ އޮންނަ ސަރަހައްދީ ގިނަ ގައުމުތަކެއް ބައިވެރިވާ ގުޅިފައިވާ ފައުޖުތަކުން ވަނީ ޔަމަނަށް ބޮން އަޅަން ފަށާފަ އެވެ. ދެ މަހަށް ވުރެ ގިނަ ދުވަސްވެފައިވާ އެ އޮޕަރޭޝަންގެ އަމާޒަކީ ހާދީގެ ވެރިކަން އިއާދަކުރުމެވެ.\nހާދީގެ ކުރިން ވެރިކަމުގައި ހުންނެވި އަލީ އަބްދުﷲ ސާލިހަށް ވަފާތެރި ހަނގުރާމަވެރިން ވެސް މިހާރު ވަނީ، ސޯލިހްގެ ވެރިކަމާ ދެކޮޅަށް އެންމެ ބޮޑަށް މަސައްކަތްކުރި ހޫތީންނާ ގުޅިފަ އެވެ.\nޔަމަންގެ މަސްރަހު އިންތިހާ އަށް ގޯސްވެ، އާބާދީގެ ގާތްގަނޑަކަަށް 80 ޕަސެންޓް މީހުން ހާލުގައި ޖެހިފައި ވާއިރު، އދ. އިން އިސް ނަގައިގެން ފަށާފައިވާ ސުލްހައިގެ މަޝްވަރާތައް އަދި އޮތީ މަޑުޖެހިފަ އެވެ. މީގެ ކުރިން ބާއްވަން އުޅުނު މަޝްވަރާތަކުގައި ބައިވެރިވާން ހޫތީންނާއި ސައުދީގައި ހުންނެވި ހާދީގެ ސަރުކާރުން ދެކޮޅު ހެދި ނަމަވެސް، މި މަހު 14 ގައި ބާއްވަން ނިންމާފައިވާ މަޝްވަރާތަކުގައި ބައިވެރިވާން ދެ ފަރާތުން ވެސް ވަނީ އެއްބަސްވެފަ އެވެ.


MDP akee laadheenee Party eh kamugai rayyathun gabooleh nukurey:Raees Nasheed - AO News MDP akee laadheenee Party eh kamugai rayyathun gabooleh nukurey:Raees Nasheed\n"ވިއަވަތި ރާއްޖެ" މަހާސިންތާގައި ރައީސް މުޙައްމަދު ނަޝީދު ވާހަކަފުޅުދައްކަވަނީ - ފޮޓޯ: މަޖިލިސް\nއެމްޑީޕީ އަކީ ލާދީނީ ޕާޓީއެއްކަމުގައި ރައްޔިތުން ގަބޫލެއް ނުކުރޭ:ރައީސް ނަޝީދު\nއިދިކޮޅު ސިޔާސީ ޕާޓީ ޕީޕީއެމް އާއި ވާދަވެރިން އެންމެ ކުރިއަރާ މޮޅުވެފައިވާ ކަންތައްތަކުގެ ތެރެއިން، އެންމެ ފުރަތަމަ ކަމަކީ އެމްޑީޕީ އާއި ދިމާލަށް ލާދީނީއޭ ގޮވުންކަމަށާއި، އެހެންނަމަވެސް އެއީ ދިވެހިރާއްޖޭގެ އެއްވެސް ރައްޔިތަކު ގަބޫލުކުރާ ވާހަކައެއް ނޫންކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރޭ “އެޖެންޑާ 19 ރަށަށް: ކުޅުދުއްފުށި ސިޓީ” ގައި ބޭއްވި ޖަލްސާގައި ވާހަކަދައްކަވަމުން ނަޝީދު ވަނީ އިދިކޮޅު ފަރާތްތަކަށް ވަރަށް ބޮޑަށް ފާޑުވިދާޅުވެފައެވެ. މި ގޮތުން ނަޝީދު ވިދާޅުވީ އިދިކޮޅު ސިޔާސީ ޕާޓީ ޕީޕީއެމާއި ވާދަވެރިންގެ އެންމެ ބޮޑު ހުނަރަކީ ފިތުނަ ފަސާދަ އުފައްދާ ދޮގުހަދާ ދެބައޮޑުވުން ކަމަށެވެ. ” ގައުމެއް ހަލާކުވެގެންދާނެ ހުރިހާ ސިފަތަކެއް އިދިކޮޅު ސިޔާސީ ހަރަކާތެއްގައި ދައްކަވަމުން ގެންދަވާ. އެބޭފުޅުންގެ ވާހަކަތަކުން، އެބޭފުޅުންގެ ކޮންމެ ހަރަކާތަކުން އަޅުގަނޑުމެންނަށް ފެންނަމުން މިދިޔައީ އަދި ރާއްޖޭގެ ރައްޔިތުންނަށް މާބޮޑަށް ސާފުވަމުން މިދިޔައީ އެ ބޭފުޅުންނަނީ ހަމައެކަނި ފިތުނަ ފަސާދަ އުފައްދަން ތިއްބަވާ ބޭފުޅުންކަން.”ނަޝީދު ވިދާޅުވިއެވެ.\nމީގެ އިތުރުން ނަޝީދު ވިދާޅުވީ ލާމަރުކަޒީ ނިޒާމެއް ހިންގުމަކީ އިދިކޮޅު ފަރާތަތްކަށް ކުރެވޭނެ ކަމެއް ނޫންކަމަށެވެ. އަދި ވާދަވެރިން ދަންނަ ކަންތައް ވަރަށް ރަނގަޅަށް އެނގިވަޑައިގަންނަވާ ކަމަށާއި، އެއްވެސް ބަޔަކު ނުދަންނަ ކަމަކާއިގެން އުޅެން ފަށައިފިއްޔާ އޭގެން ރަނގަޅެއް ނުނިކުންނާނެ ކަމަށް ނަޝީދު ވަނީ ވިދާޅުވެފައެވެ. ކުރިއަށް އޮތް ލޯކަލް ކައުންސިލް އިންތިހާބަށް ކެމްޕެއިން ކުރެއްވުމަށްޓަކައި އުތުރުގެ ރަށްތަކަށް ކުރައްވާ ދަތުރުފުޅުގައި ނަޝީދު ވަނީ މީގެ ކުރިންވެސް އިދިކޮޅަށް ވަރަށް ބޮޑަށް ފާޑުވިދާޅުވެފައެވެ.\nޕީޕީއެމް އަކީ ލާދީނީ ޕާޓީއެއް – ރައްޔިތުންގެ މަޖިލިސް ރައީސް\nމަޖިލިސް ރައީސް އިންޑިޔާއަށް ވަޑައިގެންފި\nރައީސް ނަޝީދުގެ ކޮރަޕްޝަންގެ އަމަލަކީ މެންބަރުކަން ގެއްލޭވަރުގެ ކުށެއް:ހައިލަމް\nބޮޑާހޭކުން ހުއްޓާލާ، ކެމްޕެއިންގައި އެކުގައި މަސައްކަތްކުރަން ފަށަން ޖެހޭ:ނަޝީދު


BREAKING NEWS: Nursery Adhi Baby Nursery Ge Kiyevun Ves Aadhitha Dhuvahu Fashan Ninmaifi - Vaguthu\nބޭބީ ނާސަރީ އަދި ނާސަރީގެ ކިޔެވުން ވެސް އާދީއްތަ ދުވަހު ފަށަން ނިންމައިފި\nމިހިނގާ ދިރާސީ އަހަރުގެ ދެވަނަ ޓާމް އަންނަ އާދީއްތަ ދުވަހު ފެށޭއިރު، ބޭބީ ނާސަރީ އާއި އަދި ނާސަރީގެ ކިޔެވުން ވެސް ފަށާނެ ކަމަށް އެޑިއުކޭޝަން މިނިސްޓްރީން ވިދާޅުވެއްޖެއެވެ.\nއެޑިއުކޭޝަން މިނިސްޓްރީން ދެންމެ ކުރި ޓްވީޓެއްގައި ވިދާޅުވީ މިހިނގާ ދިރާސީ އަހަރުގެ ދެވަނަ ޓާމް 10 ޖެނުއަރީ 2021 ގައި ފެށޭއިރު، ބޭބީ ނާސަރީއިން ފެށިގެން ގްރޭޑް 12 ގެ ހުރިހާ ދަރިވަރުންނަށް ކިޔެވުން ފެށިގެންދާނެ ކަމަށެވެ.\nކޮވިޑް-19 އާއި ގުޅިގެން މާލޭ ސަރަހައްދުގައި ދަށް ގްރޭޑްތަކުގެ ދަރިވަރުންނަށް ސްކޫލްގައި ކިޔެވުން ނުގެންދާތާ އަހަރެއް ވާން ކައިރިވެފައި ވަނިކޮށް އާދީއްތަ ދުވަހު ސްކޫލްތައް ހުޅުވަން ފުރަތަމަ ނިންމީ ނާސަރީން ފެށިގެން މަތީ ގްރޭޑްތަކަށެވެ. އިއްޔެ ވެސް އެޑިއުކޭޝަން މިނިސްޓްރީން ވިދާޅުވީ ބޭބީ ނާސަރީ އާއި އަދި ނާސަރީގެ ކިޔެވުން ފެށުމާއިމެދު ގޮތެއް ނުނިންމާ ކަމަށެވެ. ނަމަވެސް މިއަދު ވިދާޅުވީ ބޭބީ ނާސަރީ އާއި އަދި ނާސަރީގެ ކިޔެވުން ވެސް އާދީއްތަ ދުވަހު ފަށާނެ ކަމަށެވެ.\nކޮވިޑް-19 އާއި ގުޅިގެން މިދިއަ އަހަރުގެ މާޗު މަހުން ފެށިގެން މާލޭ ސަރަހައްދުގެ ސްކޫލްތައް ބަންދުކުރި އެވެ. އޭގެ ފަހުން ކިޔަވައިދިނީ އޮންލައިންކޮށާއި ޓީވީ މެދުވެރިކޮށެވެ. ޖުލައި މަހު މާލޭގެ ސްކޫލްތަކުގެ މަތީ ގްރޭޑްތަކުގެ ދަރިވަރުން ސްކޫލަށް ގެންދިޔަ އެވެ. ނަމަވެސް އަނެއްކާވެސް ކޮވިޑް-19 އަށް ފައްސިވާ މީހުންގެ އަދަދު ގިނަވާން ފެށުމުން، ސްކޫލް ބަންދުކުރިއެވެ. ދެން ގްރޭޑް އަށަކުން މަތީގެ ކުދިން ސްކޫލަށް ގެންދަން ފެށީ އޮކްޓޯބަރު 19 ގަ އެވެ. އޮކްޓޯބަރ މަހު ގްރޭޑް ހަތެއްގެ ދަރިވަރުން ވެސް ސްކޫލަށް ގެންދިޔަ އެވެ.\nނަމަވެސް މާލޭ ސަރަހައްދުގައި ގްްރޭޑް ހަޔަކުން ފެށިގެން ދަށުގެ ކުދިން މިދިޔަ އަހަރުގެ މާޗް މަހުން ފެށިގެން ސްކޫލަކަށް ނުގެންދެއެވެ.\nމާލޭގައި ކޮވިޑް-19 އަށް ފައްސިވާ މީހުންގެ އަދަދު ވަރަށް ބޮޑަށް މަދުވުމަށްފަހު ފާއިތުވި ދެހަފްތާއެއްހާ ދުވަހު އަނެއްކާވެސް ފައްސިވާ މީހުންގެ އަދަދު ވަނީ އިތުރުވާން ފަށާފައެވެ.\nއާތުރައިޓިސް ބޭސް ދިނުމުން ކޮވިޑްގައި މަރުވުމުގެ ފުރުސަތު ކުޑަކޮށްދޭ!\nފްރާންސުގައި މާސްކު އެޅުން މަޖުބޫ ކުރާ ގަވައިދު ނިމުމަކަށް ގެންނަނީ\nޖެނުއަރީ 6, 2021 12:08\nމީނަ މިހާރު ވެއްޖެ ތިޔަ ތަނުން ބޭރު ކުރަން. ތިޔަ މިނިސްޓްރީއަކީ މިހާރު ކުޅޭ ކުޅޭ ތަނަކަށް ވެއްޖެ. އެއްވެސް ވަރަކަށް ވިސްނާލުމެއްނެތި ކުއްލި ކުއްލިއަށް ކަންތައްތައް ނިންނާ ދެ އިރު ދެ ދަޅަައަށް ކާ ބޭހެއްހެން ހެނދުނު ގޮތަކަށް ހަވީރު ގޮތަކަށް ކަންތައްތައް ނިންމަމުން ދިއުމަކީ މިނިސްޓަރުގެ ޤާބިލުކަމާމެދު ސުވާލު އުފެދޭކަމެއް.\nޖެނުއަރީ 6, 2021 12:10\nއަނެއްފަހަރު ގޯހެއް ނަހައްދަވާ... މި ދައްކަނީ ޅަ ކުދިންގެ ވާހަކަ...އަންނަން އޮތް ޖީލުގެ ވާހަކަ...\nޖެނުއަރީ 6, 2021 15:51\nޢެހެންވީއިރު ރައްރަށަށް ގޮސް ކީއްވެތޯ ކަރަންޓީން ވާން ޖެހެނީ\nޖެނުއަރީ 6, 2021 12:11\nދަރިން ފޮނުވވާނެކަމެއްނެތް! އަދިވެސް ކޮވިޑުގެ ބިރުފިލީކިނޫން. ކޮބާހޭ ވެކްސިން؟؟ ވެންޓިލެޓަރުގޮތަަށް6 ދިރުވާލީތަ؟ ތިހެންތިބެފައި ނުބުނައްޗޭ 2024ގެ ކުރިންވެކްސިން7 ލ\nޖެނުއަރީ 6, 2021 12:25\nއެކަމަކު ކޮވިޑާހުރެ އިންތިޚާބު ބޭއްވޭކަށްނެތޯ؟ ޢަޖައިބެއްނު؟ މިހާރު ބާއްވަމުން މިގެންދާ ބައިބޯ ބައްދަލުވުންތަކާ ބައިތުނި ބައްދަލުވުންތަކާ ސްކޫލުތަކުގެ ކްލާސްޜޫމުތަކުގައި ދަރިވަރުންނާ ޓީޗަރުން އެއްވެތިބުމާ ބޭނުން ދިމާއަކަށް ބޭނުންތަނަކަށް ބޭނުންއިރަކު ސަރުކާރުގެވެރިން ދަތުރުކޮށް މަޖާނެގުމާ މޫދަށްއެރިއުޅުމާ ކައްކާ ކެއުމާ ޙަފްލާތައް ބޭއްވޭއިރު ކޮވިޑަކަށް ނޭގެޔޯ ބަޔަކު އެބަ އުޅޭކަމެއްވެސް!!!!\nޖެނުއަރީ 6, 2021 12:54\nކިހާދެރަކަމެއް ރޯގާފެތުރުން ކޮންޓުރޯލު ނުވެގެން ދުނިޔޭގެ ބޮޑަތި ގައުމުތައް ބަންދު ކުރާއިރު މިސަރުކާރުން ބޭރުން ފަތުރުވެރިން ގެނެއްސަ މީހުންްްގެ ޅަދަރިން ސުކޫލު ތަކައް ގެންދަން މިއުޅެނީ ކިހާބޮޑު ކަމެއް މިދެން\nޖެނުއަރީ 6, 2021 14:16\nދެވަށް ދޮންކެޔޮ އަދި ބިލްތައް @ ސާބަހޭ\nޖެނުއަރީ 6, 2021 16:55\nމަ އަދި ތެޔޮބިޑި ނުބޮން މަގޭދަރިޔަކު ވެކްސިން ނުލިބެނިސް ނުފޮނުވާނަން


BREAKING NEWS: OBLU SELECT at Sangeli In 32 Meehun Fassivejje - Vaguthu\nއޮބްލޫ ސިލެކްޓް ސަންގެލި ރިސޯޓުން 32 މީހުން ފައްސިވެއްޖެ\nއޮބްލޫ ސިލެކްޓް ސަންގެލި ރިސޯޓްގައި ކޮވިޑް-19 ފެތުރި އެރިސޯޓުން 32 މީހުން ކޮވިޑް-19 އަށް ފައްސިވެއްޖެއެވެ.\nއެޗްއީއޯސީ އިން ވިދާޅުވީ މިއަދު ފައްސިވި 59 މީހުންގެ ތެރެއިން 27 މީހުން ފައްސި ވެފައިވަނީ އޮބްލޫ ސިލެކްޓް ސަންގެލި ރިސޯޓުން ކަމަށެވެ.\nއެޗްއީއޯސީ އިން ވިދާޅުވީ އޮބްލޫ ސިލެކްޓް ސަންގެލި ރިސޯޓްގެ މުވައްޒަފަކު ރާއްޖެއިން ބޭރަށް ދަތުރުކުރުމަށް 03 ޖަނަވަރީގައި ހެދުނު ޕީސީއާރު ޓެސްޓުން ފައްސިވި ކަމަށެވެ. އޭނާ ފައްސިވުމުން އޭނާ އާއު ގާތުން އެއްތާވި (ޑައިރެކްޓް ކޮންޓެކްޓްވި) އަށް މީހުން ކަރަންޓީން ކުރިއެވެ.\nއަދި 11 ޖެނުއަރީގައި ބަލީގެ އަލާމާތްތައް ހުރެގެން ޓެސްޓު ކުރެވުނު4މުވައްޒަފުން ފައްސިވިއެވެ. އެދުވަހު ފައްސިވި މީހުންގެ ތެރޭގައި ފުރަތަމަ ވޭދަނަ އާއި ގުޅިގެން އެކަހެރި ކުރި އެއްވެސް މުވައްޒަފަކު ނުހިމެނެއެވެ.\n12 ޖެނުއަރީގައި ވަކި ތަރުތީބެއް ނެތި އެރަށުން ސުންކު ނެގިއެވެ. 98 ސުންކުގެ ތެރެއިން ތެރެއިން 19 މީހަކު އެދުވަހު ފައްސިވިއެވެ. މީގެ އިތުރުން މިއަދު ބަލީގެ އަލާމާތްތައް ހުރެގެން ޓެސްޓު ކުރެވުނު 8 މުވައްޒަފުން ފައްސިވިއެވެ.\nއެހެންކަމުން މިރިސޯޓުން އެކު ޖުމްލަ 32 މީހުން މިހާތަނަށް ވަނީ ފައްސިވެފައެވެ.\nފަހަކަށް އައިސް ރާއްޖޭގެ ރިސޯޓްތަކުން ކޮވިޑް-19 އަށް ފައްސިވާ މީހުންގެ އަދަދު އަންނަނީ ވަރަށް ބޮޑަށް އިތުރުވަމުންނެވެ. މިހާރު ވެސް ރިސޯޓްތަކުގައި ކޮވިޑް-19 ޖެހިފައި 152 އެބަތިއްބެވެ.\nއިތުރު 218 މީހުން ކޮވިޑަށް ފައްސިވެއްޖެ\nޖެނުއަރީ 13, 2021 22:34\nކިތަންމެ ގިނައިން ޕޮޒިޓިވް ވިއަކަސް މައްސަލައެއްނެއް ގެސްަޓުންގެނެސް ރިސޯޓުތައް ފުރާލާ\nޖެނުއަރީ 14, 2021 03:19\nޓޫރިޒަމް ކުރިއަރާތޯ އަދިވެސްބަލާ. ދިވެހި ރައްޔިތުންނަށް ހުރިހާ ތަކުލީފެއް.\nޖެނުއަރީ 14, 2021 06:10\nއަސްލުވެސް މީރައްޔިތުން ދެކެ ލޯބިވާ އަދި ކމޭހިތާ ބަޔަކު އުޅޭ ވެރިކަމެއް ވެސް ނޫން ކީއްކުރާނީ ކޮންމެވެސް ބަޔަކު ވޯޓުލައިގެން މިހެންވެއްޖެދޯ!!! ވ.ދެރަ\nޖެނުއަރީ 14, 2021 07:19\nބޮޑެތި މީހުން ރިސޯޓުތަކަށް ދާންވީމަ ޕީސީރު ޓެސްޓެއް ވެސް ނޯވޭ. އަދިވެސް ރިސޯޓްތައް ހުޅުވަން ހުއްދަދީ..\nޖެނުއަރީ 14, 2021 12:38\nސަރުކާރުގެ އިސްވެރިންނާއި، އެމީހުންގެ އާއިލާމީހުން ކުރިސްމަސް ނިވްޔެއާރ އަށް ރިސޯޓުތަކަށްގޮސް ބިރެއްނެތި މަޖާކުރާނެ ފުރުސަތު މިގުންޑާ ސަރުކާރުން ދިނުމުން ނުވެނުދާނެގޮތް މިވީ ސަރުކާރުގެ އިސްވެރިންނަށްކޮންކަމެއް މަޖާކޮށްލާފަ އެދިޔައިނު ހުރިހާ ތަކުލީފެއް އުފުލަން މިޖެހުނީ ަ=އަހަރުމެން ނިކަމެތި މުވައްޒަފުންނަކާނު! މިސަރުކާރަކީ އެއްވެސް ގޮތަކަށް ރައްޔިތުންެކެލޯބިވާސަރުކާރެއްނޫން ރައްޔިތު އެންމެންނަށް ކޮވިޑުޖައްސާފަވެސް މިމީހުން މިބަލަނީ ލާރިގަޑެއް ކާލެވޭތޯ.


Rangalhah fen nuboanama hashigandah libey gehlun maa bodu!\nރަނގަޅަށް ފެން ނުބޯނަމަ ލިބޭ ގެއްލުން މާބޮޑުން\n01 އޯގަސްޓް 2020 - 10:03:08\nފެނަކީ އިންސާނާގެ ހަށިގަނޑަށް ވަރަށް ބޭނުންތެރި އެއްޗެކެވެ. ސިއްހަތު ސަލާމަތުން ބެހެއްޓުމަށްޓަކައި އެންމެ މުހިންމު އެއް މާއްދާއަކީ ވެސް ފެނެވެ. ފެނާ ނުލައި އިންސާނާއަށް ދިރި ދުނިޔޭގައި ހުރުމަކީ މުސްތަހީލު ކަމެކެވެ. ހަމަ އެހެންމެ ހަށިގަނޑަށް ބޭނުންވާވަރަށް ފެން ނުލިބޭނަމަ، އެކަމުގެ ސަބަބުން ޖިސްމާނީގޮތުންނާއި ނަފުސާނީ ގޮތުން އެތައް ބޮޑެތި ގެއްލުންތަކެއްވެސް ލިބެއެވެ. އެހެންނަމަވެސް ފެން ބުއިމުގެ އާދަ އަށަގެންފައި ނެތުމުގެ ސަބަބުން، ނުވަތަ ފަރުވާކުޑަ ވުމުގެ ސަބަބުން ހަށިގަނޑަށް ބޭނުންވާވަރަށް ފެން ނުބޮވި ތިބެވޭތަން އާދެއެވެ. މިކަމުގެ ސަބަބުން އުމުރުން ދުވަސްވަމުން ދިޔަވަރަކަށް ސިއްހީ މައްސަލަތައް ކުރިމަތިވަމުން އާދެއެވެ.\nކޮންމެ ދުވަހަކުވެސް މަދުވެގެން އަށް ތަށި ފެން ބުއިމަކީ ވަރަށް މުހިއްމު ކަމެކެވެ. ސަބަބަކީ އިންސާނާ ދުޔަހެޔޮ ސިއްހަތެއްގައި ހުރުމަށް އެންމެ ބޮޑު ދައުރެއް އަދާ ކުރާ އެކައްޗަކީ ފެން ކަމަށް ވާތީ އެވެ.\nއެގޮތުން ހަށިގަނޑުން ފެން މަދުވެއްޖެނަމަ، ހަށިގަނޑުގައިވާ އެހެނިހެން ގުނަވަންތަކުގެ މަސައްކަތަށް ބުރޫ އަރަ އެވެ. ނަތީޖާއެއްގެ ގޮތުން ހީވެސް ނުކުރާފަދަ ސިއްހީ ނުރައްކާތަކާއި ކުރިމަތިލާން ޖެހެ އެވެ.\nބައެއް މީހުންނަށް ހީވެފައި އޮންނަ ގޮތުން ފެންބުއިމަކީ ހަމަ އާދައިގެ ކަމެއް ކަމަށެވެ. ނަމަވެސް އެއީ އެހެން އޮންނަ ކަމެއް ނޫނެވެ. ފެންބޮވެނީ ކިހިނެއްކަން ކޮން ވަގުތުތަކެއްގައި ކިހާ މިންވަރަކަށް ކަން އެނގެން ޖެހެ އެވެ. އަދި ފެންބުއިމުގައި ވަކި އުސޫލުތަކެއް ގެންގުޅުމަކީ މުހިންމު ކަމެކެވެ.\nކޮންމެ ދުވަހަކު އަށް ތަށި ފެން ބުއިން\nކޮންމެ ދުވަހަކު އަށްތަށި ފެންބުއިމަކީ ކޮންމެހެން ކުރަން ޖެހޭ ކަމެއްގެ ގޮތުގައި ގިނަ ބަޔަކު ދަނީ ބުނަމުންނެވެ. ނަމަވެސް ފެން ބުއިމުގެ މިންގަނޑަކީ މީހާގެ ހަށިގަނޑުގެ ސައިޒަށް ބަލައި ކަނޑައަޅަން ޖެހޭ ކަމެކެވެ. ބުރަ މަސައްކަތެއްގައި ނޫޅޭ ނަމަ އެންމެ ރަނގަޅު ގޮތަކީ ދެގަޑިން ދެގަޑިން ފެން ބުއިމެވެ. ކޮންމެ ފަހަރަކުވެސް އެއްތަށި ފެން ބުއިން ރަނގަޅުވާނެ އެވެ.\nބަނޑު ފުރެންދެން ފެން ބުއިން\nމާބޮޑަށް ބަރުދަން އިތުރުވެ ފަލަވާ ނަމަ ގިނައިން ފެންބޮއިގެން ބަނޑު ފުރާލުމަކީ އާންމުކޮށް މީހުން ކުރާ ކަމެކެވެ. ނަމަވެސް އެއްފަހަރާއި ބަނޑު ފުރޭވަރަށް ފެންބުއިމަކީ ހަށިގަނޑަށް ގެއްލުން ހުރި ކަމެކެވެ. އެހެންކަމުން ފެންބޯންވާނީ ފުދޭ މިންވަރަށެވެ. އަދި އެއީ ހަށިގަނޑަށް ބޭނުންވާ ކާނާވެސް ކެއުމަށް ފަހު އެވެ.\nކާވަގުތު އެހާގިނައިން ފެންބުއިމަކީ އަދި ހާއްސަކޮށް ފިނިފެން ބުއިމަކީ ރަނގަޅުކަމެއް ނޫނެވެ. ނަމަވެސް ކާވަގުތު ވެސް ފެން ބޮވިދާނެ އެވެ. އެންމެ ގިނަ ވެގެންވެސް 150 މިލިލިޓަރުގެ ފެން ބުއިމަށް ސިއްހީ މާހިރުން ލަފާދެއްވަ އެވެ. އޭރުން ކާއެޗެހި ދިރުވުމަށް އެހީއަކަށް ވާނެ އެވެ. ނަމަވެސް މާގިނައިން ފެންބުއިމުން ނުކެވޭގޮތް ދިމާވެ މާ އަވަހަށް ބަނޑު ފުރޭނެ އެވެ.\nނިދުމުގެ ކުރިން މާގިނައިން ފެން ނުބުއިން\nނިދުމުގެ ކުރިން މާގިނައިން ފެންބުއިމަކީ ނިދުމަށް އުނދަގޫވާނެ ކަމެކެެވެ. އެގޮތުން މާގިނައިން ކުޑަކަމުދާގޮތް ދިމާވުމުން ހަމަނިދި ނުލިބުން ފަދަ ކަންކަން ދިމާވެ އެވެ. އެހެންކަމުން ނިދުމުގެ ކުރިންވެސް މާގިނައިން ފެން ބުއިމަކީ އެދެވިގެންވާ ކަމެއް ނޫނެވެ. އޭގެ ބަދަލުގައި އެއްތަށިފެން ބޯލާށެވެ. އޭރުން ސްޓްރޯކް ޖެހުމާއި ހިތުގެ ބަލިން ވެސް ދިފާއުވުމަށް އެހީއަކަށްވާނެ އެވެ.\nހަށިގަނޑުން ފެން މަދުވެއްޖެނަމަ ވަރަށް ގިނަގުނަ ސިއްހީ މައްސަލަތައް ކުރިމަތިވެ އެވެ. އޭގެތެރޭގައި ކިޑްނީގެ މައްސަލަތައް ކުރިމަތިވުމާއި، ހަޖަމުގެކުރުމުގެ ނިޒާމަށް ބުރޫ އެރުމާއި، ކުޑަކަމުދާ ނިޒާމުގެ ބަލިތައް ޖެހުން ހިމެނެއެވެ. މީގެ އިތުރުން ބޮލުގައި ރިއްސުމާއި، ގޮހޮރުގެ ތަފާތު ބަލިތައް ޖެހުމާއި، ބަނޑު ހިކުމަކީ ވެސް މިކަމުގެ ސަބަބުން ކުރިމަތިވާ މައްސަލަތަކެވެ. ހަމައެހެންމެ ހަށިގަނޑުގެ އެތެރޭގެ ހަރަކާތްތަކަށް ބުރޫއަރައި، ފެނުގެ އެހީއާއެކު ހަށިގަނޑުން ބޭރުވާން ޖެހޭ މާއްދާތައް ބޭރުވާ މިންވަރު މަދުވެ، އޭގެސަބަބުން ހަށިގަނޑު ވިހަވާގޮތް ވުމަކީވެސް ކުރިމަތިވެފައި ހުރި މައްސަލަތަކެވެ.\nހަށިގަނޑުން ފެން މަދުވުމަކީ ބަނޑުހައިކަމުގެ އިހުސާސް ވެސް އަވަސް އަވަހަށް ކުރުވާ ކަމެކެވެ. ކިތަންމެ ގިނައިން ކެއި ނަމަވެސް އެކަށީގެންވާ މިންވަރަށް ފެން ނުބޮވޭނަމަ ބަނޑުހައިކަން އިހުސާސު ވާނެ އެވެ.\nއެހެންކަމުން، ބަނޑުހައިވާ ކޮންމެ ފަހަރަކު ފެންތައްޓެއް ބޯލާށެވެ. އޭރުން ހަގީގަތުގައިވެސް ބަނޑުހައިވަނީތޯ ނޫނީ ފެންބޮވަނީތޯ އިނގޭނެއެވެ.


Airport negee bodu investmentakaa dhimaalah dhanikoh: Gasim | Mihaaru\nއެއާޕޯޓް ނެގީ ބޮޑު އިންވެސްޓްމަންޓަކާ ދިމާލަށް ދަނިކޮށް: ގާސިމް\nރައީސް ޔާމީނާއި ގާސިމް ވާހަކަފުޅު ދައްކާލައްވަނީ: ކާޑެއްދޫ އެއާޕޯޓުގެ މައްސަލަ ރައީސް ޔާމީންގެ ސަމާލުކަމަށް ގެންނަވާފައިވާ ކަމަށް ގާސިމް މިއަދު ވިދާޅުވި.---ފޮޓޯ: ނިޝާން އަލީ/މިހާރު\n19 ޖެނުއަރީ 2017 - 14:33\nކާޑެއްދޫ އެއާޕޯޓުގެ ބައެއް ކަންކަން ސިވިލް އޭވިއޭޝަންގެ ގަވާއިދުތަކާއި މިންގަނޑުތަކާ ހިލާފަށް ހުރި ކަމަށް ބުނެ، އެތަން ސަރުކާރުން އިއްޔެ އަތުލި މައްސަލާގައި "މިހާރު" އާ ވާހަކަ ދައްކަވަމުން ގާސިމް ވިދާޅުވީ އެއީ ވިލާ އަށް ވަރަށް ބޮޑު ގެއްލުމެއް ކަމަށެވެ. އަދި ސިވިލް އޭވިއޭޝަންގެ ވާހަކަތައް މުޅިން ރަނގަޅު ނޫން ކަމަށް އޭނާ ވިދާޅުވި އެވެ.\n"އެންމެ ފަހުން އެ ބޭފުޅުން ކުރި އޮޑިޓުން ވެސް ފާހަގަވި ކަންތައްތައް ރަނގަޅު ކުރަން މުއްދަތެއް ދިން. އެ މުއްދަތުގެ ތެރޭގައި ކަންކަން ހުންނާނީ ރަނގަޅު ކޮށްފައި. އަޅުގަނޑަށް ބޮޑަށް ހީވަނީ އޮޑިޓުން ފާހަގަކުރި ކަންތައްތަކުގެ ތެރެއިން އަދި ފުރިހަމަ ވެފައި ނެތީ ފަޔާ ޓްރަކެއް ގެނައުމުގެ ކަންތައް ހެން. އެއީ މާ ސީރިއަސް ކަމެއް ވެސް ނޫން. އެ ފަޔާ ޓްރެކަށް ވެސް ފައިސާ ދައްކައި، ގެނައުމުގެ މަގުމަތީގައި އުޅެނިކޮށް އެއާޕޯޓް މި އަތުލީ،" ޖުމްހޫރީ ޕާޓީގެ ލީޑަރު ގާސިމް ވިދާޅުވި އެވެ.\nމީގެ އިތުރުން އާ ޖަނެރޭޓަރުތައް ބަހައްޓައި އަދި ސްކޭން މެޝިން ބެހެއްޓުމުގެ މަސައްކަތް މިހާރު ވެސް ކުރިއަށް ގެންދާ ކަން ގާސިމް ފާހަގަކުރެއްވި އެވެ.\nއޭނާ ވިދާޅުވި ގޮތުގައި ކާޑެއްދޫ އެއާޕޯޓް އިންޓަނޭޝަނަލް އެއާޕޯޓަކަށް ބަދަލުކުރުމަށްޓަކައި 200 މިލިއަން ޑޮލަރަށް ވުރެ ބޮޑު އިންވެސްޓްމަންޓަކާ ދިމާލަށް ވަނީ އަމާޒު ހިފައިފަ އެވެ. އެގޮތުން އެތަނަށް ފައިނޭންސް ކުރެވޭނެ ގޮތެއް ބެލުމަށްޓަކައި ވަރަށް ފަހުން ވެސް ބޮޑު ޓީމެއް ކާޑެއްދު އަށް ގޮސް އެތަން ބަލާފައިވާ ކަމަށް ގާސިމް ވިދާޅުވި އެވެ. އަދި އިންޓަނޭޝަނަލް އެއާޕޯޓަކަށް ބަދަލުކުރުމަށްޓަކައި ކާޑެއްދޫ އެއާޕޯޓުން 2.8 ހެކްޓަރު ހިއްކަން ނިންމާފައިވާ ކަމަށް ވެސް އޭނާ ވިދާޅުވި އެވެ.\nސަރުކާރުން ކޮށްދޭން ބުނި ކަންތައް ވެސް ކޮށް ނުދޭ\nގާސިމް ވިދާޅުވި ގޮތުގައި ކާޑެއްދޫ އެއާޕޯޓް ހިންގުން ވިލާ އެއާއާ 2013 ސަރުކާރުން ހަވާލުކުރީ، އެއާޕޯޓް ހިންގުމުގެ ތެރޭގައި ކުންފުންޏަށް ލިބޭ ގެއްލުން ފޫބެއްދުމަށްޓަކައި ރަށެއް ދޭ ގޮތަށެވެ. އެކަމަކު މިހާ ހިސާބަށް ވެސް ސަރުކާރުން އެކަމަށް އަލިމަގެއް ނުދެއްކުނު ކަމަށް އޭނާ ވިދާޅުވި އެވެ.\nކާޑެއްދޫ އެއާޕޯޓް: މިތަން ވިލާ އެއާ އަތުން ނެގިއިރު، އެތަން އިންޓަނޭޝަނަލް އެއާޕޯޓަކަށް ބަދަލުކުރަން ރާވާފައިވާ ކަމަށް ގާސިމް ވިދާޅުވޭ.--- ފްލައިޓް ފޯރަމް\n"އޭގެ ސަބަބުން އަޅުގަނޑުމެންނަށް މިހާތަނަށް ވެސް 60 މިލިއަން ރުފިޔާގެ ގެއްލުން މިވަނީ ވެފައި. އަޅުގަނޑުމެންނަށް ދޭނެ ރަށެއް މިހާތަނަށް ސަރުކާރަށް ކަނޑަނޭޅި މިހާ ގިނަ ދުވަސް މިވީ. ތަފާތު ރަށްތައް އަޅުގަނޑުމެން ވެސް ދައްކައިފިން. އެއާޕޯޓާ އެހާ ދުރު ނޫން ރަށެއް ދިނުމަށް އެދުނިން. އެއާޕޯޓާ އެހާ ދުރުވެއްޖިއްޔާ ލޮޖިސްޓިކް ބައެއް ކަންކަން ހަމަޖައްސަން އުނދަގޫވާނެތީ އެގޮތަށް ވެސް އެދުނީ. އެކަމަކު ސަރުކާރުގެ ކޮމިޓްމަންޓް މިހާތަނަށް ވެސް ފުލްފިލް ވެފައި ނެތުމަކީ އަޅުގަނޑުމެން ހިތާމަކުރާ ކަމެއް،" ގާސިމް ވިދާޅުވި އެވެ.\nމާމިގިލީ އެއާޕޯޓުން ސަރުކާރަށް ދައްކަން ޖެހޭ ޓެކްސްތައް ބޮޑު\nއދ. މާމިގިލީ އެއާޕޯޓް ޑޮމެސްޓިކް އެއާޕޯޓަކަށް ޖޫން 1، 2016 އިން ފެށިގެން ބަދަލުކުރީ ވިލާ އިން އެދިގެން ކަމަށް ސަރުކާރުން އިއްޔެ ބުނެފައިވާއިރު، އެކަމާ ގާސިމް ވެސް ދެކޮޅެއް ނުހައްދަވަ އެވެ.\nއެކަމަކު އެކަން އެގޮތަށް ހަދަން މަޖުބޫރުވީ، މާމިގިލީ އެއާޕޯޓް، އިންޓަނޭޝަނަލް އެއާޕޯޓެއްގެ ގޮތުގައި ހިންގާއިރު، ސަރުކާރަށް ދައްކަންޖެހޭ އެކި ކަހަލަ ޓެކްސްތައް މާ ބޮޑަށް އިތުރުވުމުން ކަމަށް އޭނާ ވިދާޅުވި އެވެ.\n"އެހެންވެ އެހާ ބައިވަރު ފައިސާ އިތުރަށް ދައްކާފައި އިންޓަނޭޝަނަލް އެއާޕޯޓެއް ހިންގުމަކީ ހަރަދު ދެކޮޅު ނުޖެހޭނެ ކަމަކަށް ވާތީ، މާމިގިލީ އިންޓަނޭޝަނަލް އެއާޕޯޓުގެ އެއްބަސްވުން ބާތިލް ކުރިޔަސް މައްސަލައެއް ނެތޭ އަޅުގަނޑުމެން ދެންނެވިން. އެހެންވީމާ ސަރުކާރުން އެ ދައްކަނީ ރަނގަޅު ވާހަކައެއް،" ގާސިމް ވިދާޅުވި އެވެ.\nނަމަވެސް އޭނާ ވިދާޅުވީ ވެލާނާ އިންޓަނޭޝަނަލް އެއާޕޯޓާއި ގަން އިންޓަނޭޝަނަލް އެއާޕޯޓް އަދި ހަނިމާދޫ އިންޓަނޭޝަނަލް އެއާޕޯޓެކޭ އެއްގޮތަށް، ހަމަހަމަ ފުރުސަތުތަކެއް މާމިގިލީ އެއާޕޯޓް، އިންޓަނޭޝަނަލް ކުރާއިރު ލިބިދިނުމަކީ ބޭނުންތެރި ކަމެއް ކަމަށެވެ.\nމައްސަލަ ރައީސް ޔާމީންގެ ސަމާލުކަމަށް\nގާސިމް ވިދާޅުވީ ކާޑެއްދޫ އެއާޕޯޓް އަތުލި މައްސަލަ ރައީސް އަބްދުﷲ ޔާމީންގެ ސަމާލުކަމަށް އިއްޔެ ގެންނަވާފައިވާ ކަމަށެވެ. އެގޮތުން އެސްއެމްއެސް އަކުން އެމަނިކުފާނަށް މި މައްސަލަ ދެންނެވުމުން، ސިވިލް އޭވިއޭޝަންގެ އޮޑިޓާ ގުޅޭ ލިޔެކިޔުންތައް ގެންނަވައި ކަން ހިނގި ގޮތް ބައްލަވާނެ ކަމަށް ރައީސް ވިދާޅުވި ކަމަށް ގާސިމް ވިދާޅުވި އެވެ.\n"މިކަން ހިނގި ގޮތް ރައީސުލްޖުމްހޫރިއްޔާ އަށް ސާފުވެވަޑައިގަތީމާ ގޯސްވާނެ ކަމަކަށް އަޅުގަނޑު ނުދެކެން. އަޅުގަނޑުމެންގެ އަތުގައި ވެސް އެބަހުރި، ހުރިހާ ލިޔެކިޔުންތައް،" މާމިގިލީ ދާއިރާގެ މެމްބަރު ވިދާޅުވި އެވެ.\nއޭނާ ވިދާޅުވީ މިއީ ކާޑެއްދޫ އެއާޕޯޓް އަތުލި ދެވަނަ ފަހަރު ކަމަށް ވާއިރު، އެތަން ފަހުން އަތުލި މައްސަލަ ހައްލު ނުވެއްޖެ ނަމަ ކޯޓަށް މައްސަލަ ހުށަހަޅުއްވާނެ ކަމަށެވެ.\nވިލާ އަށް ކާޑެއްދޫ އެއާޕޯޓް ދިނީ ނޮވެމްބަރު 2013 ގައި ކަމަށް ވިޔަސް. ސަރުކާރު ކޯލިޝަނުން ވަކިވެ، އިދިކޮޅު އެމްޑީޕީއާ އެކު ގާސިމް މަސައްކަތް ކުރައްވަން ފެއްޓެވުމާ އެކު، އެއާޕޯޓް އަތުލަން ނިންމައި އެ ކަމުގެ ނޯޓިސް އޮގަސްޓް 2014 ގައި ޓޫރިޒަމް މިނިސްޓްރީން ފޮނުވި އެވެ. ވިލާ އިން އެ ފަހަރު ކޯޓަށް ދިއުމުން އެ ނޯޓިހަށް އަމަލުކުރުން ފަސްކުރަން ކޯޓުން އަމުރެއް ނެރެފައި ވަނިކޮށް، ސަރުކާރުން ވަނީ ސެޕްޓެމްބަރު 2014 ގައި ކާޑެއްދޫ އެއާޕޯޓް އަލުން ވިލާ އަށް ދީފަ އެވެ.\nހަމަ އެ ބުރުގައި މާމިގިލީ އެއާޕޯޓް ވެސް ޑޮމެސްޓިކް އެއާޕޯޓަކަށް ބަދަލުކުރި އެވެ.\nކާޑެއްދޫ އެއާޕޯޓު ސަރުކާރުން އަތުލައި މާމިގިލީ އެއާޕޯޓް ޑޮމެސްޓިކް ކުރިއިރު، ގާސިމް ވަނީ ޕީޕީއެމްގެ ރައީސް މައުމޫން އަބްދުލް ގައްޔޫމަށް ތާއީދު ކުރައްވަން ނިންމަވައިފަ އެވެ. އެކަމަކު އޭގެ ފަހުން އެންމެ ފަހަރަކު ނޫނީ މައުމޫނާ ބައްދަލު ނުކުރައްވާ ކަމަށް ވެ އެވެ.\nރައީސް މައުމޫން އަބްދުލްގައްޔޫމް ވައިގެ ދަތުރުފަތުރު މެމްބަރު ގާސިމް އިބްރާހިމް (މާމިގިލި) ގދ. ކާޑެއްދޫ ސިވިލް އޭވިއޭޝަން މާމިގިލީ އެއާޕޯޓް ރައީސް އަބްދުﷲ ޔާމީން\n58 ކޮމެންޓް, 74 ރިއެކްޝަންސް\nގާސިމް މިހާރުކޮންމެއެއްޗެއް ވިދާޅުވެލެއްވިއަސް މިސަރުކާރުއައީ ގާސިމްގެ ވަރަށްބޮޑު މަދަދާއެކު\nފުރަތަމަ ކަމަކަށް ކާޑެއްދޫ އެެއަރ ޕޯރޓްގެ މިހާރުގެ މިންގަޑަށް ފެތޭތޯ ބަލާބަ. މުވައްޒަފުނަ ލައްވާ މަޖުބޫރު ޑިއުޓީތައް ނަންގަވައި، އޯޓީ ގަނޑިތައް ނެންގެވުމަފަހު ކިތައްމަހު ތޯ މުވަޒަފުންނަށް ލާރި ނުދީ ހުރީ.\n"ހުރިހާ މުދަލެއް ނެގިއަސް ވަރިހަމަ، މުދާ ހުރި މީހެއްގެ އަތުން މުދާ ނެގޭނީވެސް" މިހެންވެސް މިމީހާ ބުނި، ދެރައީ މިޒާތުގެ ވާހަކަ ބުނެފަ އެގޮތުގަ ހުންނަން ނުކެރޭތީވެ، މިޒާތުގެ މީހުން އަހުން ސިފަކުރަނީ ބޮޑު ފިނޑި.އެއްގެ ގޮތުގަ.\nދެފަހަރު އެކައްޗެއް ނުކިޔާ، އެއްގޮތަކަށް ހުންނަން ނޭގޭ ފިރިހެނެއް މީވެސް، މަހިތަށް އަރާ........\nކުރިން މަގޭ ހިތަށްވެސް އެރި ."ޤާސިމް ސިޔާސީ ދާއިރާގައި މިއުޅެނީ ކީއްވެގެން ހޭ؟" އެކަމަކު އެއީ ކީއްވެކަން މި ވިސްނުނީ އަދިކިރިޔާ އެވެ. "ކަނބުރުގެއަށް ވަނިއްޔާ އަޅި ބުރާނޭ" ބުނާ ބީދައިން ޤާސިމަށް ވެސް ދިމާވެފައި ވަނީ އެގޮތެވެ. ޤާސިމް އުޅެ ބޮޑުވީ ސިޔާސީ އެކި ފަންތީގައި މަސައްކަތް ކުރި ފަރާތްތަކާއެކު، އެ ފަރާތްތަކުގެ އަޅާލުމާއި ލޯބި ލިބިގެންނެވެ. ވީމާ ޤާސިމް ވެސް ސިޔާސީ މައިދާނަށް ހިތް ޖެހުމަކީ އެންމެ އެކަށީގެންވާ ކަމެކެވެ. އަދި ސިޔާސީ މައިދާނުގައި އުޅޭ ބައެއް މީހުންނާ ޚިލާފަށް ޤާސިމަކީ "ކާންދިން އަތުގައި ދަތް އަޅާ" މީހެއް ނޫންކަމުގެ އިތުރުން ޤާސިމަކީ އިޙްސާންތެރިކަން އަދާކުރަން ހަނދާން ބަހައްޓާ ފަރާތެއްވެސް މެއެވެ. މިފަދަ ޙައްސާސް ދަނޑިވަޅެއްގައި ވެސް ޤާސިމް ރައީސް މައުމޫން ފަޅީގައި އެ ހުންނަނީ އެހެންވެގެންނެވެ.\nގާސިމު ތިޔަ ދެއްކެވި ވާހަކާގައި ހުރީ ކުރަން ހިތުއަޅާފައި ހުރި ކަންކަން. ކުރި ކަމެއް ނެތް. ބިންވެސް ހިއްކަން ޖަނަރޭޓަރުވެސް ގެންނަން ފަޔަލޮރީވެސް ގެންނަން އިންޓަނޭޝަނަލް ވެސް ކުރަން. މިހާރު ކާޑެއްދޫ ގެންގުޅެތާ3އަހަރުވީ.. މިހާރު ވެފަ ނެތްކަމެއ ދެން ކޮންއިރަކުން ކުރަން.\nއަދިވެސް ތަނެއް އޮތިއްޔާ ތިޔަ ބައްލަވަނީ ބަގުޑި ބެއްދޭތޯއެވެ. މިހާރުވެސް ހުޅުމާލެއިންނާއި ތަންތަނުން ނަގާފައިހުރި ބިންތަކާއި ނަގާފައި އެތަށް އަހަރެއްވެފައި ހުރި ރަށްރަށް ހެއްދެވޭތޯ އުޅުއްވަންވީ ނޫންތޯއެވެ؟ އަސްލު ތިޔަފެނިވަޑައިގަންނަވަނީ ބަޣާވާތުގެ ހިތި ރަހައެވެ. އެކަމުގައި ބައވެރިވި އެންމެނަށްވެސް އެކަން އެބަފެނޭ ނޫންތޯއެވެ؟ މިއީ ވައުދުވެފައިވާ ގޮތަށް ގުދުރަތުގެ ފުރިހަމަ ނިންމެވުމެވެ.\nޢަންނިޔައް ވެސް އެކަމުގެ ރަހަ ދޯ އެހެރީ ފެނިފަ މާލެއަކައް ނާދެވޭ ބޭރުގެ ގައުމަކައް އަމިއް ލަޔައް އަރުވާލެވިގެން ބަގާވާތިގެ ރަހަ މިފެންނަނީ ގާސިމް އައް ދޯ އަދިވެސް\nސަރުކާރުން އަމިއްލަ ވިޔަފާރިވެރިއެއްގެ އެގްރީމެންޓެއް ކެންސަލްކުރާއިރު އެމީހުން ނުބަލާނެ އެފަރާތަށް ވާނެ ގެއްލުމެއް އެމީހުން ބަލާނީ އެމީހުންނަށް ސިޔާސީގޮތުން ވާނެ ފައިދާ އަދި ބާރު ނަހަމަ ގޮތުގައި ބޭނުންކޮށްގެން ލިބިދާނެ ފައިދާއެއް\nކޮޅު ބަދަލުކޮށްލަބަލަ. އަސްލު ކޮޅު ހިތުގަ ބާއްވަބަލަ\nމަމެން ޕިންކީންގެ ވެރިކަމުގައި ހުރިހާ ކަންކަން ކުރާނާ ގާނޫނާއި ގަވާއިދު ތަކުގެ ތެރެއިން ނެވެ. ކާޑެއްދޫ އެއާރޕޯރޓް ވެސް އަތުލީ ގާނޫނާއި ގަވާއިދުގެ ތެރެއިން ނެވެ. ގާނޫނުން ބޭރުން މިކަން ކުރިނަމަ މިއަދު ވިލާއިން މިމައްސަލަ އޮންނާނީ ޝަރުއީ ކޯޓަށް ހުށައަޅާފައި ނޫންތޯއެވެ. ކާޑެއްދޫ އެއާރޕޯރޓް އެންމެ ރަނގަޅަށް ތަރައްގީ ކުރެވޭނީ ދެން މޯލްޑިވިއަން އަށް އެތަން 20000 އަހަރަށް ދިނުމުންނެވެ. ދިސް ކުޑްބީ އިޓް.


BREAKING NEWS: COVID-19 ah faruvaa dhin ithuru meehaku ragalhu vejje – Iru\nކޮވިޑަށް ފަރުވާދިން އިތުރު މީހަކު ރަނގަޅުވެއްޖެ\nސަމާ· 21 މާރިޗު 2020\nރާއްޖެ އިން ކޮވިޑް-19 އަށް ޕޮޒިޓިވްވި މީހުންގެ ތެރެއިން އިތުރު މީހަކު އަނެއްކާވެސް ރަނގަޅު ވެއްޖެ ކަމަށް އެޗޕީއޭ އިން ދެންމެ ބުނެފި އެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުން މިހާރު ކުރިއަށް ގެންދާ ޕްރެސް ބްރީފިންގައި ޑރ. މޫސާ މުރާދު ވިދާޅުވީ، ޕޮޒިޓިވްވި މީހުންގެ ތެރެއިން މި ފަހަރު ރަނގަޅުވީ ކޮވިޑްގެ އަލާމާތްތަކެއް ފެނިގެން، ކުރެއްދޫ އައިލެންޑް ރިސޯޓުން މި މަހުގެ ހަތް ވަނަ ދުވަހު އައިސޮލޭޝަން ފެސިލިޓީ އަށް ގެންދިޔަ މީހެއް ކަމަށެވެ.\nމުރާދު ވިދާޅުވީ، ޑަބްލިއުއެޗްއޯ އިން ކަނޑައަޅާފައިވާ އުސޫލާ އެއްގޮތަށް ފަހުން ދެ ސާމްޕަލް ނެގިއިރު ވެސް އެ މީހާގެ ނަތީޖާ ދެއްކީ ނެގެޓިވްކޮށް ކަމަށެވެ. އެ މީހާގެ ފަހުގެ ދެ ސާމްޕަލް ނެގީ މިދިޔަ ބުދަ ދުވަހާއި އިއްޔެ އެވެ.\nރޭ ވެސް ދެ މީހަކު ކޮވިޑް-19 ބަލިން ރަނގަޅުވެފައިވާކަން ސަރުކާރުން ހާމަކުރި އެވެ. އެ ދެ މީހުންނަކީ ދަރުމަވަންތަ ހޮސްޕިޓަލްގައި ފަރުވާދެމުންދިޔަ ދެ މީހުންނެވެ. ދެ މީހުންނަކީ ސޭންޑީސް ބަތަލާ މޯލްޑިވްސް ރިސޯޓުގައި ޗުއްޓީ ހޭދަ ކުރަމުން ދަނިކޮށް ޕޮޒިޓިވްވި ދެ މީހުންނެވެ. އެ ދެ މީހުންނަކީ އިޓަލީއަށް ނިސްބަތްވާ އުމުރުން ދުވަސްވީ ދެމަފިރިންނެވެ. އެ ދެ މީހުން ވެސް ވަނީ ޑަބަލް ނެގެޓިވްވެފަ އެވެ.\n10 މޭ 2021\nޕޮޒިޓިވްވާ މިންވަރު ދަށް ނުވެއްޖެނަމަ ކެފޭ ރެސްޓޯރެންޓްގެ ޚިދުމަތް މެދުކަނޑާލަނީ\nކޮވިޑް-19 އަށް ރާއްޖޭގައި މިހާތަނަށް ޕޮޒިޓިވްވީ 13 މީހެކެވެ. އެއީ މުޅިން ވެސް ބިދޭސީންނެވެ. ރާއްޖެއިން މި ބަލި އެންމެ ފުރަތަމަ ފެނުނީ ކުރެއްދޫ ރިސޯޓުންނެވެ. އެ ރިސޯޓަށް ބަލި ފެތުރި ފަސް މީހަކަށް ބަލި ޖެހުނެވެ. ކުރެއްދޫ ރިސޯޓަށް ކޮވިޑް-19 ފެތުރުނީ އެ ރިސޯޓްގައި ޗުއްޓީ ހޭދަކުރި އިޓަލީ ޓޫރިސްޓެއްގެ ފަރާތުންނެވެ. އޭނާ ކޮވިޑް-19 އަށް ޕޮޒިޓިވްކަން އެނގުނީ އެނބުރި ގައުމަށް ދިޔަ ފަހުންނެވެ. އޭނާގެ ގައިގާ އެ ބަލި ހުއްޓާ ރާއްޖެ އެތެރެވެ، ރާއްޖެއިން ފުރައިގެން ދިޔަ މައްސަލަ މިހާރު ފުލުހުން ދަނީ ތަހުގީގު ވެސް ކުރަމުންނެވެ.


ޑީޕްމައިންޑް ސައިންޓިސްޓުން އޭއައި އެއް ތަމްރީނުކޮށްފި - Tech News Maldives\nސްޓާޓްއަޕް އެޕްސް ގެޖެޓް ސައިންސް އެޕަލް ގޫގަލް | ނޯޓު ✍🏽\nޑީޕްމައިންޑް ސައިންޓިސްޓުން އޭއައި އެއް ތަމްރީނުކޮށްފި\nޢާއިޝަތު ޝައިހާ • 04 މާރިޗު 2022\nޑީޕްމައިންޑްގެ ސައިންޓިސްޓުން އެމީހުންގެ އާޓިފިޝަލް އިންޓެލިޖެންސް ސޮފްޓްވެއަރ އިން ކުރެވޭ އެހެން ދުނިޔަވީ ބޭނުމެއް ހޯދައިފިއެވެ.\nއަލްފަބެޓްގެ މިލްކުވެރިކަމުގައިވާ ލަންޑަނުގައިވާ މި އޭއައި ލެބުން އިއުލާނުކޮށްފައިވާ ގޮތުގައި، އެމީހުން ވަނީ ނިއުކްލިއަރ ފިޝަން ރިއެކަޓުރުތަކުގެ ތެރޭގައި ވަރަށް ބޮޑަށް ހޫނުކޮށްފައިވާ ޕްލާސްމާ ކޮންޓްރޯލުކޮށް ސްކަލްޕްޓް ކުރުވޭ ފަދަ އޭއައި ނިޒާމެއް ތަމްރީނުކުރުވާފައެވެ.\nނިއުކްލިއަރ ފިޝަން އަކީ ތަރިތަކާއި މުޅި ކާއިނާތަށް ބާރު ލިއްބައިދޭ ޕްރޮސެސްއެކެވެ. މީގެ ތެރޭގައި ލޮނު ފެނުގައި އާންމުކޮށް ހިމެނޭ މާއްދާއެއް ކަމަށްވާ ހައިޑްރޯޖެން ކުދިކުދި ކޮށް ގުޅުވާ ހަދައެވެ.\nމި ޕްރޮސެސް މެދުވެރިކޮށް ވަރަށް ބޮޑު އަދަދެއްގެ ހަކަތައެއް ދޫކުރެއެވެ. މިއީ ލިބުމުގައި ކޮންމެވެސް ވަރެއްގެ ފަސޭހަތަކެއް ހުރި ސާފު ހަކަތައިގެ ތެރޭގައި ހިމެނޭ ވައްތަރުގެ ހަކަތައެއް ނަމަވެސް، ބައެއް ކަހަލަ ޓެކްނިކަލް ގޮންޖެހުންތަކުން އަދިވެސް އަރައިނުގަނެވޭކަން ފާހަގަކޮށްލެވެއެވެ.\nމި ދުނިޔޭގައި ސައިންޓިސްޓުން ސްޕޭސްގައި ހިނގާ ފަދަ ނިއުކްލިއަރ ފިއުޝަން ރިއެކްޝަންތައް ހިންގުވުމަށްޓަކައި ބޭނުންކުރަނީ ޓޮކަމަކްތަކެވެ. މިއީ އިލްކެޓްރޯމެގްނެޓިކް ކޮއިލުތަކަކުން ވަށައިލެވިފައިވާ ޑޯނަޓްގެ ބައްޓަމަށް ހުންނަ އެއްޗެކެވެ.\nމި ޓޮކަމަކް ތަކުގައި ހިމެނޭ ދަގައްފާނުގެ އެހީގައި އިރުގެ މެދަށްވުރެ ވެސް ހޫނު ހައިޑްރޯޖެން ޕްލާސްމާ އޭގެ އެތެރޭގައި ހިފަހައްޓައެވެ. މިހާރު މި ދަގައްފާނުގެ އެހީގައި މަސައްކަތް ކުރާ ކޮއިލުތަކަށް އެތައް ވައްތަރެއްގެ ކޮމްޕްލެކްސް ކޮންޓްރޯލް ސިސްޓަމްތައް ބޭނުންވެއެވެ.\nޑީޕް މައިންޑް ގެ ކޮންޓްރޯލް ޓީމުގެ އިސްވެރިޔާ އަދި ޖާނަލް ނޭޗަރ ގައި ޝާޢިއުކޮށްފައިވާ ކަރުދާހެއްގެ ކޯއޮތަރ އެއް ކަމަށްޗާ މާޓިން ރީޑްމިލަރ ސީއެންބީސީ އަށް ބުނެފައިވާ ގޮތުގައި، މިއީ 'ވަރަށް ކޮމްޕްލެކްސް' ކޮންޓްރޯލް މައްސަލައެކެވެ.\nސްވިޒްލޭންޑްގެ ލައުސޭންގެ ޔުނިވާރސިޓީއެއް ކަމަށްވާ، އީޕީއެފްއެލްގެ ސްވިޒް ޕްލާސްމާ ސެންޓަރާއި ގުޅިގެން، މި ދަގައްފާނުތައް ކޮންޓްރޯލްކޮށް، ސިކުންތަކު އެތައް ހާސް ފަހަރަކު ވޮލްޓޭޖް ބަދަލުކުރެވޭ ކަހަލަ ރިއިންފޯސްމެންޓް ލާނިންގ އޭއައި ސިސްޓަމެއް ތައްޔާރުކޮށްފައި ވާކަމަށް ޑީޕްމައިންޑުން ވަނީ ބުނެފައެވެ.\nމިހާރު ޑީޕްމައިންޑުން ޚާއްސަކޮށް އިންވެސްޓުކުރަމުން އަންނަ އޭއައި ތަމްރީނުކުރުމުގެ އުކުޅެއް ކަމަށްވާ ރިއިންފޯސްމެންޓް ލާނިންގ ގެ ތެރޭގައި ހިމެނެނީ، ވަކި ކަހަލަ ކަންތައްތަކެއް ކުރުމަށް އޭއައި ޕްރޮގްރާމް ކުރުމެވެ. މީގެ ސަބަބުން ވަކި ކަހަލަ ޙާލަތްތަކެއްގައި އެއިން ލިބޭ ފައިދާ ލިބުމުގެ ފުރުސަތު ބޮޑުވެގެން ދެއެވެ. އެހެން ގޮތަކަށް ބުނާނަމަ، އަލްގޮރިތްމް އިން ކުރިން ޕްރޮގްރާމް ކޮށްފައިވާ ފައިދާތަކެއް ހޯދުމަށްޓަކައި ވަކި ކަންތައްތަކެއް ނިންމުމަށް 'ދަސްކުރެއެވެ'.\nވާޗުއަލް ސައިމިއުލޭޓަރެއް ބޭނުންކޮށްގެން އުފައްދާފައިވާ ޑީޕްމައިންޑްގެ ނަމެއް ދެވިފައި ނުވާ މި އޭއައި، ސްވިޒް ޕްލާސްމާ ސެންޓަރުގެ ޓޮކަމަކް ކަމަށްވާ ވޭރިއަބަލް ކޮންފިގަރޭޝަން ޓޮކަމަކްގައި ވަނީ ގާތްގަނޑަކަށް 100 ފަހަރު ބޭނުންކޮށްފައެވެ. އެއިން2ސިކުންތު ވަންދެން އޭގައިވި ދަގައްފާނުތައް ކޮންޓްރޯލުކުރިއެވެ. މިއީ އޯވާހީޓް ވުމުގެ ކުރިން ރިއެކްޓަރ މަސައްކަތް ކުރާނެ އެންމެ ގިނަ ވަގުތެވެ.\nއީއެފްޕީއެލްގެ 10-5 މީހުންނާއި އެކު ޑީޕްމައިންޑުން ގާތްގަނޑަކަށް 20-10 މީހުން މި އޭއައި ނިޒާމު އުފެއްދުމުގައި އެއްކޮށް މަސައްކަތް ކޮށްފައި ވެއެވެ.\n"އަހަރެންނަށް ފެންނަ ގޮތުގައި ފިއުޝަންއަކީ މި ކާއިނާތުގައިވާ ހަކަތަ ލިބިގަތުމުގެ ވަރަށް މުހިއްމު އެއްޗެއް،" ސްވިޒް ޕްލާސްމާ ސެންޓަރުގެ ދިރާސާކުރާ ސައިންޓެސްޓެއް ކަމަށްވާ ފެޑްރިކޯ ފެލީސީ ސީއެންބީސީ އަށް ބުނެފައި ވެއެވެ. "އަހަރެމެން މި ޓެކްނޮލޮޖީ އެއްކޮށް ބޭނުންކުރަން ދަސްވުމުން އެކަން ވެގެން ދާނީ ވަރަށް ބޮޑު ހާސިލްވުމަކަށް. އޭރުން ކުރިމަގުގައި ހުސްނުވާ ހަކަތަ ލިބެން ހުންނާނެ."\nމި މަސައްކަތުގައި އެއްވެސް ބައިވެރިވުމެއް ނެތް ޔުނިވާރިސީޓް ޑި ލީގް ގެ ޕްރޮފެސަރެއް ކަމަށްވާ ޑެމިއެން އާންސްޓް ވަނީ މި ދިރާސާ ވަރަށް ބޮޑަށް ބަލައިގަނެ، މިއީ ރިއިންފޯސްމެންޓް ލާނިންގ ގެ ވަރަށް މުހިއްމު އެޕްލިކޭޝަނެއްކަމަށް ބުނެފައެވެ. އަދި އޭނާ އިތުރަށް ބުނެފައިވާ ގޮތުގައި މީގެ ސަބަބުން ފިއުޝަން ރިއެކްޓަރުތައް ތަރައްޤީވުން ވަރަށް ބޮޑުތަނުން އަވަސްވެ، ދުނިޔެއަށް އަންނަ ބަދަލުތަކާއި ދެކޮޅަށް އަހަރެމެން ކުރާ ހަނގުރާމައަށް އޭގެ ސަބަބުން އަސަރުކުރާނެއެވެ.\nޑީޕްމައިންޑުން އެންމެ ފުރަތަމަ އުފައްދާފައި ވަނީ ޗެސް އަދި ގޯ ކަހަލ ގޭމްތައް އެންމެ މޮޅަށް ކުޅެވޭ ކަހަލަ އޭއައި ނިޒާމުތަކެކެވެ. މިހާރު ޑީޕްމައިންޑުން ބޭނުންވަނީ އެމީހުންގެ ޓެކްނޮލޮޖީ ދުނިޔޭގެ އެކިއެކި ކަންކަމާއި ސައިންސަށް ބޭނުންކުރެވޭ ގޮތް ހޯދާށެވެ.\nގޫގުލް އިން ޑީޕްމައިންޑްގެ އޭއައި ބޭނުންކުރާނެ ގޮތްތައް ހޯދާފައި ވީ ނަމަވެސް، އޭގެ ޓެކްނޮލޮޖީ ފުޅާ ދާއިރާއެއްގައި އެހެން އެއްވެސް ހިސާބެއްގައި ބޭނުންކޮށްފައި ނުވެއެވެ.\nޑީޕްމައިންޑްގެ ސީއީއޯ ޑެމިސް ހައްސަބިސް ބަޔާނެއްގައި ބުނެފައިވާ ގޮތުގައި ކުންފުނިން ވަނީ އޭގެ އޭއައި މެދުވެރިކޮށް ސައިންޓިފިކް ކުރިއެރުން އަވަސްކުރާނެ ގޮތާއި، ބައޮލޮޖީ، ކެމިސްޓްރީ، މެތެމެޓިކްސް އަދި މިހާރު ފިޒިކްސްގައި ކުރާ ދިރާސާތަކަށް އާ ދޮރުތައް ހުޅުވޭނެ ގޮތްތައް ވެސް ހޯދާފައެވެ.\nޑީޕްމައިންޑްގައި މުޅި ދުނިޔެއިންވެސް މަސައްކަތްކުރަނީ ގާތްގަނޑަކަށް 1000 މީހުންނެވެ. މީގެ ތެރޭގައި ދުނިޔޭގެ އެންމެ މޮޅު އޭއައި ގެ ދިރާސާކުރާ ސައިންސްވެރިން ހިމެނެއެވެ. އެމީހުން އަހަރީ މުސާރައަކީ ގާތްގަނޑަކަށް 1 މިލިއަން ޑޮލަރެވެ. މިފަދަ މަތީ މަޤާމުތަކުގެ ވެރިންގެ އަތުގައި އޮކްސްފޯޑު، ކެމްބްރިޖް، ސްޓެންފޯޑް އަދި އެމްއައިޓީ ފަދަ ނަން މަޝްހޫރު ކޮލެޖުތަކުން ޕީއެޗްޑީ ސަނަދު ވަނީ ހޯދާފައެވެ. އެމީހުންގެ މުސާރަ އެހާ ބޮޑުވާ ސަބަބަކީ އެމީހުން ބޭނުންވާ އެތައް ބޮޑެތި ޓެކް ކުންފުނިތަކެއްވެސް ވެއެވެ. މި ކުންފުނިތަކުގެ ތެރޭގައި ފޭސްބުކް، އެޕަލް، އެމޭޒަން އަދި މައިކްރޯސޮފްޓް ހިމެނެއެވެ.\nއަޅުގަނޑަކީ ޝައިހާ އެވެ. މިހާރު އަޅުގަނޑު ކިޔަވަމުން ގެންދަނީ ސީއެޗްއެސްސީ ގެ ގްރޭޑް 12 ގައެވެ. ކުރިމަގުގައި، ލިޔުންތެރިކަން ކުރިއެރުވުމަށް ކުރެވޭ މަސައްކަތުގައި ޝާމިލުވުމަކީ އަޅުގަނޑަށް ލިބޭ ހިތްހަމަޖެހުމެއް.\nގޫގުލް މެޕަށް އިމަރސިވް ވިއު ފީޗަރ އިތުރު ކުރަނީ!\nގާތްގަނޑަކަށް 900،000 އެޕް، ޕްލޭ ސްޓޯރުން ފުހެލަނީ\n"ޑާންސިން ބެބީ" ރީމާސްޓަރކޮށް އެންއެފްޓީ ފޯމެޓަށް!\nގޫގަލް ލެންސް ވެގެންދާނީ އެންމެ މަޤްބޫލު ސަރޗިން ޓޫލަށް!\nދިވެހި ބަހުން ހިތްގައިމު މޮބައިލް އެޕެއް - ޤުރުއާންއެމްވީ\nލޮޓީފައިލްސްއިން 37 މިލިއަންޑޮލަރުގެ ފަންޑިންއެއް ހޯދައިފި\nޓެކްސީ އެޕް "ޕިކް-ޔޫ ރައިޑް" ތައާރަފްކޮށްފި\nވިންޑޯޒް ދޫކޮށް ޗައިނާއިން ލިނަކްސް ބޭނުންކުރަން ނިންމައިފި


vnews - Priyanka aa Nick engagevun, dhen inthizaaru kuranee wedding ah!\nޕްރިޔަންކާ އާއި ނިކް އެންގޭޖްވުން، ދެން އިންތިޒާރު ކުރަނީ ވެޑިންއަށް!\nއިންޑިއާގެ ބަތަލާ ޕްރިޔަންކާ ޗޯޕްރާ އާއި އެމެރިކާގެ ލަވަކިއުންތެރިއާ އަދި އެކްޓަރ ނިކް ޖޯނަސް - ފޮޓޯ: ދަ ކުއިންޓް\nބޮލީވުޑް އާއި ހޮލީވުޑްގެ އަގުބޮޑު ބަތަލާ ޕްރިޔަންކާ ޗޯޕްރާ އާއި އެމެރިކާގެ ލަވަކިއުންތެރިއާ އަދި އެކްޓަރ ނިކް ޖޯނަސްގެ އެންގޭޖްމެންޓް ހަފްލާ އިންޑިއާގައި ބާއްވައިފިއެވެ.\nހޮނިހިރު ދުވަހުގެ ރޭ މުމްބާއީގައި މި ދެލޯބިވެރިން ރަސްމީކޮށް އެންގޭޖްމެންޓް ހަފްލާ ބާއްވާ ދެލޯބިވެރިންގެ ގުޅުން ރަސްމީކޮށް އާންމުކޮށްފައިވާއިރު ހޮނިހިރު ދުވަހު ހެނދުނު މި ދެލޯބިވެރިންވަނީ، އިންޑިއާގެ ސަގާފަތްތަކާއި އެއްގޮތަށް ކައިވެނީގެ ކުރިން ބާއްވާ "ރޯކާ ސެރެމަނީ" ވެސް ބާއްވައިފިއެވެ.\nމިހަފްލާ ބޭއްވީ މުމްބާއީގައި ހުންނަ ޕްރިޔަންކާގެ އަމިއްލަ ގޭގައެވެ. އެންގޭޖްމެންޓް ހަފްލާ ބޭއްވީ މުމްބާއީގެ ފަސްތަރީގެ ހޮޓަލެއްގައެވެ. މިހަފްލާގައި ބައިވެރިވީ ދެފަރާތުގެ އާއިލީ މެންބަރުންނާއި ޕްރިޔަންކާ އާއި ނިކްގެ ރަހުމަތްތެރިންނެވެ. އޭގެތެރޭގައި ހިންދީ ފިލްމު އިންޑަސްޓްރީގެ ގިނަބަޔަކު ހިމެނެއެވެ.\nޕްރިޔަންކާ އާއި ނިކް ވަނީ ޕްރީ-އެންގޭޖްމެންޓް ޑިނާއެއްގެ ގޮތުގައި ބޭއްވި ރޭގަނޑުގެ ކެއުމެއްގައިވެސް އާއިލާ އާއިއެކު ބައިވެރިވެފައެވެ.\nޕްރިޔަންކާ ޗޯޕްރާ އާއި އޭނާގެ ލޯބިވެރިޔާ ނިކް ޖޯނަސްގެ ކައިވެނީގެ ކުރިން ބާއްވާ ރޯކާ ހަފްލާ އިންޑިއާގެ ސަގާފަތްތަކާއި އެއްގޮތަށް ބާއްވަނީ - ފޮޓޯ: ފިންކްވިލާ\nރޯކާ ސެރެމަނީގައި ޕްރިޔަންކާ އާއި ނިކް ހެނދުން އަޅާފައިވަނީ އިންޑިއާގެ ސަގާފަތާއި އެއްގޮތަށެވެ. ބައެއް ރިޕޯޓްތައް ބުނާގޮތުން ޕްރިޔަންކާ އާއި ނިކް ވަނީ "ޕީސީސް ބާތްޑޭ ސެލެބްރޭޝަން" ގެ ނަމުގައި ލަންޑަނުގައި ބޭއްވި ހަލްފާއެއްގައި އެންގޭޖްވެފައެވެ.\nމިއަހަރުގެ އެންމެ ރީތި އެއް ތާރީހު ކަމުގައިވާ 18-08-2018 ގައި ރަސްމީކޮށް އެންގޭޖްމެންޓް ރިންގް ނުވަތަ އަނގޮޓި ނިކް ޕްރިޔަންކާ އާއި ހަވާލުކޮށްފައިވާއިރު އެ އަނގޮޓިއަކީ 200،000 އެމެރިކާ ޑޮލަރުގެ އަގުހުރި އަނގޮޑިއެއް ކަމަށްވެއެވެ.\nނިކް އާއި ޕްރިޔަންކާގެ ގުޅުން ރަސްމީކޮށް އިއުލާނު ކޮށްފައިވާއިރު ދާދިފަހުން ވަނީ ނިކްއާއި އޭނާގެ މައިންބަފައިން މުމްބާއީ އެއާޕޯޓުންވެސް ފެނިފައެވެ.\nރޯކާ ހަފްލާގެ ތެރެއިން - ފޮޓޯ: ޕިންކްވިލާ\nދެތަރިންގެ އެންގޭޖްމެންޓް ހަފްލާއާއި ރޯކާ ހަފްލާއަކީވެސް އާއިލީ ކަމެއްގެ ގޮތުގައި ބޭއްވި ދެއިވެންޓެވެ. އެހެންކަމުން މި ދެހަފްލާގެ ފޮޓޯވެސް އެއްވެސް މީޑިއާއަކަށް މި ދެތަރިންގެ ފަރާތުން ރަސްމީކޮށް ހާމަނުކުރާނެ ކަމަށް މައުލޫމާތު ލިބެއެވެ. މިއީ ޕްރައިވެޓް ދެހަފްލާ ކަމަށްވާއިރު ގިނަބަޔަކު ދެން އިންތިޒާރު ކުރަމުން އަންނަނީ ޕްރިޔަންކާއި ނިކްގެ ކައިވެނީގެ ހަފްލާ އަށެވެ.\nނިކް އާއި ޕްރިޔަންކާގެ އެންގޭޖްމެންޓް ހަފްލާއަށް ޕްރިޔަންކާގެ ބޭބެ ސިދްހާތް ޗޯޕްރާ އާއި ޕްރިޔަންކާއަށް އެންމެ ކަމުދާ ޑައިރެކްޓަރ ސަންޖޭލީލާ ބަންސާލީ އާއި އާލިއާ ބަޓްއާއި އަރްފިތާ ހާން އަދި އަޔޫޝް ޝަރުމާވެސް ހާޒިރުވިއެވެ. މިހަފްލާއަށް ގިނަ މެހެމާނުން ހާޒިރުވީ ކަޅު ހެދުމުގައެވެ.\nޕްރިޔަންކާ ޗޯޕްރާ އާއި ނިކް ޖޯނަސްގެ ކައިވެނީގެ ގޮށް ޖަހާލާނީ އަންނަ އޮކްޓޯބަރުކަމަށް ބައެއް ރިޕޯޓުތައް ބުނެއެވެ. މި ދެތަރިން އެކުގައި އުޅޭތާ ތިންމަސް ދުވަސްވެފައިވާއިރު ކައިވެނީގެ ކުރިން ބާއްވާ ރޯކާ ހަފްލާގައި ނިކްގެ މައިންބަފައިންވެސް ބައިވެރިވިއެވެ.\nޕްރިޔަންކާ ވަނީ ރޯކާ ހަފްލާގައި އޭނާގެ މަންމަ މަދޫ ޗޯޕްރާ އާއި ނިކް އާއި ނިކްގެ މައިންބަފައިންނާއިއެކު ނަގާފައިވާ ފޮޓޯ އެއް ސޯޝަލް މީޑިއާގައި އާންމު ކޮށްފައެވެ. އެންމގޭޖްމެންޓް ހަފްލާއަށްފަހު މާދަމާ ނިކް އެނބުރި އެމެރިކާއަށް ދާނެއެވެ. އެހެންނަމަވެސް ޕްރިޔަންކާ އޭނާގެ ފިލްމީ މަސައްކަތްތައް ނިންމުމަށް މަޑުކުރާނީ މުމްބާއީ ގައެވެ.


SunOnline: Moosun ithurah goasve uthuraai medhuraajje thereyah Orange Alert nerefi\nމޫސުން އިތުރަށް ގޯސްވެދާނެތީ އުތުރާއި މެދުރާއްޖެ ތެރެއަށް އެޮރެންޖް އެލާޓް ނެރެފި\nއަހްމަދުﷲ އަބްދުލް ހާދީ 09 Jul 2021, 17:37\nވިއްސާރަވެ ކަނޑުގަދަވުން -- ސަން ފޮޓޯ/ ފަޔާޒު މޫސާ\nރާއްޖެއަށް މިހާރު ކުރަމުންދާ ވިއްސާރައިގައި އިތުރަށް މޫސުން ގޯސްވެދާނެކަމަށް ލަފާކޮށް މޯލްޑިވްސް މީޓިއޮރޮލޮޖިކަލް ސާވިސަސް (މެޓް އޮފީސް) އިން ރާއްޖޭގެ ބައެއް ސަރަހައްދުތަކަށް އޮރެންޖް އެލާޓްއެއް ނެރެފިއެވެ.\nއުތުރާއި މެދުރާއްޖެތެރޭގެ ބައެއް އަތޮޅުތަކަށް މޫސުން ގޯސްވެދާނެކަމަށް ލަފާކޮށް މެޓުން ނެރުނު އެލާޓްގައި ބުނެފައިވަނީ ހއ. އަތޮޅުން ފެށިގެން ކ. އަތޮޅާއި ހަމަޔަށް ބޯކޮށް ވާރޭވެހި ކަނޑުތައް ގަދަވެ، އުދަ އަރާނެކަމަށް ބެލެވޭ ކަމަށެވެ. އަދި ގަޑިޔަކު 34 މޭލާއި 40 މޭލުގެ ބާރުމިނުގައި ވައިޖެހި ވިލާގަނޑުގައި 55 މޭލަށް ވައިގަދަވެދާނޭކަމަށް މެޓް އޮފީހުން ވަނީ ލަފާކޮށްފައެވެ.\nމެޓުން މި އެލާޓް ނެރެފައިވަނީ މިއަދުގެ 17:00 އިން 21:00 އާ ހަމަޔަށެވެ. މޫސުން ގޯސްވެދާނޭކަމަށް ބަލައި ރާއްޖޭގެ އުތުރުން ފެށިގެން ތ. އަތޮޅާއި ހަމަޔަށް ރީނދޫ އެލާޓްއެއްވެސް މެޓުން ވަނީ މިއަދު ހެނދުނު ނެރެފައެވެ.\nއޮރެންޖް އެލާޓަކީ މެޓުން ނެރޭ މޫސުމީ އެލާޓްތަކުގެ ތެރެއިން ދެވަނައަށް އެންމެ މަތި އެލާޓްއެވެ. މިއީ މެޓް އޮފީހުން މިއަހަރުތެރޭ ނެރުނު ދެވަނަ އޮރެންޖް އެލާޓެވެ.\nމިހާރު ކުރަމުންދާ ވިއްސާރައާ ހެދި ކަނޑުދަތުރުކުރާ ފަރާތްތަކުން މޫސުމަށް ސަމާލުވެގެން ދަތުރުކުރުމަށް އެމްއެންޑީއެފް އިން ވަނީ މިއަދު އިލްތިމާސްކޮށްފައެވެ.\nކުރިއަށް އޮތް ތިން ދުވަހުވެސް ވައި ގަދަވާނެ: މެޓް


America Inthihaabu: kureegai ulhuvvanee Biden | Jazeera\tއެމެރިކާގެ އިންތިހާބު: ކުރީގައި އުޅުއްވަނީ ބައިޑެން - Jazeera\nއެމެރިކާގެ އިންތިހާބު: ކުރީގައި އުޅުއްވަނީ ބައިޑެން\nސާއިފް ޝިޔާދު November 4, 2020 88 views0\nއެމެރިކާގެ ރިޔާސީ އިންތިހާބުގެ ނަތީޖާތައް އަންނަން ފަށާފައިވާއިރު ޑިމޮކްރަޓިކް ޕާޓީގެ ކެންޑިޑޭޓް ޖޯ ބައިޑެން ލީޑު ނަންގަވައިފިއެވެ. 2017 ވަނަ އަހަރުގެ ޖެނުއަރީ މަހު ރައީސް ކަމުގެ ހުވާ ކުރެއްވި ޑޮނާލްޑް ޓްރަމްޕް ދެވަނަ ދައުރަކަށް ރިޕަބްލިކަން ޕާޓީގެ ފަރާތުން ކުރިމަތިލައްވާއިރު ޑިމޮކްރަޓިކް ޕާޓީގެ ކެންޑިޑޭޓަކީ ޖޯ ބައިޑެންއެވެ. އެމަނިކުފާނަކީ އެމެރިކާގެ އެންމެ ފުރަތަމަ ކަޅު ނަސްލުގެ ރައީސް ކަމަށްވާ ބަރަކް އޮބާމާގެ ނައިބް ރައީސްކަން ކުރެއްވި ބޭފުޅެކެވެ.\nއިންތިހާބުގެ ނަތީޖާ ކަނޑައަޅާ އިލެކްޓޯރަލް ކޮލާޖްގެ 270 ގޮނޑި ކާމިޔާބުކުރަން ޖެހޭއިރު ބައިޑެން ވަނީ މިހާތަނަށް 205 އިލެކްޓޯރަލް ކޮލާޖްގެ ވޯޓު ނަންގަވާފައެވެ. ރައީސް ޑޮނާލްޑް ޓްރަމްޕްއަށް ލިބިލެއްވީ 114 ވޯޓެވެ. އެންމެ ގިނަ އިލެކްޓޯރަލް ކޮލެޖްގެ ވޯޓު ހިމެނޭ ކެލިފޯނިޔާ ވެސް ކާމިޔާބުކުރެއްވީ ބައިޑެންއެވެ. ޕޮޕިއުލަރ ވޯޓުގެ ކުރީގައި ވެސް އުޅުއްވަނީ ބައިޑެންއެވެ.\nރައީސް ޓްރަމްޕްގެ ނައިބް ރައީސްގެ ގޮތުގައި އިންތިހާބުގައި ވާދަކުރައްވަނީ މިހާރު ވެސް އެމަގާމު ފުރުއްވަމުން އަންނަ މައިކް ޕެންސްއެވެ. ބައިޑެންގެ ނައިބް ރައީސްގެ ގޮތުގައި ވާދަކުރައްވަނީ ކެލެފޯނިއާގެ ގޮނޑިއެއް ސެނެޓުގައި ފުރުއްވަމުން އަންނަ ކަމާލާ ހެރިސްއެވެ.\nއިންތިހާބުގެ ވޯޓުލުމަށް ހުޅުވާލި އަވަސް ފިޔަވަހީގައި 100 މިލިއަނަށްވުރެ ގިނަ މީހުން ވޯޓުލިއެވެ. އިންތިހާބުގެ ނަތީޖާތައް ޓްރަމްޕް ބައްލަވަމުން ގެންދަވަނީ ވައިޓް ހައުސްއިންނެވެ.


Covid Ge Faruvaa 40 Aharu Kureege Beyhakaai Gulhifai? - Vaguthu\nކޮވިޑް-19 އަށް ފައްސިވާ މީހުންނަށް ދިމާވާ ސިއްހީ މައްސަލަތަކަށް އަވަސް ހައްލެއް ގެނެސްދީފާނެ ބޭހެއްގެ ގޮތުގައި "ފްލޫވޮޒަމައިން" ނަމަކަށް ކިޔާ ބޭހެއް ފާހަގަ ކުރެވިފައިވާ ކަމަށް މީޑިއާ ރިޕޯޓްތައް ބުނެފިއެވެ.\n"ފްލޫވޮޒަމައިން" ނަމަކަށް ކިޔާ ބޭހަކީ މީގެ 40 އަހަރު ކުރިން ފެށިގެން ބޭނުން ކުރަމުން އަންނަ ބޭހެކެވެ. މިބޭހަކީ ކޮވިޑް-19 އަށް ފަރުވާއެއްގެ ގޮތުގައި ބޭނުން ކުރެވިދާނެ ބޭހެއް ކަމަށް ދައްކާފައި ވަނީ އެމެރިކާގައި ކުރި ތަހްލީލްތަކަކުންނެވެ. ނަމަވެސް މިބޭސް ކޮވިޑް ބަލި މީހުންނަށް ދޭން ރަސްމީ އިދާރާތަކުން އަދި ޑޮކްޓަރުންނަކަށް ނާންގައެވެ. ސަބަބަކީ އަދި ކޮވިޑް ބަލި މީހުން ބޭނުން ކޮށްގެން ފުޅާ ދާއިރާއެއްގައި ތަހްލީލްތަކެއް މިހާތަނަށް ކުރެވިފައި ނެތުމުންނެވެ.\nވޮޝިންޓަން ޔުނިވަސިޓީގެ ޑރ.އެންޖެލާ ރެއިސެން ވިދާޅުވީ މިހާތަނަށް "ފްލޫވޮޒަމައިން" ބޭނުން ކޮށްގެން ކުރި ތަހްލީލްތަކުން ފެނިފައި ވަނީ ވަރަށް އުއްމީދީ ނަތީޖާތަކެއް ކަމަށާއި މިބޭހުގެ ސަބަބުން ވަރަށް އަވަހަށް މީހާގެ ދިފާއީ ނިޒާމު ކޮވިޑް ވައިރަހާއި ދެކޮޅަށް މަސައްކަތް ކުރަން ތައްޔާރުވާ ކަމަށެވެ. "ހަށިގަނޑުގެ ދިފާއީ ނިޒާމް އަވަހަށް ވައިރަހާއި ދެކޮޅަށް މަސައްކަތް ކުރަން ފެށުމުގެ ނަތީޖާއަކަށް ވެގެން ދަނީ އެތެރެހަށީގެ ގުނަވަންތަކަށް ލިބޭ ގެއްލުން ކުޑަވުން އަދި މަރުވުމަށް ދިމާވާ ކަންކަން ހުއްޓުން." ޑރ.އެންޖެލާ ވިދާޅުވިއެވެ.\nޑރ.އެރިކް ލެންޒީ ވިދާޅުވީ މިހާރު ވެސް އެމެރިކާގެ އެފްޑީއޭ އިން އެޕްރޫވް ކޮށްފައިވާ މިބޭހަކީ ކޮވިޑަށް ފަރުވާއެއްގެ ގޮތުގައި ބޭނުން ކުރެވިދާނެ ބޭހަކަށް ވެއްޖެނަމަ އެއީ ވަރަށް އަވަހަށް ނަތީޖާ ނެރެވޭނެ ބޭހަކަށް ވެގެން ދާނެ ކަމުގެ އުއްމީދު އެބައޮތް ކަމަށެވެ.\nސައިންސްވެރިން މިހާރު ތައްޔާރުވަމުން ގެންދަނީ މިބޭހުގެ އިތުރު ތަހްލީލްތައް ކޮވިޑް ބަލި ޖެހިފައި ތިބި މީހުން ބޭނުން ކޮށްގެން ފެށުމަށެވެ. ނަމަވެސް ތަހްލީލްތައް ނިންމަން ދެތިން މަސް ދުވަސް ހޭދަވުމުގެ ފުރުސަތު ވެސް އެބައޮތެވެ.


Landhooge kudhi bodu emmen Qur'anah heylavvaaladhin Usthaz\nމުޙައްމަދު ޝާނިފް7މަސްކުރިން\tޚިޔާލެއް ދެއްވާ\nމިއަދު ނ.ލަންދޫގައި މިވަނީ ޤުރްއާން ކިޔަވަން މޮޅު އެތައް ކުދިންނެއް އުފެދިފައެވެ. ޤުރްއާނުގެ ރޮނގުން ލަންދޫއަށް ޚިދުމަތްކޮށްދޭނެ ޤާބިލް، ހުނަރުވެރި އެތައް ކުދިންނެއް މިވަނީ އުފެދެން ފަށާފައެވެ. މިއަދު ޖަލްސާއެއްގައި ކިޔަވަން ބޭނުންވާ ކުދިންތައް ތިބެނީ ކިޔުގައެވެ. މިއަދު ލަންދޫ ފަޒާ މިވަނީ އެމާތް ފޮތުގެ މީރުވަހުން އެއްވަސްކުރުވާފައެވެ. އަދި ލަންދޫ ދުވަހަކުވެސް ނުދެކޭފަދަ އާރޯކަމެއް މިވަނީ މިދާއިރާއަށް ގެނެސްދީފައެވެ. ނަމަވެސް ކުރިން މިހެންތޯއެވެ؟ ކުރިން ޖަލްސާއެއްގައި ކިޔަވަން ތިބެނީ ވަރަށް މަދު ކުއްޖެކެވެ. އަދި އެ ޢިލްމު އުނގެނިފައި ވަނީވެސް ވަރަށް މަދު ކުދިންކޮޅެކެވެ. އާދެ! މިކާމިޔަބީ މިރަށަށް ގެނެސްދެއްވި ފަރާތަކީ ލަންދޫގެ ފަޚުރެއް ކަމަށްވާ ތަރްތީލުލް ޤުރްއާން އިންސްޓިޓިއުޓްގެ މަސްޢޫލުވެރިޔާ އުސްތާޒު ޢަލީ ޒިޔާދު އެވެ.\nއުސްތާޒް ޢަލީ ޒިޔާދުގެ ތަރްތީލުލް ޤުރްއާން އިންސްޓިޓިއުޓް\nއާދެ! ނ.ލަންދޫ އަސްރަފީގެ އުސްތާޒު ޢަލީ ޒިޔާދަކީ އާދައިގެ ޢާއިލާއަކަށް އުފަން ހިތްވަރުގަދަ އަދި މަސަތްކަތުގެ މައިދާނުގައި އަވަދިނެތި އުޅޭ މުރާލި ބޭފުޅެކެވެ. މިއަދު އުސްތާޒުގެ މަސައްކަތުން މިވަނީ ރީތިކޮށް ޤުރްއާން ކިޔަވާ އެތައް ދަރިންނެއް އުފައްދާދީފައެވެ. އަދި ގިނަ ކުދިންތަކަކަށް އެކުދިންގެ މުސްތަޤްބަލަށްޓަކައި ދޮރެއް ހުޅުއްވައިދެއްވާފައެވެ. މިއަދު އުސްތާޒުގެ އެތަކެއް ހުވަފެންތަކެއް މިވަނީ އުސްތާޒުގެ މިންނެތް މަސަތްކަތުން ޙަޤީޤަތަކަށް ހަދައިފައެވެ. އުސްތާޒު އަދިވެސް ކުރާ ފޮނި އުންމީދުތައް ވަރަށް ގިނައެވެ. އުސްތާޒް ޢަލީ ޒިޔާދު ވަނީ މިހާތަނަށް ލަންދޫގައި ދުވަހަކުވެސް ނުހިންގާވަރުގެ ބޮޑަތި ކޯސްތަކެއް މިދާއިރާއިން ހިންގަންފަށާފައެވެ.\nގިނަ ބެލެނިވެރިންނާއި ދަރިވަރުންގެ އިޙްތިރާމާއި ލޯބި ލިބިފައިވާ އުސްތާޒް ޢަލީ ޒިޔާދު އެންމެ ފުރަތަމަ މަސަތްކަތް ކުރެއްވީ ލަންދޫ އިންޖީނުގޭގައެވެ. އޭރު އުސްތާޒު ހުންނެވީ އެތަނުގެ އެޑްމިނިސްޓްރޭޓިވް އެސިސްޓެންޓެއްގެ މަޤާމުގައެވެ. އުސްތާޒް 2008 ވަނަ އަހަރު ޖީ.ސީ.އީ އޯލެވެލު ހެއްދެވުމަށްފަހު މާލެ ދުރުވެ ފުރަތަމަވެސް ފުރިހަމަ ކުރެއްވީ ކޮމްޕިއުޓާރ ދާއިރާއިން އިންފޮރމޭޝަން އެންޑް ޓެކްނޮލޮޖީ ލެވެލް2ގެ ކޯހެކެވެ. އެއަށްފަހު ކުއްލިއްޔަތުއް ދިރާސާތުލް އިސްލާމިއްޔާއިން އިމާމު ކޯސް ލެވެލް3ހެއްދެވުމަށްފަހު 2010 ވަނަ އަހަރު ރަށަށް ދުރުވި އިރު ރަށުގައި އިމާމުކަމުގެ މަޤާމު ނެތުމުން އިންޖީނުގެއަށް ވަނީއެވެ. ނަމަވެސް އެތަނުގެ ޙާލަތު އެކަށީގެންވާ ގޮތެއްގައި ރަނގަޅު ނުވުމުގެ ސަބަބުން މައިންބަފައިންގެ އެދުމުގެ މަތިން 2011 ވަނަ އަހަރު މާލެ ދުރުވެ ކީރިތި ޤުރްއާނާއި ބެހޭ މަރުކަޒުން ޤުރްއާން މުދައްރިސްކަމުގެ އެޑްވާންސް ސެޓްފިކެޓް ޙާޞިލް ކުރެއްވިއެވެ. އެއަށްފަހު 2012 ވަނަ އަހަރުން ފެށިގެން މަސައްކަތް ކުރަމުން އައީ ލަންދޫ ސްކޫލްގައި ޤުރްއާން މުދައްރިސެއްގެ ގޮތުގައެވެ. އުސްތާޒް4އަހަރު ސްކޫލުގައި ހޭދަކުރެއްވިއެވެ.\n2016 ވަނަ އަހަރު ލަންދޫ ކައުންސިލްގެ ރަންތަރި ޤުރްއާން މުބާރާތުގައި އުސްތާޒް ޢަލީ ޒިޔާދު ވާހަކަފުޅު ދައްކަވަނީ\nއޭރުވެސް އުސްތާޒު ބޭނުންވެލެއްވީ ރަށުގައި ޤުރްއާން ކުލާހެއް ޤާއިމް ކުރުމަށެވެ. ނަތީޖާއެއްގެ ގޮތުން 2015 ވަނަ އަހަރުގެ މެދުތެރޭ ފެށި މަސައްކަތުގެ ސަބަބުން ﷲ ގެ އިރާދަފުޅާއެކު ތަރްތީލުލް ޤުރްއާން އިންސްޓިޓިއުޓް (ޓީ.ކިޔު.އައި) ގެ ނަމުގައި އިންސްޓިޓިއުޓެއް ބިނާކުރެވުނެވެ. އެދުވަހަކީ އުސްތާޒު ޢަލީ ޒިޔާދު ދެކެމުން އައި ހުވަފެން ޙަޤީޤަތަކަށް ވީ ދުވަހެވެ. މިއަދު ﷲ ގެ އިރާދަފުޅާއި ވާގިފުޅާއެކު އެ އިންސްޓިޓިއުޓް ވެފައިވަނީ ލަންދޫގެ ފަޚުރަކަށެވެ. މިއަދު އެތަނުގައި ކިޔަވަން އުޅޭ ދަރިވަރުންގެ ޢަދަދު ވަނީ އިންތިހާއަށް އިތުރުވެފައެވެ. ހަމައެކަނި ދަރިވަރުންނެއް ނޫނެވެ. އެދަރިވަރުންގެ ބެލެނިވެރިންވެސް މެއެވެ. އަދި ކީއްކުރަންތޯ ލަންދޫގެ މުސްކުޅި ފުރާގެ މަންމައިންނާއި މާމައިންވެސް ދަނީ އެތާ ޤުރްއާނުގެ ޢިލްމު ޙާޞިލްކުރަމުންނެވެ. މިއީ މިއަދު އުސްތާޒް އެންމެ އުފާވާކަމެއްކަމުގައި އުސްތާޒް ދަނީ ވިދާޅުވަމުންނެވެ.\nކޮންމެ މީހަކަށްވެސް އެކަމެއް އޭގެ ފުރިހަމަ ގޮތުގައި ކުރެވޭނީ ޤާބިލްކަމާއި ހުނަރާއި ތަޖްރިބާ ލިބިގެންނެވެ. އުސްތާޒު ޢަލީ ޒިޔާދުގެ ތަންކޮޅެއް ކުރީގެ މާޒީ އަށް ޖެހިލަމާ ހިނގާށެވެ. އާދެ! އުސްތާޒު ޢަލީ ޒިޔާދަކީ 2008 ވަނަ އަހަރުގެ ލަންދޫ ސްކޫލްގެ ކެޕްޓަންއެވެ. ސްކޫލް ކެޕްޓަންކަމުގައި ހުންނަވައިގެންވެސް ވަނީ ލަންދޫ ސްކޫލުގެ އެތައް ދަރިންނަކަށް ނަމޫނާ ދައްކަވާފައެވެ. އަދި އުސްތާޒު ގުރޭޑު6ން ފެށިގެން ލަންދޫ ސްކޫލުގައި ޕްރިފެކްޓެއްގެ މަޤާމުވެސް އަދާކުރެއްވިއެވެ. އަދި މީގެ އިތުރުން ސްކޫލުން ބޭއްވޭ އިތުރު ހަރަކާތްތަކުން ރަނގަޅު ވަނަތަކެއްވެސް ވަނީ ހޯދައިފައެވެ. އެންމެ ފާހަގަކޮށްލެވެނީ އުސްތާޒް ގުރޭޑް 89އަދި 10 ގައި އުޅުއްވި އަހަރު ވިދިވިދިގެން އެންމެ މޮޅު ގޯލް ކީއްޕާ ކަމުގެ މަޤާމް ޙާޞިލް ކުރެއްވި ފަޚުރުވެރި މެޗުތަކެވެ.\nތަރްތީލުލް ޤުރްއާން އިންސްޓިޓިއުޓުން ކުރިއަށް ގެންދެވުނު ފުރަތަމަ ޤާރީ ކޯސް ލެވެލް 1 ގެ ބައިވެރިންނަށް ސެޓްފިކެޓް ހަވާލުކުރުމުގެ ރަސްމިއްޔާތުގައި ޝަރަފުވެރި މެހުމާނާއެކު އުސްތާޒް ޢަލީ ޒިޔާދު\nލަންދޫ މިއަދު އެ އުސްތާޒަކަށްޓަކައި ފަޚުރުވެރިވާ އުސްތާޒު ޢަލީ ޒިޔާދުގެ ޢުމުރުން އެންމެ 15 އަހަރުގައި ވަނީ މިސްކިތުގައި ބަންގި ގޮވަން ފަށާފައެވެ. އެއީ ފެށުމެއްކަމަށްބަލައި އުސްތާޒު ހަމަ އެއަހަރުގެ ރަމަޟާންމަހުވަނީ އިމާމުވެ ތަރާވީޚް ނަމާދު ކުރަންވެސް ފަށާފައެވެ. އުސްތާޒް އިމާމު ކޯސް ފުރިހަމަ ކުރެއްވުމަށްފަހު 2010 ވަނަ ވަނީ “މަސްޖިދުލް ލުބާބް” ގައި އިމާމުވެ ހުކުރު ކުރަން ފަށާފައެވެ.\nއުސްތާޒު ޢަލީ ޒިޔާދު ފާހަގަކުރައްވާ ގޮތުގައި އިމާމުވެ ނަމާދު ކުރުމަކީ ވަރަށް ފަސޭހަ ކަމެއްކަމުގައި ދެކެމުން އައިކަމަށެވެ. އެހެންނަމަވެސް ޢަމަލީ މައިދާނަށް ނުކުތުމުން މީހުންގެ ފަރާތުން ލިބެމުންދިޔަ ދުއްތުރާތަކާއި އިވެމުންދިޔަ ބަސްތަކުން އެކަން ކުރުން ހުއްޓާލަންވެސް ޢަޒުމު ކަނޑައެޅިންކަމަށެވެ. އެހެންނަމަވެސް ﷲ ގެ މަދަދާއި އެހީތެރިކަމާއި ﷲ ގެ ޙަޟްރަތުން ހެޔޮ ދަރުމަޔާއި ޘަވާބަށް އެދޭތީވެ، މިއަދާއި ހަމައަށްވެސް ޘާބިތު ހުންނެވީ ކަމަށެވެ. އުސްތާޒް ޢަލީ ޒިޔާދު މި ދާއިރާއިން އެންމެ ދެރަވި ހިތާމަ ކުރި ދުވަހެއްކަމުގައި ފާހަގަކުރައްވަނީ މީހުންގެ މަލާމާތުގެ ބަސްތައް އިވިގެން ވީ ދެރައިން މިސްކިތުގައި ބަންގި ނުގޮވިގެން މަސައްކަތު މީހާ ލައްވާ ބަންގި ގޮއްވި ދުވަސްކަމުގައި ކަމަށެވެ. އެހެންނަމަވެސް އެދުވަހު ގެއަށް އައިތަނުން ލޯބިވާ މަންމަ އާއި ބައްޕަ އަދި ގާތް ބޭބެ އެއް ދެއްވި ހިތްވަރާއެކު އާ ޢަޒުމަކާއެކު ތެދުވުމުގެ ނަތީޖާއަކަށްވީ މިއަދު އެ އެންމެން އަނގަތައް އުސްތާޒު ޢަލީ ޒިޔާދުގެ ޘާބިތުކަމުގެ ސަބަބުން ބަންދުވެގެން ދިއުމެވެ.\nއުސްތާޒް ޢަލީ ޒިޔާދު އުސްތާޒުގެ ގާތް އެކުވެރިންނާއެކު\nއުސްތާޒު ޢަލީ ޒިޔާދަކީ ހަމައެކަނި ލަންދޫގެ މީހުން ދަންނަ އުސްތާޒެއް ނޫނެވެ. ކީއްކުރަންތޯ މުޅި އަތޮޅަށްވެސްވަނީ އުސްތާޒުގެ އަގު ހުރި ޚިދުމަތް ފޯރުކޮށްދޭން ފަށާފައެވެ. އެގޮތުން އުސްތާޒް ދެން އެންމެ ފާހަގަކޮށްލެވެނީ ޤުރްއާން މުބާރާތުގެ ފަނޑިޔާރެއްގެ ގޮތުގައެވެ. ފަނޑިޔާރުންގެ ތެރެއިންވެސް އިސްފަނޑިޔާރެއްގެ ގޮތުގައެވެ. އެގޮތުން އުސްތާޒްވަނީ 2012 ވަނަ އަހަރުގެ އަތޮޅު މުބާރާތުގެ ފަނޑިޔާރުކަންވެސް ކޮށްފައެވެ.\nއުސްތާޒް އެކިއެކި ރަށްރަށަށުގެ ޤުރްއާން މުބާރާތުގެ ފަނޑިޔާރުކަމާއި އިސްފަނޑިޔާރުކަން ވެސް ކުރައްވައެވެ. އެގޮތުން އުސްތާޒް ވިދާޅުވާ ގޮތުގައި ގާތް ގަނޑަކަށް 30 މުބާރާތުގެ ފަނޑިޔާރުކަން މިހާރުވާނީ ކުރެވިފައެވެ. އުސްތާޒް ޢަލީ ޒިޔާދު ސްކޫލުގައި ވަޒީފާ ހޭދަކުރެއްވި އެންމެ ފަހު އަހަރުވަނީ ދިވެހި އަދި އިސްލާމުން ޓީޗިންގ ޑިޕްލޮމާ ޙާޞިލްކުރައްވާފައެވެ.\nލަންދޫގެ ޒުވާނުންނާއިވެސް ޚާއްޞަ ގާތް ގުޅުމެއް ބާއްވަމުންދާ އުސްތާޒް ޢަލީ ޒިޔާދަކީ އެއްގޮތަށްވުރެ ގިނަ ގޮތްގޮތުން ޚާއްޞަ ބޭފުޅެކެވެ. އެގޮތުން ރަށުގެ ދީނީ ހޭލުންތެރިކަން އިތުރުކުރުމުގެ ގޮތުން ތަފާތު ޕްރޮގުރާމްތައް އަމިއްލަފުޅަށް ހިންގެވުމުގެ އިތުރުން ކައުންސިލާ އަދި ރަށުގައި އޮންނަ ދީނީ ޖަމްޢިއްޔާ އާއި ގުޅިގެންވެސް ކުރައްވައެވެ. މިހެންދަންވާއިރުވެސް ފާހަގަކޮށްލަން ޖެހެނީ އުސްތާޒް ޢަލީ ޒިޔާދު ވަނީ ރަށުގެ ދީނީ ޖަމްޢިއްޔާ (ލައިފް ޖަމްޢިއްޔާ) ގެ ރައީސްކަންވެސް ކުރައްވާފައެވެ.\nއުސްތާޒް ޢަލީ ޒިޔާދު ޒުވާނުންނާއެކު ރޯދަ ވީއްލުމެއްގައި\nމީގެ އިތުރުން ސޯޝަލް މީޑިޔާގައި އުޅުއްވާ ބޭފުޅުންނަށް އުސްތާޒް ޢަލީ ޒިޔާދު އެންމެ މަޝްޙޫރުވެފައިވަނީ ނަމާދު ވަޤުތުތައް އަޕްޑޭޓް ކުރުމުގައެވެ. އެގޮތުން ޓްވިޓާރ މެދުވެރިކޮށްނާއި ފޭސްބުކް މެދުވެރިކޮށް ކޮންމެ ނަމާދު ވަޤުތެއްގެވެސް މިނެޓް ކުރިން ނަމާދު ވަޤުތު ފޮނުވާލަދެއެވެ. އަދި ނަމާދު ވަޤުތުގެ އިތުރުންވެސް ދީނާއި ގުޅުންހުރި ވަރަށް އަގުހުރި ނަޞޭޙަތްތައް އެކުވެރިންނާއި ހަމައަށް ގެނެސްދިނުމުގައި އެއީ ހަމަ ލާމަސީލް ނަމޫނާއެކެވެ. މާޝާ ﷲ.\nއުސްތާޒް ޢަލީ ޒިޔާދަކީ ސްކޫލުގައި ވަޒީފާ އަދާކުރެއްވި އިރުވެސް އަދި މިހާރުވެސް ގިނަ ދަރިވަރުން އެ އުސްތާޒަކަށް ވަރަށް އިތުބާރުކުރައްވާ އުސްތާޒެކެވެ. އެގޮތުން ވަރަށް ގިނަ ކުދިން މަޢުލޫމާތު ދިން ގޮތުގައި އުސްތާޒް ޢަލީ ޒިޔާދު އަށް ޙަޔާތުގެ ބައެއް ބޮޑަތި ކަންކަން ޙިއްޞާކުރަމުންދާ ކަމަށާއި ދުވަހަކުވެސް އުސްތާޒުގެ ފަރާތުން އުނދަގުލެއް ކުރިމަތި ނުވާކަމަށެވެ. އަދި އެފަދަ ކަންކަން ޙިއްޞާކުރުމުން އެކަންކަމުގައި ފަންނީ ލަފާ ދެއްވާކަމަށާއި ލަފާ ދިނުމަށްފަހުވެސް ހުއްޓާނުލާ ކަމަށާއި ބަފައެއް ފަދައިން ވާނުވާ ބައްލަވަމުންދާ ކަމަށެވެ.\n3 ޖުލައި 1991 ގައި އުފަންވި އުސްތާޒް ޢަލީ ޒިޔާދުގެ ޢުމުރުން މިއަދަށް 26 އަހަރުވެފައިވާއިރު އުސްތާޒްވަނީ އުސްތާޒްގެ މަސްޢޫލުވެރިކަމުގެ ދަށުން ހިނގަމުންދާ ދެތަނެއް ލަންދޫގެ ދަރިންނަށްޓަކައި ހުޅުއްވާ ދެއްވާފައެވެ. ދެ ތަނަކީވެސް ތަޢުލީމު ދޭ ދެތަނެވެ. ތަރްތީލުލް ޤުރްއާން އިންސްޓިޓިއިޓުގެ އިތުރުން މިހާރު މިއަހަރުގެ ޖޫންމަހު އުސްތާޒް ވަނީ ޓިއުޝަންދިނުމަށްޓަކައި ޚާއްޞަ ކުރެވިގެން ސެންޓަރ ފޯރ ސްޓޫޑެންޓް އެޑްވާންސްމެންޓް ގެ ނަމުގައި ޓިއުޝަން ސެންޓަރެއް ހުޅުއްވާ ދެއްވާފައެވެ. މިތަނުގައި ޢަމަލީ ގޮތުން އަންނަ އަހަރު ޓިއުޝަން ދޭން ތައްޔާރުވެފައިވާއިރު މިހާރުވެސް ދަނީ އެ ސެންޓަރާއި މެރިޓައިމް އެކަޑަމީ އޮފް މޯލްޑިވްސް އާއި ގުޅިގެން ހިއުމަން ރިސޯސް މެނޭޖްމަންޓް ލެވެލް4ގެ ކޯހެއް ހިންގަމުންނެވެ. މިއީވެސް އުސްތާޒުގެ މިންނެއް ބުރަ މަސައްކަތުން ލަންދޫގެ އެތައް ދަރިންނަކަށް ހުޅުވިގެންދިޔަ ޝުކުރުވެރިވުން ޙައްޤު ކަމެކެވެ.\nއުސްތާޒް ޢަލީ ޒިޔާދު ލަންދޫގެ ކައުންސިލަރުންނާއެކު\nއުސްތާޒް ޢަލީ ޒިޔާދު ތަޢުލީމަށް ލޯބިކުރެއްވުމަކީ ލަންދޫގެ ރައްޔިތުންނަށް ލިބުނު އުފަލެކެވެ. ފަޚުރެކެވެ. އުސްތާޒް ޢަލީ ޒިޔާދު ފާހަގަކުރައްވާ ގޮތުގައި ޤުރްއާން ފަރިތަކަމާއެކު ކިޔަވަން ދަސްވީ ނ.ލަންދޫ ވައިލެޓްމާގެ ދާއޫދުބެ ކުރެއްވި ބުރަ މިންނެއް މަސައްކަތުގެ ސަބަބުން ކަމަށެވެ. އެކަމަށް އުފާކުރައްވަމުން އުސްތާޒް ޢަލީ ޒިޔާދު ވިދާޅުވީ ދުވަހަކުވެސް ދާއޫދުބެ ނަން ހިތުން ނުފޮހެވޭނެކަމަށާއި ﷲ އިރާދަކުރެއްވިއްޔާއި އަބަދުވެސް ދާއޫދުބެ އަށް ހެޔޮރަޙުމަތްލެއްވުމަށް އެދި ދުޢާ ކުރާނެކަމަށެވެ. އުސްތާޒުގެ މިފެށި މަސައްކަތުގެ ބިންގާ އަޅައިދެއްވި ފަރާތަކީ އުސްތާޒް ޤަބޫލުކުރައްވާ ގޮތުގައި ދާއޫދުބެއެވެ.\nލަންދޫގެ ޒުވާނުންނާއި ކުދި ބޮޑު އެންމެން، އެންމެ އިންތިޒާރު ކުރާ ވަޤުތަކީ ހުކުރު ދުވަހުގެ ހުކުރު ޚުޠުބާ އަށެވެ. އެވެސް ޚާއްޞަކޮށް އުސްތާޒު ޢަލީ ޒިޔާދުގެ ޚުޠުބާއަށެވެ. އެއީ ކީއްވެގެންތޯއެވެ. އުސްތާޒު ޚުޠުބާ ދެއްވުމުގައި ގެންގުޅުއްވާ ގޮތުގެ ސަބަބުންނެވެ. ޚުޠުބާ ވިދާޅުވުމުގައި ގެންގުޅުއްވާ ސާދާ ސީދާ ކަމުންނެވެ. އަޑުއަހަންތިބޭ މީހުންގެ ލޯތަކުން ކަރުނަ އޮހޮރުވާލާ ޚުޠުބާތައް އުސްތާޒް ދެއްވަނީ މަދެއްކޮށެއްނޫނެވެ. މާޝާ ﷲ އުސްތާޒަކީ އެކަމުގައިވެސް އަރާ ހުންނެވި ހިތްވަރުގަފަ ކެއްތެރި ބޭފުޅެކެވެ.\nއުސްތާޒް ޢަލީ ޒިޔާދު އެންމެ ކުރާ ހިތްވާކަމަކީ މީސްތަކުންނައިގެން އިމާމުވެ ނަމާދު ކުރެއްވުމެވެ. އެންމެ އުފާވާކަންކަން ކިޔައިދެއްވަމުން އުސްތާޒް އިތުރަށް ވިދާޅުވީ ކުދިންނަށް ޤުރްއާން ކިޔަވައިދިނުމަކީ ހިތަށް ހިތްހަމަޖެހުމާއި އުފާވެރިކަން ލިބިގެންދާކަމެއް ކަމުގައެވެ.\nއުސްތާޒް ޢަލީ ޒިޔާދު ދަރިވަރުންތަކަކާއެކު ޕިކްނިކްދަނީ\nމިހާރު އުސްތާޒުގެ ކައިވެންޏަށް5އަހަރުވެފައިވާއިރު ޢުމުރުން3އަހަރުގެ ލޯބި ލޯބި ފިރިހެން ކުއްޖަކުވެސް ހުރެއެވެ. އުސްތާޒް ދެން އެންމެ އުފާވާނީ ކޮން ކަމެއް ވީމަތޯ ސުވާލުކުރުމުން ވިދާޅުވީ އަމިއްލަ ގެދޮރަށް ނުކުމެވި އަނބިދަރިންނާއެކު އުޅެވެން ފެށުން ކަމަށެވެ. އަދި ދަރިން ރީތިކޮށް ޤުރްއާން ކިޔަވައި ހެޔޮކަންމަތީ އުޅޭތަން ފެނުމުން ކަމަށެވެ. އަދި އުސްތާޒުގެ ދަރިވަރުން މިދާއިރާއިން ފެނުމުން ކަމަށެވެ. އަދި ތަރްތީލުލް ޤުރްއާން އިންސްޓިޓިއުޓުގެ ޚިދުމަތަށް އިތުރު ފުރިހަމަކަން ލިބިގެން ދިއުން ކަމަށެވެ.\nއުސްތާޒް މުޖުތަމަޢަށް ދޭން ބޭނުންވާ މެސެޖަކީ ކޮބައިތޯ ސުވާލު ކުރެއްވުމުން ވިދާޅުވީ އުސްތާޒް އަބަދުވެސް ކޮންމެ ކުއްޖަކު ކައިރިވެސް ބުނާ ވާހަކައަކީ އަޅުގަނޑުމެން އެންމެންނަކީވެސް އިންސާނުންކަމަށެވެ. އެހެންކަމުން އެންމެންނަށްވެސް ކުއް ކުރެވޭނެ ކަމަށެވެ. ޚުދު އުސްތާޒަށްވެސް ކުރެވޭނެކަމަށެވެ. އެހެނަސް އެކުއްމަތީގައި ދެމިނުހުރެ ކުއް ޤަބޫލުކޮށް އިޞްލާޙުވެ ހެޔޮކަންމަތީ މާތް ﷲ އެންގެވިގޮތުގައާއި ނަބިއްޔާގެ ސުންނަތުގައި ހިފައިގެން އުޅެންވީ ކަމުގައެވެ. އަދި ރަނގަޅު ކަމެއް ކުރާއިރު މީހުން ކުރާ ފުރައްސާރައަށާއި މަލާމާތަށް ނުބަލައި ﷲ ގެ ޙަޟްރަތުން ހެވަށް އެދިގެން ކަންކަން ކުރުމުން ރަނގަޅު ވާނެ ކަމަށެވެ. މިއީ ވަގުތީ ތަނެއް ކަމުގައެވެ. އަދި ދާއިމީ ޙަޔާތް އޮތީކަމަށްދަނެ ހެޔޮ ހިތަކައިގެން ދިރިއުޅުމުގެ ޙަޔާތް ވޭތުކުރަންވީ ކަމުގައެވެ.\nއުސްތާޒް ޢަލީ ޒިޔާދު ދަރިވަަރަކާއެކު ވަކިން ވަޤުތުކޮޅެއް ހޭދަކުރައްވަނީ\nކިޔަވައިދެއްވާއިރު ރުޅިވެރިކަމެއް ކުދިންނާއި ދޭތެރޭ ގެންގުޅެއްވަނީ ކީއްވެގެންތޯ ސުވާލު ކުރެއްވުމުން އުސްތާޒް ވިދާޅުވީ އެއީ ކިޔަވައިދިނުމުގެ ހުނަރެއް ކަމަށެވެ. އެ ހުނަރުގެ ބޭނުން ނުހިފާ މި ހަލަބޮލި މުޖުތަމަޢުގައި ކިޔަވައިދިނުމަކީ އުނދަގޫކަމެއް ކަމަށެވެ.\nއާދޭހެ. އުސްތާޒް އެވިދާޅުވީ ހަމަ ތެދުފުޅެކެވެ. އަޅުގަނޑަކީ އެކަން ތަޖުރިބާ ކޮށްފަ ހުރި ދަރިވަރެއްގެ ޙައިޞިއްޔަތުން ބުނަމެވެ. އުސްތާޒް ކުލާސް ތެރޭގައި ކިތަންމެ ރުޅި ގަދަވިޔަސް އެކަމެއް ކުލާހުން ބޭރަކު އެއްވެސް ދަރިވަރަކާއި ނުބާއްވައެވެ. ހުރިހާ ކުދިންނާއެކު ކަހަލަ ގޮތަކަށް ވަޤުތު ހޭދަކުރައްވައެވެ. ބަފައިން ފަދައިން ބޭބެއެއް ފަދައިން ކުދިންނާއެކު މަޖާކޮށް ކުޅެ ހީ ސަމާސާކޮށް ހައްދަވައެވެ.\nއުސްތާޒް ޢަލީ ޒިޔާދު ދެ ދަރިވަރުންނާއެކު\nއުސްތާޒު ޢަލީ ޒިޔާދުގެ ހިތްވަރާއި ކެއްތެރިކަމަށް ޚުދު އަޅުގަނޑުވެސް ފަޚުރުވެރިވަމެވެ. އެއީ ހަމަ ނަމޫނާ އުސްތާޒެކެވެ. ދަރިވަރުންނަށް ޚާއްޞަކޮށް ލަންދޫއަށް ލިބިފައި ހުރި ތަޢުލީމުގެ ބައްޕައެކެވެ. ޚާއްޞަކޮށް ޤުރްއާނަށެވެ.\nކޮންމެ އަކަސް އުސްތާޒު ޢަލީ ޒިޔާދު ދެމުންދާ ޚިދުމަތްތަކުގެ ވާހަކަ މިފަދަ ލިޔުމެއްގައި ގެނެސްދިނުމަކީ ވާނެކަމެއް ނޫނެވެ. އެއީ އެހާވެސް ޚިދުމަތްތެރި އުސްތާޒެކެވެ. އަދި އުސްތާޒު އެ ދެމުންދާ ޚިދުމަތްތަކުގެ އަގު ވަޒަންކުރުމަކީ މިފަދަ ލިޔުމަކުން ވާނެކަމެއްވެސް ނޫނެވެ.\nއަޅުގަނޑުގެ ދުޢާއަކީ އުސްތާޒް ޢަލީ ޒިޔާދު އަށް ދުޅަހެޔޮ ޞިއްޙަތެއް ދެއްވާ އެ ހެޔޮކަންމަތީ ޢުމުރު ދިގުކޮށްދެއްވުމެވެ. އަދި އުސްތާޒުގެ މަސައްކަތުގައި ﷲ ތަޢާލާ ބަރަކާތްލެއްވުމެވެ. އާމީން.\nލިޔުނީ: މުޙައްމަދު ޝާނިފް\nމުޙައްމަދު ޝާނިފް އަކީ ޚަބަރާއި މުނިފޫހި ފިލުވުމުގެ ދާއިރާއިން ތަފާތު ލިޔުންތައް ލިޔުމަށް ޝައުޤުވެރިކަން ހުންނަ ލިޔުންތެރިއެކެވެ. އަދި ކޮންމެ ދާއިރާ އަކަށްވެސް ލޯހުޅުވި ، ޚިޔާލު ތަނަވަސްވެ ކުރިއަރަމުން އަންނަ ދަރިވަރެކެވެ. ނޫސްވެރިކަމުގެ ދާއިރާ ހޮބީއެއްގެ ގޮތުގައި އޭނާނެގީ މިދާއިރާއިންވެސް ކާމިޔާބީ ތަކެއް ޙާޞިލްކުރުމަށް އުންމީދުކުރާތީއެވެ. ޝާނިފްގެ ލިޔުންތައް ހުރިހާދިމާއަކަށްވެސް ފޯކަސްކުރާނެއެވެ.\nޓީ.ކިއު.އައި ގެ 1 ވަނަ ޤުރްއާން މުބާރާތުގެ ރަންތަރިއަކަށް ޙަސަން ޒަޔާން އަޙްމަދު\nހުވަނި އާދަޔާ ޚިލާފު ނުރައްކާތެރި ސޫތްޕެއް.\nހުރިހާ ލިޔުންތައް (4)


Anbimeehaa Aai Vagu Bitu Eh Hospital Akah Vihan Gendhevi, Mahsala Goasvejje - Vaguthu\nއަނބިމީހާ އާއި ވަގުބިޓު އެއް ހޮސްޕިޓަލަކަށް ވިހަން ގެންދެވި، މައްސަލަ ގޯސްވެއްޖެ\nއެމެރިކާ ފިރިހެނަކު ކައިވެނި ކޮށްގެން އުޅޭ އޭނާގެ އަނބިމީހާ އާއި އެފިރިހެން މީހާ ސިއްރުން ގެންގުޅުނު އެހެން ލޯބިވެރިޔަކު ބަލިވެ އިނދެ، ވިހާ ދުވަސް ޖެހިގެން ވިހަން އެއްވަގުތެއްގައި އެއްހޮސްޕިޓަލެއްގައި އެޑްމިޓް ކުރެވި އެންމެފަހުން މައްސަލަ ގޯސްވެ، އެކަން ހޮސްޕިޓަލްގެ މުވައްޒަފުންނަށް ވެސް އެނގޭ ހިސާބަށް ކަންތައްތައް ހިނގައްޖެއެވެ.\nހޮސްޕިޓަލްގެ މުވައްޒަފަކު "ރެޑިޓް" ގައި ބުނެފައި ވަނީ ފިރިމީހާގެ އަނބިމީހާއަށް ފިރިމީހާގެ ސިއްރު ލޯބިވެރިޔާ ވެސް ވިހަން ހޮސްޕިޓަލްގައި އެޑްމިޓް ކޮށްފައި އޮތްކަން އެނގުނީ ކިހިނެއް ކަމެއް ނޭންގެއެވެ. ނަމަވެސް އެދެމަފިރިން އެމައްސަލައިގައި ޒުވާބު ކުރި އަޑު އިވުނު ކަމަށް މުވައްޒަފު ބުނެފައި ވެއެވެ.\n"ރެޑިޓް" ގައި ހޮސްޕިޓަލްގެ މުވައްޒަފަކު ވަނީ ދެމަފިރިން ޒުވާބު ކުރާ އަޑު އިވޭ ވީޑިއޯއެއް އާއްމު ކޮށްފައެވެ. އެވީޑިއޯ އިން ދެމަފިރިން ދައްކާ ވާހަކަތައް ސާފެއް ނުވެއެވެ. ނަމަވެސް އިވޭ އަޑުން އެނގޭ ގޮތުގައި މައްސަލަ ވަނީ ވަރަށް ބޮޑަށް ގޯސްވެފައެވެ. މިހާތަނަށް "ރެޑިޓް" ގައި 2.1 މިލިއަން މީހުން ވަނީ އެވީޑިއޯ ބަލާފައެވެ.\nދިމާވި ހާދިސާ އާއި ގުޅިގެން ޚިޔާލު ފާޅުކުރި އެކަކު ބުނީ "ހަމްދަރުދީ ވާންވީ ކޮން އަންހެނަކަށް ކަމެއް ނޭންގޭ" ކަމަށެވެ. ނަމަވެސް އެއިން ކޮންމެ އަންހެނަކު ވެސް ވާނީ މިވަގުތުގައި ވަރަށް ބޮޑަށް ކަންބޮޑުވުމާއި ހާސްކަން ތަހައްމަލް ކުރަން ޖެހިފައި ކަމަށް އޭނާ ބުނެފައި ވެއެވެ.\nއިތުރު މީހަކު ބުނީ ސިއްރުން ކަމެއް ކުރަން އުޅެގެން ލިބޭ ހިތްހަމަޖެހުމަށް ވުރެ މިފަދަ ކަމެއް ކުރިމަތިވުމުން ދެން ކުރިމަތިވާ ނުތަނަވަސްކަން މާބޮޑުވާނެ ކަމަށެވެ. އެހެންކަމުން މިފަދަ ކަންކަން ނުކުރަން އޭނާ ނަސޭހަތް ދީފައި ވެއެވެ.\n"ރެޑިޓް" ގައި މިވާހަކަ ކިޔައިދިން މީހާ މިމައްސަލަ ނިމުނު ގޮތް ބުނެދީފައެއް ނުވެއެވެ. ވަރަށް ގިނަ މީހުން ވަނީ މިހާރު ފިރިމީހާގެ ހާލަތަކީ ކޮބައިތޯ ސުވާލު ކޮށްފައެވެ. ނަމަވެސް އަދި ފިރިމީހާ އާއި ގުޅޭ އެއްވެސް ތަފްސީލެއް ނުލިބެއެވެ.\nޖުލައި 27, 2020 08:48\nނޭނގޭ ވާހަކަ ނުލިޔެބަ\nޖުލައި 27, 2020 14:25\nތި ލިޔަނީ މާ ޔޯލަ ވާހަކަ...\nޖުލައި 30, 2020 22:38\nމިކަހަލަ ކަންކަން އެމެރިކާގައި ހިނގުމަކީ އެމީހުންގެ އާދަކާދައިގެ ތެރޭގައި ހިމެނޭކަމެއް!!!\nރަނގަޅު މީހުންނަށް އޮތީ ރަނގަޅު ގޮތްތަށް އަލްހަމްދު ލިﷲ ނޯ ނީޑް ޓު ވޮރީ


އިފްކުގެ ޙާދިޘާ 13 – DhiSalafiyyah\nއިފްކުގެ ޙާދިޘާ 13\n16/05/2016 ޝަޚްޞިއްޔަތުތައް, ޞަޙާބީންއައްޝައިޚް ޒަމްޒަމް ފާރިޝް\nޢާއިޝާ رضي الله عنها ވިދާޅުވިއެވެ: “ރަސޫލާ صلى الله عليه وسلم އެކަލޭގެފާނުގެ އަނބިކަނބަލުން ޒައިނަބް ބިންތު ޖަޙްޝް رضي الله عنها ގެ އަރިހުގައި ތިމަންކަމަނާގެ މިކަންތަކާ މެދުގައި ސުވާލުކުރައްވާ ކަމުގައިވިއެވެ. އަދި ޖަވާބުގައި ޒައިނަބު ވިދާޅުވާކަމުގައި ވިއެވެ: ‘އޭ ﷲ ގެ ރަސޫލާ صلى الله عليه وسلم އެވެ. ތިމަންކަމަނާގެ އިވުމާއި ފެނުން (ތިޔަ ކަމުން) ރައްކާތެރި ކުރަމެވެ. ﷲ ގަންދީ ބުނަމެވެ. (ޢާއިޝާގެ ފަރާތްޕުޅުން) ހެޔޮކަމެއް މެނުވީ ތިމަންކަމަނާއަށް އެނގިގެން ނުވެއެވެ”.\nއަދި މިސްޠަޙް رضي الله عنه އާއި މެދު އަބޫ ބަކުރު رضي الله عنه ވިދާޅުވިއެވެ: “ﷲ ގަންދީ ބުނަމެވެ. ޢާއިޝާއާ މެދުގައި އޭނާ ދެއްކި ވާހަކައިގެން ސަބަބުން އޭނާގެ މައްޗަށް ދެން ދުވަހަކުވެސް ތިކަންކަލޭގެފާނު ހޭދައެއް ނުކުރާނަމެވެ”. އެހިނދު ﷲ ތަޢާލާ (ولا يأتل أولو الفضل منكم والسعة… ) މިއާޔަތް ބާއްވައިލެއްވިއެވެ. މާނައީ: “ތިޔަބައިމީހުންގެ ތެރެއިން ދީލަތިކަމާއި، ތަނަވަސްކަމުގެ ވެރިން، ގާތްތިމާގެ މީހުންނަށާއި، މިސްކީނުންނަށާއި، اللَّه ގެ މަގުގައި ހިޖުރަކުޅަ މީހުންނަށް، ނުދިނުމަށް ހުވާނުކުރާހުށިކަމެވެ! އަދި އެއުރެން ޢަފޫކޮށް މާފުކުރާހުށިކަމެވެ! اللَّه ތިޔަބައިމީހުންނަށް ފާފަފުއްސެވުމަކަށް ތިޔަބައިމީހުން ނޭދެމުހެއްޔެވެ؟ اللَّه އީ ގިނަގިނައިން ފާފަފުއްސަވާ، ރަޙީމްވަންތަ ރަސްކަލާނގެއެވެ”. އޭއާއެކު އަބޫ ބަކުރު رضي الله عنه : (والله إني لأحب أن يغفر الله لي ، لا أنزعها منه أبدا) “މާނައީ: ﷲ ގަންދީ ބުނަމެވެ. ﷲ މިއަޅާގެ ފާފަ ފުއްސަވައި ދެއްވުމައް މިއަޅާ ލޯބިކުރަމެވެ. އޭނާއަށް ހޭދަކުރުން ދުވަހަކުވެސް ތިމަންކަލޭގެފާނު ހުއްޓައެއް ނުލާނަމެވެ”، މިފަދައިން ވިދާޅުވެ މިސްޠަޙް رضي الله عنه އަށް އަލުން ހޭދަކުރެއްމުގައި ދެމިހުންނެވިއެވެ.\nއޭގެ އިތުރުން ޢާއިޝާ رضي الله عنها އާއި މެދު ބޮޑުވެގެންވާ މިވާހަކަ ދައްކައި ރަށުތެރޭގައި ފެތުރި މީހުންގެ ގައިގައި އައްޑިހަ އެތިފަހަރުން ހައްދުޖެހުނެވެ. އެބޭކަލުންގެ ތެރޭގައި ޙައްސާން ބުނު ޘާބިތި އާއި މިސްޠަޙް އާއި ޙަމްނާ ބިންތު ޖަޙްޝި رضي الله عنهم ވިއެވެ.\nމަތީގައި މިބަޔާންވެ ދިޔައީ ﷲ ތަޢާލާގެ ޙިކުމަތްވަންތަކަމާއި ޢިލްމުފުޅުގެ ފުރިހަމަކަމުގެ ތެރެއިން މިއުއްމަތުގެ މީސްތަކުންނަށް މުހިއްމު އެތަކެއް ޢިބުރަތްތަކެއްވާ ބޮޑުވެގެންވާ އިމްތިޙާނެއްގެ ޙާދިޘާއެވެ. އޭގެ ސަބަބުން އެތައް ޙަޤީޤަތްތަކެއް ހާމަވަގެން ދިޔަ އަގުބޮޑު ފިލާވަޅުތަކެކެވެ. އަޅުގަނޑުމެންގެ އިޖުތިމާޢި ދިރިއުޅުމުގައި ދޭދޭ މީހުންގެ ދެމެދުގައާއި ވަކިވަކި ފަރުދުންގެ މެދުގައި ހުންނަންޖެހޭ ހަމަތަކާއި މުޢާމަލާތް ކުރަންޖެހޭ އުޞޫލުތާ އަދި މައްސަލަތައް ދިމާވުމުން އެކަންކަން ޙައްލުކުރުމައްޓަކައި އަޅަންޖެހޭ ފިޔަވަޅުތަކާއި އަދި މީނޫންވެސް ގުނާ އަދަދަ ނުކުރެވޭހާ ގިނަ ފައިދާތައް ލިބިގެންދިޔަ މަތިވެރި ޢިބުރަތްތެރި ޤިއްޞަ އެކެވެ.\nދުޢާއަކީ ހެޔޮބަސް އަހައި ހެޔޮބަހަށް ޢަމަލުކުރާ ބަޔަކު ކަމުގައިވުމުގެ ތައުފީޤު ﷲ ތަޢާލާ އަޅުގަނޑުމެންނަށް ދެއްވައި އެކަލާނގެ ރުއްސެވުމާއި ފުއްސެވުން އެދި މިދުނިޔޭގެ ދުވަސްތައް ހޭދަކުރާ ބަޔަކަށް ވުމުގެ ހެޔޮ ތައުފީޤު މިންވަރު ކޮށްދެއްވުމެވެ.\nوآخر دعوانا أن الحمد لله رب العالمين. وصل اللهم وسلم على نبينا محمد وآله وأصحابه ومن تبعهم بإحسان إلى يوم الدين.


(22 ޖުލައި 2021 އާ ގުޅޭ)\nމަސްތީ އޮއެވަރެއްގައި އޭނާ ޖެހެމުންދިޔަކަމުގެ އިންޒާރު ޟަމީރު ދޭންފެށިއެވެ. އެއަޑަށް ދެކަންފަތް ބީރުކުރީ ލައިޒަލްގެ ކަނދުރާގައި ބީހިލި ނީރާގެ އަތްތިލައެވެ. ސިއްރުކުރަން ބޭނުންވިޔަސް ސިއްރެއްނުވިއެވެ. ކަނދުރާގެ ލޯލިތައް ކޮޅަށް ޖެހުނުއިރު ކަރަންޓު ޝޮކެއްގެ އަސަރު މައިބަދައިގެ ނަގުލާ ހަމައަށް ފޯރައިފިއެވެ. ހަގީގަތަކީ އަންހެން ކުއްޖަކާ ލައިޒަލް މިހާ ގާތްވެލި މީ ފުރަތަމަ ފަހަރެވެ. ނަމަވެސް އޭނާގެ ޢަމަލުން އެއީ އޭނާގެ ފުރަތަމަ ފަހަރުހެން މީހަކަށް ހީނުވާނެއެވެ. ޖެހިލުންވެ މޭ ތެޅިތެޅި އޮތްކަމެއް ނީރާއަށް އެނގޭކަށް ލައިޒަލް ނޭދެއެވެ. ނީރާ ވެސް ހަމަ އެފަދައެވެ. ހަޔާތުން ހާއްސަކަމެއް ދެވި ފުރަތަމަ ފަހަރަށް މިހާ ފުން ލޯތްބެއް މީހެއްދެކެ ވެވުނީ އަދިކިރިޔާއެވެ. ފިރިހެނަކަށް އޭނާއާ ކައިރިވުމަކީ އުނދަގޫ ކަމެކެވެ. އީހާންގެ ސަބަބުންނެވެ.\nމަޑުމަޑުން އެސްފިޔަތައް ހަރަކާތްކޮށްލުމާއެކު ނީރާ ލޯ ހުޅުވާލިއެވެ. ތުންފަތް ލޮވެލެވުނީ ބޭއިޚްތިޔާރުގައެވެ. ތިރީ ތުންފަތުގަ ވިންދު ޖަހަމުންދިޔައެވެ. އިސް އުފުލާލީ ލައިޒަލްގެ މޫނަށް ބަލާލުމަށެވެ. އޭނާގެ މޫނުވަނީ މޫދާ ދިމާއަށް އަނބުރާލެވިފައެވެ. ފުންނޭވާއެއް ލައިޒަލް ލިއެވެ. އެ ނޭވާއާއެކު އޭނާގެ މޭ އުފުލި ތިރިވެލިއިރު ނީރާގެ އަތްތިލައާއި ހަށިގަނޑަށް އިހްސާސް ކުރެވުނެވެ.\n"ކިހިނެއްވީ؟." ލައިޒަލްގެ ހިމޭންކަމާއި ދުރަށް ހުއްޓިފައިވި ނަޒަރުގެ ފުރަގަހުގައި ހިނގަމުން އައި ޝުއޫރުތައް އެނގެން ނީރާ ބޭނުންވިއެވެ.\n"މީ... ނީގެ ފަސްޓް ކިސްތަ؟" ލައިޒަލްގެ ނަޒަރު ނީރާއަށް އަމާޒުވެލިއެވެ. އެކުރި ސުވާލުން ނީރާއަށް ލިބުނު ސިހުމުގައި ދެ ލޯ ބޮޑުކޮށްލެވުނެވެ. ތުންފަތުގައި ކަނާއަތްތިލަ ޖައްސާލިއެވެ. ހައިރާންކަމުގައި އޭނާ ވިއެވެ.\n"ކިހިނެއް އެނގުނީ؟ އަހަންނަށް ގޯހެއް ހެދުނީތަ؟" އަމިއްލަ ހިތާ ނީރާއަށް ސުވާލުކޮށްލެވުނެވެ. އޭނާ ލަދުގަނެއްޖެއެވެ. މޫނުގެ ދޮންކަމުގެ މައްޗަށް ޖަންބުކުލަ ވެރިވަމުންދިޔައެވެ. ލައިޒަލްގެ ތުންފަތް ދެމިލިއެވެ. އޭނާ އެ ސުވާލުކުރީ ކުޑަކޮށް ވެސް ނީރާ ލަދުގަންނަވާލާކަށް ނޫނެވެ. އެނގެން ބޭނުންވީ ނީރާގެ ހަޔާތުން އެ ހާއްސަކަން ލިބުނު ފުރަތަމަ މީހަކީ އޭނާތޯއެވެ. އެހެންވިޔަސް ނީރާއަށް ވެރިވި އަސަރުތައް ހިތްގައިމު މަންޒަރަކަށް ލައިޒަލްއަށް ވެއްޖެއެވެ.\n"ރަނގަޅަށްތަ ބުނެވުނީ." ނީރާ ލަދުން އުޅޭވަރުން އިތުރަށް ލަދުގަންނަވާލަން ލައިޒަލް ގަސްދުކުރިއެވެ.\n"ނޯ..." ދެ ލޯ އަޅާލަމުން ލައިޒަލްއާ ދުރަށް ޖެހެން ނީރާ މަސައްކަތް ކުރިއެވެ. ނީރާ ދޮގެކޭ ބުންޏަސް ލައިޒަލްއަށް ހަގީގަތް ހާމަވެއްޖެއެވެ. އޭނާގެ އަތުގެ ތެރެއިން ނުކުމެ އެއްފަރާތުގައި ނީރާ މަޑުކޮށްލިއެވެ.\n"ލަކީ މީ. އައި ވޯންޓެޑް ދެޓް.. ނީގެ ފުރަތަމައަށް ވުން..." ލައިޒަލްގެ އަޑު މަޑެވެ. މިފަހަރު އެ އަޑުގައި ދިމާކުރުމެއް ނެތެވެ.\nނީރާ ވާހަކަ ބަދަލުކޮށްލިއެވެ. ލައިޒަލްއާ ބެހޭ ގޮތުން އޭނާ ސުވާލުކުރިއެވެ. ދެމީހުން ލޯބިވެރީންނަށްވީ ގޮތެއް ނީރާއަކަށް ނޭނގެއެވެ. އެކަމަކު މިހާރު އެ ދެމެދުގައި އެ އޮތީ ލޯބިވެރީންގެ މެދުގައި އޮންނަ ފަދަ ގާތް ގުޅުމެއްކަމުގައި ނީރާ ގަބޫލުކުރެއެވެ. ލައިޒަލް އޭނާގެ ކައިރީ ރައްޓެހިވާކަށް ނާހައެވެ. އަދި ލޯބިވެޔެކޭ ވެސް ނުބުނެއެވެ. ފޯނުން ވާހަކަދައްކަންފެށިތާ ދުވަސްކޮޅެއް ފަހުން ކޮފީއަކަށް ދިއުމުގެ ހިޔާލު ފުރަތަމަ ހުށަހެޅީ ވެސް ނީރާއެވެ. ލައިޒަލް ދެކޮޅެއް ނުހަދައެވެ. އެއަށްފަހު ދެމީހުން ކޮންމެ ހަފްތާއަކު އެއް ދުވަހު ބައްދަލުކުރެއެވެ. އޮންނަ ގާތްކަމެއްވިއްޔާ ފާޅުކޮށްފައިވަނީ ކޮފީ މޭޒުދޮށުގައެވެ. އެހެންވެ ދަތުރުގައި ލައިޒަލް އިސްނެގި އިސްނެގުން އެއީ ނީރާއަށް އާކަމަކަށް ވިއެވެ. މިނޫނީ ލައިޒަލްގެ ބީހުންތައް ތަފާތުވި ފަހަރެއް ވެސް ނާދެއެވެ. އަދި ދެމެދުގައި އޮތް ގުޅުން ގާތްވެއްޖެކަމުގެ އިހްސާސް ނީރާއަށް ކުރުވައިދިން ޢަމަލަކަށްވިއެވެ. ލައިޒަލްގެ ފަރާތުން ނީރާއަށް އެނގެނީ އޭނާއަކީ މިއުޒިކު ބޭންޑެއްގައި އުޅޭ ޒުވާނެއްކަމެވެ. އާއިލާއާ ބެހޭ ގޮތުން އެއްވެސް އެއްޗެއް ނޭނގެއެވެ. އެހެންވިޔަސް ދެމެދުގައި ދައްކާނޭ ވާހަކަ ހުސްނުވެއެވެ. އަބަދު ބައްދަލުނުކުރިޔަސް ލައިޒަލްގެ ދިގު ކޯލުތަކުން ނީރާ ހުރީ ހިތްހަމަޖެހިގެންނެވެ. ކޮންމެ ދެ ލޯބިވެރިޔަކީ އީހާނާއި ޝީން ފަދައިން ވާކަށް ނުޖެހޭކަން ހިތަށް ވިސްނައިދީގެންނެވެ.\nއަތިރިމަތިން އަރައިގެން އެއްގަމަށް ނީރާ އައެވެ. ދެމީހުން އެކުގައި ނާންނަން ވެގެން ލައިޒަލް ރާޅުފަށުގައި މަޑުކޮށްލައިގެން ހުރީއެވެ. ޓެންޓު ކައިރީ ހަރަކާތްތެރިވާ އެކުވެރީންގެ ތެރެއިން އީހާން ބަލަން ހުރި ގޮތް ނީރާއަށް ފެނުނެވެ.\n"ކޮންތާކުން ތިއައީ؟" އީހާންގެ އަޑުގައިވީ ހިތްހަމަނުޖެހުމެވެ.\n"ރަށުތެރެ ބަލާލާފަ..." ދެންތިބި އެންމެންގެ މޫނަށް ބަލަމުން ނީރާ ޖަވާބުދިނެވެ.\n"ކާކާއެކީ؟" އީހާން ދެވަނަ ސުވާލުކޮށްލިއެވެ. އެކަމާ ނީރާ ގަޔައެއްނުވިއެވެ. އޭނާ ވެސް އީހާން ކައިރީ ޝީންއާއެކު ދިޔައީ ކޮންތާކަށްތޯ ނާހައެވެ. މިހާރު ނީރާއަކީ ކަންކަން ނޭނގޭވަރު ކުޑަކުއްޖެއްނޫނެވެ.\n"ނުބުނާނަން." ދެބުމަކައިރިކޮށްލުމާއެކު އީހާންގެ ރާގު ހުރިހެން ނީރާ ބުނެލިއެވެ. ދުރަށް ހިނގައިގަންނަން އުޅުމުން އޭނާގެ އަތުގައި އީހާން ހިފެހެއްޓިއެވެ.\n"ބުނޭ." އީހާން އަމުރުކޮށްލިއެވެ. ޔަމާނާއި ރިދާއަށް ތިބެވުނީ ހައިރާންކަމެއްގެ ތެރޭގައެވެ. އީހާންގެ ނުފޫޒު ނީރާގެ މައްޗަށް އޮތްވަރު އެމީހުންނަށް ފެނުނީ އަދިކިރިޔާއެވެ. ޝީން އައިސް އީހާންގެ އަތަށް ދަމާލިއެވެ. އޭނާއަށް ވެސް އީހާންގެ އެ ޢަމަލު ބަލައިގަންނަން އުނދަގޫވީއެވެ.\n"އެއޮއް އަންނަނީ... އެ ދެމީހުން ދިޔަތަނަށް ދިޔައީ." ރިދާމެން ކައިރީ ހުރެފައި އުޝާ ބުނެލިއެވެ.\nއީހާންގެ ނަޒަރު އަތިރިމަތިން އަރައިގެން އަންނަ ލައިޒަލްއަށް ހުއްޓުނެވެ. ލޯ ހިމަކޮށްލެވުމާއެކު އީހާން ދަތްކުނޑިވިކާލިއެވެ. ނީރާގެ އަތުން އޭނާ ދޫކޮށްލިއެވެ. އޭނާއާއެކު އަންނާށޭ ބުނެ އީހާން ހިނގައިގަތެވެ. ނީރާ މަޑުމަޑުން އީހާންއާއެކު އައެވެ. އެކުވެރީންނަށް ދައްކާ ވާހަކަ ނީވޭނެކަން ޔަގީންވާ ހިސާބުގައި އީހާން މަޑުކޮށްލިއެވެ.\n"މަންމައަށް ގުޅީންތަ؟" އީހާން އާދައިގެ ރާގުގައި އަހާލިއެވެ. ނީރާ ލައްވާލީ ހޫންއެކެވެ.\n"ސޮރީ... ތަދުވިތަ؟" ނީރާ ދުރުބަލަމުން އަތުގައި ފިރުމާތަން ފެނި އީހާން ބުންޏެވެ.\n"މިގެއެއްނޫނޭ ހުރިހާކަމަކާ އީހާން ބެހޭކަށް. އެންމެން ހީކުރާނީ ކީކޭ؟" ނީރާ ބަލާލިއިރު އެ ދެ ލޮލުގައިވީ ފޫހިކަމެވެ. އީހާން އިސްޖަހާލިއެވެ. ފިނިނޭވާއެއް ހަށިފުރާ ލިއެވެ. އަނެއްކާ ވެސް މައާފަށް އެދުނެވެ.\n"ބޮޑު ފިރިހެން ގުރޫޕެއް ވެސް އައިސް އެބައުޅޭ. ނީރާ އެކަނި ދިޔަތަން ފެނުނޭ ރިދާ ބުނީމަ، އައި ގޮޓް ވޮރީޑް... ފިރިހެނުންނަކީ ކޮންކަހަލަ ބައެއްކަން އަހަރެން ނުބުނަންތަ؟. ނީރާއަށް ކަމެއްވެއްޖެއްޔާ މަންމައާއި ބޭބެއަށް އަހަރެން ދައްކާނީ ކޮންމޫނެއް. އަހަރެންގެ ފަރުވާކުޑަކަމުން ވީކަމެއްކަމަށް ވާނީ... އަހަރެން ޝީންއާއެކު ވަގުތު ހޭދަކުރަން ހަދައިގެން ނީރާއަށް ސަމާލުކަން ނުދެވުނު ކަމަށްވާނީ. ނޫންތަ؟. އަތިރިމަތި ބަލާފައި އަހަރެން އައީ... ނުފެނުނީމަ ކިރިޔާ މޮޔަނުވީ، އެހެންވެ ރުޅި އާދެވުނީ." ނީރާގެ ހިތް ރުއްސަން އީހާން ކުޅަދާނައެވެ.\n"އިޓްސް އޯކޭ... ލައިޒަލް ދަނިކޮށް ފެނިގެން އަހަރެން އޭނާ ފަހަތުން ރަށުތެރެ ބަލާލަން ދިޔައީ." މައުސޫމް ގޮތަކަށް ނީރާ ބުނެލިއެވެ.\n"ޕީސް..." އީހާން ދެ އިނގިލިދިއްކޮށްލިއެވެ. ދެމެދުގައި ދެބަސްވުމެއް ހިނގައިފިނަމަ ސުލްހަވުމުގެ ސަލާމަކީ އެއީއެވެ. އީހާންގެ ދެ އިނގިލީގައި ނީރާގެ ދެ އިނގިލި ވެސް ޖައްސާލައި އޮބާލުމާއެކު ދެމީހުންވެގެން ކޮއްޕާލިއެވެ. އެނބުރި އެންމެންގެ ތެރެއަށް ނީރާ ގޮވައިގެން އީހާން އައީ ހަމަޖެހިފައި ހުރެއެވެ. އެ މަންޒަރު ބަލަން ހުރި ލައިޒަލްގެ ދެބުމަ ކައިރިވެލީ ނީރާގެ ކޮނޑުމަތިން އަޅުވާލާފައި އޮތް އީހާންގެ އަތެވެ. ދެމެދުން ފެންނަމުންދިޔަ ގާތްކަމެވެ.\nއެ ރަށަށް އަރައިގެން އުޅޭ ފިރިހެން ގުރޫޕުން މެންދުރަށް ކެއްކި ކާއެއްޗެހިން ގެނެސްދިނުމުން ޔަމާނު ވެސް މެންދުރަށް ހުރި އެއްޗެހިން ބައެއް ދިނެވެ. ކުޅިވަރުތައް ކުޅޭން އެމީހުންނާ އެއްބައިވުމަށް ދަޢުވަތު އައެވެ. ޒުވާނުންވީމަ ސަކަރާތް ބޮޑެވެ. އީހާން އިރުއިރުކޮޅާ ނީރާ އުޅޭނޫޅޭ ގޮތް ބަލައެވެ. ފިރިހެނަކާ ވާހަކަދައްކާނަމަ އެ ދެމެދަށް އޭނާ ވަދެއެވެ. އެކަނި އިން ޝީންގެ ކައިރީ ނީރާ އައިސް އިށީނީ އީހާންގެ ކަންތައް ބޮޑުވެގެންނެވެ.\n"އީހާން އަބަދުވެސް އެހާ ޕްރޮޓެކްޓިވްތަ؟" ޝީން އަހާލީ ކައިރީގަ އިން ނީރާގެ ގާތުގައެވެ. އޭނާ ބަދަލުކޮށްލީ ލުއި ހިނިތުންވުމެކެވެ. ހަގީގަތް ހާމަކުރަން ނީރާ ފަސްޖެހެނީ ޝީން ކައިރީ އީހާން ދައްކާފައި ހުރި ވާހަކައެއް ނޭނގޭތީއެވެ. އޭނާއަށް ބުނެވޭ އެއްޗަކުން އީހާން ރުޅިއައުމަކީ ވެދާނެކަމެވެ.\n"ތި ދެމީހުން ހާދަ ހެނދުނަކާ ގެއްލުނީ." ނީރާ ސަމާސާކޮށްލިއެވެ. އީހާންގެ ވާހަކަދައްކަން ބޭނުންނުވެގެންނެވެ.\n"އީހާން ކިޔާވަރުން ދިޔައީ، ހާދަ ކެތްނުލަވާ ފިރިހެނެކޭ އެއީ." ޝީން ހިނިއައިސްފަ ބުނެލިއެވެ. މިފަހަރު އޭނާއަކަށް ވެސް އީހާންއާ ދެމެދު ހިނގައިދިޔަ ކަންތައްތަކުގެ ވާހަކަ ކިޔައިދޭކަށް ނުކެރުނެވެ. ނީރާއާ ހިއްސާކުރާ ވަރަށްވުރެ ލަދުވެތި ވާހަކަތަކެއްވީމައެވެ. އީހާންއަކީ އިންތިހާއަށް ކެތްތެރިކަން ކުޑަ ފިރިހެނެއްކަން ޝީންއަށް އެނގިއްޖެއެވެ. އެހެންވިޔަސް އީހާންގެ މައްޗަށް އޭނާގެ ހިތްވަނީ ލެނބިފައެވެ. އޭނާގެ ހުންނަ ސަމާސާ މިޒާޖާއި ލޯބިވެތި އަދާތައް ޝީންގެ ހިތް ފަތަހަކޮށްފިކަން ގައިމެވެ.\nއިރުއޮއްސުނު ވަގުތެވެ. ރަތްވިލާ ލާފައި އޮތްއިރު އެފަދަ ރީތި މަންޒަރެއް މީގެ ކުރީން އެކަކުވެސް ނުދެކޭ ފަދައެވެ. ބަރިއަކަށް އެންމެން ވެލިގަނޑުމަތީ އިށީނދެލައިގެން ތިބީ ތުނޑިއާ ދިމާގައެވެ. އަނދިރިކަން ވެރިވާން ގިނައިރެއް ދެން ނުވާނޭކަން އެނގޭތީ އެންމެންގެ އަތުގައި ޓޯޗުތައް ވިއެވެ. މިހާރުއްސުރެ ލައިޒަލްގެ މުލައްދަނޑީގައި އުޝާ ހިފައިލައިފިއެވެ. އޭނާ އުޅެނީ މާބިރަކުންނެވެ. ލައިޒަލްގެ ނަޒަރު ސިއްރުން ނީރާއަށް ހުއްޓެވެ. އެމީހުންނާ އެކުވެރިކަން ބަދަހިވުމުން ދެން އުޅޭ ފިރިހެން ގުރޫޕު ވެސް ތުނޑިގަ އެމީހުނާއެކު އުޅެއެވެ. ކޮންއިރަކު ލައިޒަލް ގެނައި ކެމެރާއެއްކަމެއް އެކަކު ވެސް ނުދެނަހުއްޓެވެ. ތުނޑިއަށް އަންނަމުން އޭނާގެ ދަބަހުން ނެގުމުން އެންމެން ވެސް ހައިރާންވިއެވެ. އޭގެ ކުރީން އެންމެން ވެސް އުޅުނީ ފޯނުތަކުގެ ކެމެރާ ޖައްސައިގެންނެވެ. ދަތުރުގެ ހަނދާންތައް ފޮރުވުމަށް އެންމެން ވެސް އިސްކަން ދިނެވެ. އެކަކަށް ވެސް ނޭނގެނީ އެ ކެމެރާގައި އެހެން އެއްވެސް މީހަކަށްވުރެ ގިނައިން ނީރާގެ ތަސްވީރުތައް ހުރިކަމެވެ.\nހަނދުވަރުގެ އަލިކަމެއް ނެތް ރެއެވެ. އަނދިރިކަމުން ޖެހިގެން ހުންނަ މީހާ އެނގެނީ ކިރިޔާއެވެ. އީހާންގެ އެއްއަތުގައި ޝީންގެ އަތްތިލަވިއެވެ. އަނެއްއަތްތިލަ އޮތީ ނީރާގެ އަތާ ގުޅުވާލެވިފައެވެ. ޓެންޓުތައް ޖަހާފައި ހުރި ހިސާބަށް ދިއުމަށް އެންމެން ހިނގައިގަތެވެ. ކުއްލިއަކަށް ރިދާ ހަޅޭލަވައިގަތް އަޑަށް އުޝާ ވެސް ހަޅޭލަވައިގަނެއްޖެއެވެ. ޝީންއަށްވުރެ ކުރީން އީހާނަށް ދަމާލެވުނީ ނީރާގެ އަތަށެވެ. ފިރިހެން ގުރޫޕުގެ ހުނުމުގެ އަޑާއެކުވެގެން ޔަމާނުގެ އަޑު އައެވެ. ޓޯޗުތައް ދިއްލަމުން އެކަކުއަނެކަކަށް އަލިކުރަން ފެށިއެވެ. އެރޭގެ ސަކަރާތް ވަކިން ބޮޑުވިއެވެ. ކައިރީގަ ލައިޒަލް ހުރިކަމެއް ނީރާ ނުދެނަ ހުއްޓެވެ. ނަމަވެސް އަތުގައި ހިފާލުމާއެކު ބޮޑުވައި އިނގިލިން ފިރުމާލި ގޮތުން ނީރާއަށް ވަގުތުން އެއީ ލައިޒަލްކަން ބުނަން އެނގުނެވެ. އަނދިރީގައި އެ ދެމީހުންގެ އަތް ގުޅިފައިވީ ކަމެއް އެކަކު ވެސް ނުދެނަހުއްޓެވެ. ދެ ޒުވާނުންގެ ތުންފަތުގައިވީ ހިނިތުންވުމެއް ވެސް ނުފެނެއެވެ. ނީރާގެ އަތްތިލައިގަ ލައިޒަލް ހިފާލާ ކޮންމެ ފަހަރަކު އޭނާ އެގޮތަށް ބޮޑުވައި އިނގިލިން ފިރުމާލާ ފިރުމާލުން ނީރާގެ ހިތުގައި ބިންވަޅުނެގިފައި ވެއެވެ. ލޮލަށް ނުފެނުނު ނަމަވެސް އެއީ ލައިޒަލްއޭ ޔަގީންވީ އެހެންވެއެވެ.\nއެންމެން އެބައެއްގެ ޓެންޓުތައް ކައިރިއަށް ގޮސް ހަމަޖެހުނެވެ. އަތިރިމަތީ ލައިޒަލްއާ ވާހަކަދައްކަން ނީރާ ހުރިތަން ފެނި އީހާން ހިނގައިގަތީ އެ ދިމާއަށެވެ. ދަތުރު އައިފަހުން އެ ދެމީހުންގެ ވާހަކަ ގިނަވެއްޖެކަން އީހާނަށް ފާހަގަވީއެވެ.\n"އީހާން، އެމީހުން ވާހަކަދައްކަން ތިބެދާނެއެއްނު... ފެންނަ ހިސާބުގައެއްނު ނީރާ އެހުރީ." އީހާންގެ އަތުގައި ހިފަހައްޓަމުން ޝީން ވާހަކަދެއްކީ ސިއްރުންނެވެ.\n"އައި ޑޯންޓް ލައިކް ހިމް." އީހާން ވަގުތުން ބުނެލިއެވެ.\n"އަހަރެމެން ދެމީހުން ފަހަތުން ނީރާ އެބަދުވޭތަ؟ ކޮއްކޮއަކަށް ވިޔަސް ނީރާ މިހާރު ކުޑަކުއްޖެކޭ ނުބުނާނެ، އޭނާއަށް ވެސް މިނިވަންކަން ބޭނުންވާނެ. އީހާން އުޅޭ ގޮތުން ހީވަނީ...." ޝީން ބުންނަން އުޅެފައި ހުއްޓާލިއެވެ. ބުނުމަށްވުރެ ނުބުންކަން ރަނގަޅުވާނީ ވިސްނުނީއެވެ. އެފަދަ ޝައްކުގެ ބަހެއް އީހާނަށް ރައްދުކުރަން ބޭނުންނުވީއެވެ. އީހާނަށް ވެސް ޝީނަށް ބަލާލެވުނީ ތަފާތުކޮށެވެ. ހީވަނީ އޭނާ ނުބުނަން އުޅުނު ބަސް ދޭހަވީ ހެންނެވެ.\n"ކޮންއިރަކު ލައިޒަލްއާ އެހާ ކްލޯޒްވީ. ދެމީހުން ހީވަނީ އެކަކުއަނެކަކަށް ވަރަށް ރަނގަޅަށް އެނގޭހެން." ނީރާއާއި ލައިޒަލްއަށް އީހާންގެ ނަޒަރު މަޑުމަޑުން ދަތުރުކޮށްލިއިރު އަމިއްލަ ޟަމީރާ އޭނާ ސުވާލުކުރިއެވެ.\n"އީހާން..." ޝީން ގޮވާލިއެވެ. ގާތުގައި ހުރި ލޯބިވެރިޔާއަށް އީހާން ބަލާލީ އޭނާއަށް ޓަކައި ނިންމުން ބަދަލުކޮށްލި މީހަކު ފަދައިންނެވެ. އަދި ޝީންއާއެކު ހިނގައިގަތެވެ. އެހެންވިޔަސް އޭނާއަށް އިރުއިރުކޮޅުން ނީރާއާއި ލައިޒަލް ތިބި ދިމާއަށް ބަލާލެވެއެވެ. އެ ދެމީހުން ހަރަކާތެއްކޮށްލައިފިނަމަ އީހާންގެ ހިތް އަވަސްވެއެވެ. އީހާނަށް ހަމަޖެހިލެވުމާއެކު ތުންފަތަށް ހިނިތުންވުމެއް ވެރިވިއެވެ. ސަބަބަކަށްވީ ނީރާއާއި ލައިޒަލްގެ ކައިރިއަށް އުޝާ ދިއުމެވެ.\n"ދައްތަ ޝައްކުވެގެން އަހާވަރުން އަހަރެން އިހާންގެ ވާހަކަ ކިޔާދީފިން، ބުނި އީހާނަށް އާދެވޭނެ ދުވަހެއް ބުނާށޯ، އެނގޭތަ! އަސްލު އެއުޅެނީ އީހާންއާ ބައްދަލުކުރަން ބޭނުންވެގެން، މަންމައަށް ވެސް ގުޅާފަ އެ ވާހަކަދައްކައިފި. އީހާން ރެޑީނުވަނީސް މިހެން ދިމާވީމަ ބުނަން ނުކެރިފަ ހުރީ." ޝީން ވާހަކައެއްފެށީ އީހާންގެ ސަމާލުކަން ހޯދަން ބޭނުންވެގެންނެވެ.\n"އަހަރެން ރެޑީ. ޝީން ދުވަހެއް ބުނޭ. އާއިލާއަށް ސިއްރުން އުޅޭކަށްނޫން ރައްޓެހިވީ." އީހާން ބުންޏެވެ.\nޝީން ބޭނުންވަނީ އެ ދެމެދުގައި އެޅުނު ބިންގާ ވަރުގަދަ ކުރާށެވެ. އާއިލާގެ ރުހުމާއެކު އެ ގުޅުމުގައި ކައިވެނީގެ ގޮށް ޖަހާލުމަށެވެ. ދާއިމީ ފުރިހަމަ ގުޅުމަކަށް ވާނީ އޭރުން ކަމުގައި ގަބޫލުކުރެވޭތީއެވެ. އީހާންގެ އާއިލާއާ ބައްދަލުނުވިޔަސް އޭނާގެ ވަނަވަރު އެނގިފައި އޮތުމުން އެއީ ރަނގަޅު އާއިލާއަކަށް ނިސްބަތްވާ ޒުވާނެއްކަން ޝީންއަށް އޮތީ އެނގިފައެވެ.\nމާލެ އަންނަންވީއިރު ހަނދާނުން ފިލައިގެން ނުދާނޭ އެތައްކަމެއް ދަތުރުގައި ހިނގައިފިއެވެ. މާލޭ ފަޅަށް ލާންޗު ވަނީ ހޮނިހިރު ދުވަހު އިރުއޮއްސެނިކޮށެވެ. މާލެ އަންނަން ދަތުރު ފެށީއްސުރެ ސުޖާއު އިރުއިރުކޮޅަކާ އީހާނަށް ގުޅައެވެ. އެމީހުން އެންމެ އަޖައިބުވީ ސުޖާއާއެކު ލަމްހާ އައިސް އިންކަން އެނގިގެންނެވެ. ތަންތަނަށް އަނބުރާ ގެންދަން ހުރި އެއްޗެހި ގެންދިއުމުގައި އީހާން އެހީވާން މަޑުކުރިއެވެ. އޭރު ޔަމާނު ކައިރީ ލައިޒަލް ވެސް ހުއްޓެވެ. ނީރާ ގޮވައިގެން ސުޖާއާއި ލަމްހާ ގެއަށް ދިޔައީ ޔަމާނުއާއެކު އަންނާނަމޭ އީހާން ބުނީމައެވެ. ހަގީގަތަކީ ޝީން ދޫކޮށްލާފައި ދެވެން އީހާނަށް ނެތީއެވެ.\nފެންވަރައިގެން ނުކުތްއިރު ނީރާ ހުރީ އިތުރަށް ވަރުބަލިވެފައެވެ. ދޮރުގައި ޓަކިޖެހުމަށްފަހު ވަންތަން ފެނުނީ ލަމްހާއެވެ. ބޯ ހާވާލައިގެން އަތަށް ފުނާއަޅަން ގެންގުޅޭ ބުރުސްލައިގެން ނީރާ އިންގޮތް ފެނި ލަމްހާ ހިނިތުންވެލިއެވެ. ކައިރިއަށް އައިސް ބުރުގަސް ނަގައި ނީރާގެ އިސްތަށިގަނޑުގައި ފުނާ އަޅައިދޭން އޭނާ ފެށިއެވެ.\n"ނިދަން ބޭނުންވެފަ ދޯ ތިއިނީ." ލަމްހާ އަހާލިއެވެ. ނީރާ ބޯޖަހާލީއެވެ.\n"އީހާން އައީތަ؟" ނީރާ އަހާލިއެވެ.\n"ދެންމެ އައީ، ކޮޓަރިއަށް ވަދެއްޖެ... މަންމަ ހިތަށް އެރި ތިކުދީންނާއެކު ދެވުނުނަމައޭ، ހާދަ ރީއްޗޭ ދޯ އެ ރަށް." ނީރާ ފޮނުވި ފޮޓޯތަކާއި ވީޑިއޯތައް ބެލިކަން ލަމްހާގެ ވާހަކައިން އެނގުނެވެ.\n"މަންމަ އަރާހިތް ވެސް ނުވާނެ މޫދުން. ބޮޑޭ ބުންޏަސް ބޮޑު ތުނޑިއެއް އެއީ... ފޮޓޯއަށްވުރެ މާރީތި އެތަނުގައި ހުރެވޭއިރު." ހިނިއައިސްފަ އިނދެ ނީރާ ބުނެލިއެވެ.\n"އެއީ ކޮންކުއްޖެއްތަ؟ ބޭބެ ބުނި ފުރަން ގޮސް ތިބިއިރު އީހާންއާ ވަރަށް ރައްޓެހިކޮށް އުޅުނު ކުއްޖެކޭ." ލަމްހާ ވާހަކަފެށީ ދުރުދުރުންނެވެ. ނީރާއަށް ވަގުތުން އެ ދައްކަނީ ޝީންގެ ވާހަކަކަން އެނގިއްޖެއެވެ.\n"މަންމާ އަހާބަލަ އީހާން ކައިރީ. މަންމައަށް ކިޔާދޭނެ." ނީރާ އެނބުރި ފަހަތުގައި ހުރި ލަމްހާއަށް ބަލާލިއެވެ.\n"ދެން ދަރިފުޅޯ!... ކުއްޖަކާ ގުޅުމުގެ ހިޔާލެއްނެތްތަ؟" ލަމްހާ ބުނެލިއެވެ.\n"އެކަންވެސް އަދިވާނެ... އެހެންނޫނަސް އަހަންނަށްވުރެ އަބަދުވެސް ކުރީގަ އުޅޭ މީހަކީ އީހާން. ބޭބެ ވެސް ވަރަށް ސުވާލުކުރި. ހަމަޔަގީން، މަންމަ އަހައިފިއްޔާ ކިޔާނުދީ ނުކެރޭނެ." ނީރާ ބުންޏެވެ.\n"ވިސްނިއްޖެ. އީހާން ކަމެއް އެބަކުރޭ. އެހެންވީމަ އެކުއްޖަކީ ހާއްސަ ރަހުމަތްތެރިއެއް." ލަމްހާ އެއްލޯ މަރާލި ގޮތުން ނީރާ ހޭންފެށިއެވެ.\nލައިޒަލްގެ ޚަބަރެއް ނުވެގެން ނީރާ މެސެޖު ކުރިއެވެ. ނަމަވެސް ޖަވާބެއް ނައެވެ. ނިދީގެ ބަރުހެލިކަން ބޮޑުވެ ދެ ލޯ މަރާލި ގޮތަށް ނީރާއަށް ހޭލެވުނީ ފޯނު ރަނގަބީލުވާ އަޑަށެވެ. އެނދުއަރިމަތީ ހުރި ކަބަޑުމަތިން ފޯނު ނަގައި އެލާމް ކަނޑާލިއެވެ. އެއާއެކު އޭނާއަށް ހައިރާންކަން ލިބުނެވެ. އެނދުގައި އީހާން ނެތުމުންނެވެ. ރޭގަ އޭނާ އެކޮޓަރިއަށް އައިކަމުގެ އެއްވެސް ލިސާނެއް ނެތެވެ. ފާހާނާއަށް ވަދެފައި ނުކުތް ގޮތަށް ކޮޓަރިން ނީރާ ނުކުތެވެ. ބަދިގޭ އައިލެންޑް ދޮށުގައި ސުޖާއު ސައިބޯން އިނެވެ. އެތަނުގައި ލަމްހާ ހަރަކާތްތެރިވާތީ ފެނުނެވެ. އެދިމާއަށް ދިއުމުގެ ކުރީން ނީރާ އައިސް ހުޅުވާލީ އީހާންގެ ކޮޓަރީ ދޮރެވެ. އެނދުގައި ގަދަ ނިދީގައި އީހާނު އޮތްތަން ފެނުނެވެ. (ނުނިމޭ)


Isalaam Dheenugai Bulhalaky Najiheh?\nއޭޕްރިލް 9, 2018 183 0\nއިސްލާމް ދީނުގައި ބުޅަލަކީ ނަޖިހެއް؟\nކީރިތިރަސޫލާގެ ވަރަށްގިނަ ޙަދީޘްފުޅުތައް ބުނާގޮތުގައި ބުޅަލަކީ ޠާހިރުއެއްޗެކެވެ. އެކަލޭގެފާނު ސިފަކުރައްވާގޮތުގައި އެއީ ގޭގެއަށް ގިނަގިނައިންގޮސް އުޅޭއެއްޗެކެވެ. އެހެންވެ އެކަލޭގެފާނު ބުޅަލަށް ” ޠައްވާފު ” ގެ ނަން ދެއްވި އެވެ. އޭތި ބޮއިފާ ހުންނަފެނުން، އެކަލޭގެފާނު ވުޟޫކުރައްވާފައިވެ އެވެ. ސުވާލަކީ ބުޅަކީ ޠާހިރުއެއްޗެއްކަން އަދި އޭތި ނަޖިސްނުވާނެކަން ރަސޫލުﷲގެފާނަށް އެނގިވަޑައިގަތީ ކިހިނަކުންބާވަ އެވެ؟ އެކަލޭގެފާނަކީ ޑަކްޓެރެއްހެއްޔެވެ؟ ނުވަތަ ލެބޯޓަރީގައި ތަޙްލީލުތައްކުރައްވާ އޭގެ ސާފުކަމާއި ގޮނޑުކަން ދިރާސާކުރެއްވި ބޭކަލެއްހެއްޔެވެ؟\nރަސޫލުﷲގެފާނު ޙަދީޘްކުރައްވަނީ ކުއްތާއަކީ ނަޖިސްއެއްޗެކެވެ. މިއަދު މިޙަޤީޤަތަކީ އެންމެންދަންނަ ޢިލްމީ ޙަޤީޤަތެކެވެ. އެކަލޭގެފާނަށް ކުއްތާ ނަޖިސްކަމަށް އަދި ބުޅާ ޠާހިރުކަމަށް ވިދާޅުވަން އެނގިވަޑައިގަތީ ކިހިނަކުންބާވައެވެ؟ ކީރިތިރަސޫލާ މީގެ 14 ސައްތަ އެތައްއަހަރެއްކުރިން ހާމަކުރައްވާފައިވާ މި ޙަޤީޤަތް ދޮގުކުރެވޭތޯ ބައެއްމީހުން މަސައްކަތްކުރި އެވެ. ނަމަވެސް ދިރާސާތަކުން ފާޅުވެފައިވަނީ އެކަލޭގެފާނުގެ ބަސްފުޅުގެ ތެދުކަމެވެ.\nޢިލްމީ ދިރާސާތައް ބުނާގޮތުގައި ބުޅަލަކީ އާދަކޮށް އޭތީގެ ގައި ސާފުކޮށްހަދާ ޙައިވާނެކެވެ. އޭތީގެ ކުދިދަރިންގެ ގައިގައިވެސް އަބަދާއަބަދު ދޫ ކާތައި ސާފުކުރާނެތެވެ.\nމަޝްހޫރު ސައެންޓިސްޓެއްކަމުގައިވާ ލުއި ޕެސްޓަރ ވިދާޅުވާގޮތުގައި ބުޅަލަކީ ވަރަށް ސާފު ޙައިވާނެކެވެ. މުޅި ދުވަސް އޭތި ހޭދަކުރަނީ އޭތީގެ ގައި ސާފުކުރުމުގަ އެވެ. އޭތީގެ ހަށިގަނޑުގެ އެއްވެސް ތަންކޮޅެއް ސާފުނުކޮށް ދޫކޮށްލާ ތަނެއް ނުފެނެ އެވެ. ބުޅަލުގެ ހަށިގަނޑު ބޭރުވެށްޓަށް ހުށަހެޅޭތީ އޭތީގެ ބައެއް ހަތާތައް ދިފާޢީ ރޯލެއް އަދާކުރެ އެވެ. އަދި އޭގެ ހަމުގައިވެސް ވަރަށް ޙައްސާސު ހަތާތަކެއް ހުރެ އެވެ. އެހެންކަމުން ބުޅަލުގެ ހަންގަނޑަކީ ޖަރާސީމާ ދެކޮޅަށް ހަނގުރާމަކުރާ، ދިފާޢީ ބާރެއް، އޭގައި ހުންނައެއްޗެކެވެ.\nބުޅަލުގެ ދުލުގައި ކީހެއްގެ ބައްޓަމަށް އެތުރިފައި ހުންނަ އޫ އެތިކޮޅުތަކެއް ނުކުމެފައި ހުރެ އެވެ. މިއީ ޙަޤީޤީ ފީރެއްގެ މަސައްކަތްކުރާ އެތިކޮޅުތަކެކެވެ. ބުޅަލުގެ ކެހެރިތައް ސާފުކުރުމުގައި ދުލުގެ ދައުރު ވަރަށް ބޮޑުބައެއް ކުޅެ އެވެ. ދުލުގެ ސަޠުޙުގެ ރާޅުކަމުގެ ސަބަބުން މަރުވެފައިވާ ކެހެރިތައް ގައިން ބޭރަށް ފޮޅައިލެވެއެވެ.\nބުޅަލަކީ ކިރު ބޯ ހިތްވާ ޙައިވާނެކެވެ. ކިރުބުއިމުގައި ދޫ ބޭނުންކުރާގޮތަކީވެސް ވަރަށް އަޖައިބުވަނިވިކަމެކެވެ. ކިރުބޯ އިރު ނުވަތަ ފެން ބޯ އިރު ދޫ ތިރިއަށް ގުދުކޮށްލަ އެވެ. މިކަމުގެ ސަބަބުން ފެން އަނގައި ތެރެއަށް ނެގުމަށް، ދޫ އުނދުޅިއެއް ފަދައިން، އެހީވެދެ އެވެ. މިހެންވެ، ބުޅާ އަނގައަށްލާން ނަގާފެންފޮދު އަނބުރާ ފެންއެއްޗަކަށް ނުދާނެ އެވެ.\nތަފާތު ޢުމުރުގެ ބުޅާތަކުގެ ތަފާތު ތަންތަނުން ( ބުރަކަށިން –، ވަކިތަކުން ،– ފައިން ،– އަނގައިގެ ވަށައިގެންވާ ސަރަޙައްދުން ) ނެގި ތަފާތު ސާމްޕަލްތައް ލެބޯޓަރީގައި ތަޙްލީލުކޮށް ބެލިބެލުމުން ކަށަވަރުވެފައިވަނީ ބުޅަލުގެ ގައިގެ ބޭރުގައި ޖަރާސީމު ނޫޅޭކަމެވެ. އަނގައިގެ ސަރަޙައްދުން ނެގި ސާމްޕަލްތަކުން ދައްކާގޮތުގައި 80 % ނެގެޓިވެވެ. ދުލުގެ ސަޠުޙުން ނެގި ސާމްޕަލްތައް 100 % ނެގެޓިވެވެ. މި ތަޙްލީލުތަކުގެ ތެރޭގައި ފާޅުވި ޖަރާސީމުތަކަކީ އިންސާނުންގެ ގައިން ވެސް ފެންނަ ބާވަތުގެ ޖަރާސީމުތަކެކެވެ.\nސައެންޓިސްޓުންގެ ދިރާސާތައް ބުނާގޮތުގައި ބުޅަލުގެ ގައިގައި ޖަރާސީމެއް ވެސް އަދި މައިކްރޯބެއް ވެސް ނޫޅެއެވެ. އޭގެ ކުޅަކީ ޠާހިރު އަދި ޠާހިރުކޮށްދޭ އެއްޗެކެވެ. ޑރ. ޖޮރްޖިސް މަޤްޞޫދު ވިދާޅުވާގޮތުގައި ބުޅަލުގެ ހަށިގަނޑުގެ ބޭރުގައި ޖަރާސީމު އުޅުމަކީ ވަރަށް ނާދިރުކަމެކެވެ. ޖަރާސީމު އުޅޭނަމަ އެބުޅަލަކީ ބަލި ބުޅަލެކެވެ. ޑރ. ޖޮސްޓަވްސަން އިންސާނާގެ ކުޅާއި ކުއްތާގެ ކުޅާއި ބުޅަލުގެ ކުޅު ތަޙްލީލުކުރައްވާ ހެއްދެވި ދިރާސާ ބުނާގޮތުގައި އެންމެ ގިނައިން ޖަރާސީމު އުޅެނީ ކުއްތާގެ ކުޅުގަ އެވެ. ދެން އިންސާނާގެ ކުޅުގައެވެ. އިންސާނާގެ ކުޅުގައި ހުންނަނީ ކުއްތާގެ ކުޅުގައި ހުންނަ ޖަރާސީމުގެ ހަތަރުބައިކުޅައެއްބަ އެވެ. އެންމެ ޖަރާސީމު މަދީ ބުޅަލުގެ ކުޅުގަ އެވެ. އޭގައި ޖަރާސީމު ހުންނަނީ އިންސާނެއްގެ ގައިގައި ހުންނަވަރުގެ ދެބައިކުޅައެއްބައި މިންވަރަށެވެ.\nސޫރިއާގެ ” މަޝްފަލްބީޠަރާ ” ( ޖަނަވާރުގެ ބަލިތަކާ ބެހޭ ކްލިނިކް ) ގެ ޑަކްޓަރެއްކަމުގައިވާ ޑރ. ސަޢީދު ރަފާހު ވިދާޅުވާގޮތުގައި ބުޅަލުގައި ލައިޒޯޒީމު ނަމަކަށް ކިޔާ ތާހިރުކޮށްދޭ މާއްދާއެއް ހުރެއެވެ. އޭނާ ވިދާޅުވާގޮތުގައި ބުޅަލަކީ ފެނާ ވަރަށްދުރު އެއްޗެކެވެ. ނުހިގާ ފެންގަޑުގަޑާ ބުޅާ ވަރަށް ދުރުވާނެ އެވެ. އެއީ ފެނަކީ ބެކްޓީރިޔާ ދިރިއުޅޭ ވާސައަކަށް ވާތީ އެވެ. ހަމަ އެފަދައިން ބުޅަކީ އަތްވާ ވެސް ދުރުގައި އުޅޭ އެއްޗެކެވެ. އެއީ އޭތީގެ ހަށިގަނޑުގެ ހޫނުކަން ސާބިތުކަންމަތީ ދެމެހެއްޓުމަށްޓަކަ އެވެ. ބުޅަލުގެ ގައިގައި ޖަރާސީމު ނޫޅޭސަބަބަކީ އޭތީގެ ކެހެރިތައް ހިކި ކޮށް ދަމަހައްޓާތީ އެވެ.\nސައެންސާއި ޒަމާނީޢިލްމަށް ބަލައިލުމަށް ފަހު ކީރިތިރަސޫލާގެ ސުންނަތަށް ބަލައިލަމާތޯއެވެ.\nހ- ކަބްޝާ ބިންތު ކަޢުބު ބިން މާލިކުގެ އަރިހުން ރިވާވެގެންވާ ޙަދީޘެއް ބުނާގޮތުގައި، އެކަމަނާ އަބޫ ޤަތާދާގެ ގޭގައި އުޅުއްވަނިކޮށް އަބޫ ޤަތާދާ ވުޟޫކުރައްވަންވެގެން ފެން އޮއްސަވާދެއްވަނިކޮށް ބުޅަލެއް ފެންބޯންވެގެން އައުމުން އެކަންވާރު އޭއްޗަށް ފެންބޯން ދެއްވި އެވެ. ކަބްޝާ ޙައިރާންފުޅުވެގެން ބައްލަވަން ހުންނެވީމާ އެކަލޭގެފާނު ވިދާޅުވި އެވެ. އޭ އަޚާގެ ދަރިފުޅާއެވެ! މިކަމާ ޙައިރާންވަނީ ހެއްޔެވެ؟ އެކަމަނާ އާދޭހޭ ދެންނެވުމުން ވިދާޅުވިއެވެ. ރަސޫލުﷲ صلى الله عليه وسلمޙަދީޘްކުރެއްވި އެވެ. إِنَّهَا لَيْسَتْ بِنَجَسٍ ހަމަކަށަވަރުން އެއީ ނަޖިސްއެއްޗެއް ނޫނެވެ.\nށ- ޢަލީ ބިން އަލްޙުސައިނާއި އަނަސް ބިން މާލިކުގެ އަރިހުން ރިވާވެގެންވެއެވެ. އެއްދުވަހަކު ރަސޫލުﷲގެފާނު މަދީނާގެ ބަޠުޙާން ނަމަކަށް ކިޔާ ހިސާބަކަށް ވަޑައިގެންނެވިއެވެ. އެކަލޭގެފާނު ވިދާޅުވިއެވެ. އޭ އަނަސުގެފާނެވެ! ވުޟޫކުރައްވާނެ ފެންފޮދެއް ގެނެސްދެއްވަބައްލަވާށެވެ. ތިމަންކަލޭގެފާނު އެކަލޭގެފާނަށް ފެންފޮދު އޮއްސަވާދެއްވުމުން އެކަލޭގެފާނު ތާހިރުވެވަޑައިގެންނެވިއެވެ. އެ ކަލޭގެފާނު ފެންކަންވާރު ކައިރިއަށް ވަޑައިގެންއިރު ބުޅަލެއް އެ ކަންވާރުން ފެންބޯން އޮތެވެ. އެ ބުޅާ ފެންބޮއި ނިމެންދެން ރަސޫލުﷲގެފާނު މަޑުކޮށްލައްވައިގެން ހުންނެވި އެވެ. ބުޅާ ފައްސާލަންތޯ ދެންނެވުމުން ރަސޫލުﷲގެފާނު ޙަދީޘްކުރެއްވި އެވެ. އަނަސުގެފާނެވެ!. އެހެން ނަހައްދަވާށެވެ. ބުޅަލަކީ ގޭތެރޭގެ އެއްޗެހިތަކުގެ ތެރޭގައި ހިމެނޭ އެއްޗެކެވެ. އޭތި އެއްވެސް އެއްޗެއް މުޑުދާރެއް ނުކުރާނެއެވެ. އަދި އެއްވެސް އެއްޗެއް ނަޖިހެއްވެސް ނުމެ ކުރާނެއެވެ ”\nނ- އެއްދުވަހަކު އަންހެނަކު ޢާއިޝަތުގެފާނަށް ހަރީސާ ތަށްޓެއް ވެދުމަކަށް އެރުވި އެވެ. މި ތަށި ގެނައި އިރު ޢާއިޝަތުގެފާނު ހުންނެވީ ނަމާދުކުރައްވާށެވެ. އެ ވަގުތު ބުޅެއް އައިސް އެއިން އެތިކޮޅެއް ކައިލި އެވެ. އެވާހަކަ ޢާއިޝަތުގެފާނަށް ދެންނެވުމުން ވެސް އެކަމަނާ އެ ތަށީގައި ހުރި އެއްޗެހި ފަރިއްކުޅުއްވި އެވެ. އަދި އެކަމަނާ އެތާނގައި ތިއްބެވި އަންހެންބޭފުޅުންނާ ދިމާއަށް ވިދާޅުވި އެވެ. ކީރިތިރަސޫލާ ޙަދީޘްކުރެއްވިއެވެ. އެއީ ނަޖިހެއްނޫނެވެ.\nހުރިހާ މަޛްހަބުތަކެއްވެސް ބުނާގޮތުގައި ބުޅަލަކީ އޭގެ ހަށިގަނޑު ޠާހިރު، އޭގެ ކުޅު ޠާހިރު، އޭތި ބޮއިފާ ބާކީ ހުންނަ ފެން ޠާހިރު އަދި އޭތި ކައިފާ ބާކީ ހުންނައެއްޗެހި ވެސް ޠާހިރު އެއްޗެކެވެ.\nބުޅާ ޠާހިރުކަމަށް ރަސޫލުﷲގެފާނު ޙަދީޘްކުރެއްވި ޙަދީޘްތަކުގެ ތެދުކަން އަދި އެކަމުގެ ޢިލްމީ ޙަޤީޤަތްތައް މިހާރު މިވަނީ ސާބިތުވެފަ އެވެ. ރަސޫލުﷲގެފާނަށް މި ޙަޤީޤަތްތައް އެނގިވަޑައިގަތީ ކިހިނެއްތޯ އެވެ؟ އެކަލޭގެފާނަކީ ޑަކްޓަރެއްނޫނެވެ. އެކަލޭގެފާނަކީ ބައޯލޮޖިސްޓެއްނޫނެވެ. އެކަލޭގެފާނަކީ ލެބޯޓަރީ ތަޙްލީލުތައް ދެނެވަޑައިގަންނަވާބޭކަލެއްނޫނެވެ. سبحان الله ! މާތްﷲ ވަޙީކުރައްވަނީ : وما ينطق عن الهوى إن هو إلا وحي يوحى އެވެ.\nބުޅާ ގަނެވިއްކުމުގެ ޙުކުމް\nބުޅަލުގެ ޠާހިރުކަމާއި، ބުޅަލާބެހޭ ގޮތުން ރަސޫލުﷲގެފާނުގެ ބަސްފުޅުތަކަށް ބަލައިލުމަށް ފަހު ދެން ބަލައިލާނީ ބުޅާ ގަނެވިއްކުމާ ބެހޭގޮތުންނެވެ.\nގިނަޢިލްމުވެރިން ވިދާޅުވާ ގޮތުގައި ބުޅާ ވިއްކުމަކީ ހުއްދަކަމެކެވެ. އެކަމަކު ޡާހިރީންނާއި އިމާމުއަޙްމަދުގެ ބަސްފުޅުތަކުން ބަސްފުޅެއް ބުނާގޮތުގައި ބުޅާ ވިއްކުމަކީ ޙަރާމްކަމެކެވެ. ޙަރާމްކަމަށް ވިދާޅުވާ ބޭކަލުންގެ ދަލީލަކީ މިދަންނަވާ ޙަދީޘްތަކެވެ.\n1- ކުއްތާއާއި ބުޅަލުގެ އަގާ ބެހޭގޮތުން ޖާބިރުގެފާނަށް ސުވާލުދެންނެވުމުން ވިދާޅުވިއެވެ. އެއީ ރަސޫލުﷲގެފާނު މަނާކުރައްވާފައިވާ ކަމެކެވެ.\n2- މީގެ އިތުރަށް އަބޫ ދާވޫދާއި އައްތިރްމިޛީ ރިވާކުރެއްވި ޙަދީޘެއް ބުނާގޮތުގައި ކުއްތާ އާއި ބުޅަލުގެ އަގު، ރަސޫލުﷲގެފާނު ނަހީކުރެއްވިއެވެ. ބައެއް ޢިލްމުވެރިން ވިދާޅުވާ ގޮތުގައި މިއީ ޟަޢީފު ޙަދީޘްތަކެކެވެ.\n3- އައްޝަވްކާނީ ވިދާޅުވާގޮތުގައި ނަހީކުރެއްވި ނަހީކުރެއްވުމުގެ މުރާދަކީ ތަންޒީހަ މަކްރޫހަކަމެކެވެ. އެކަލޭގެފާނު ވިދާޅުވާގޮތުގައި ބުޅާ ވިއްކުމަކީ ރިވެތިއަޚްލާޤާ އަރާރުންވާ ކަމެކެވެ.\n4- ބައެއް ޢިލްމުވެރިން ވިދާޅުވާ ގޮތުގައި ރަސޫލުﷲގެފާނު ބުޅާ ވިއްކުން މަނާކުރެއްވީ އިސްލާމްދީނުގެ ކުރީކޮޅުގައި ބުޅަލުގެ ޙަޤީޤާތް އެނގިވަޑައިގަންފައިނުވާ ދުވަސްވަރުއެވެ. އެއީ ޠާހިރުއެއްޗެއްކަމަށް ޙަދީޘްކުރެއްވުމުން އެ ޙުކުމް މަންސޫޚުވެގެން ހިނގައްޖެ އެވެ.\n5- އިބްނުލްޤައްޔިމު ވިދާޅުވާ ގޮތުގައި ބުޅާ ވިއްކުމަކީ ޙަރާމްކަމެކެވެ. ކީރިތިރަސޫލާގެ ޞަޙާބީންގެ ތެރެއިން އަބޫހުރައިރަތުގެފާނު މިގޮތަށް ފަތުވާދެއްވާފައިވެއެވެ.\nސުޢޫދީ ފަތުވާ ކޮމެޓީގެ ފަތުވާ\nސުޢޫދީ ޢަރަބިއްޔާގެ ދާއިމީ ފަތުވާ ކޮމެޓީގެ 1832 ވަނަ ފަތުވާ ބުނާގޮތުގައި : ބުޅަލާއި ކުއްތާއާއި ރާމާމަކުނާއި ވަލުޖަނަވާރުންގެ ތެރެއިން ޝިކާރަކޮށް ވީދާކައި ޖަނަވާރުތައް ވިއްކުން ހުއްދަވެގެން ނުވެއެވެ. އެއީ ރަސޫލުﷲގެފާނު އެކަން ނަހީ ކުރައްވާފައިވާތީއެވެ. ހަމަ އެފަދައިން މިފަދަ ޖަނަވާރުތައް ގަތުމަކީ ހުއްދަކަމެއްނޫނެވެ. އެކަމަކު މި ފަތުވާބުނާގޮތުގައި ބުޅާ ގެންގުޅުމަކީ ހުއްދަކަމެކެވެ. މި ފަތުވާ ބުނާގޮތުގައި ޝިކާރަކުރުމަށް ނުވަތަ ތަންތަން ބެލެހެއްޓުމަށްޓަކައި ގެންގުޅޭ ކުއްތާ ގަނެވިއްކުން ހުއްދަވެގެންވެއެވެ.\nޝާރިޤާގެ ފަތުވާ ކޮމެޓީ ގެ ފަތުވާ\nޖުމްހޫރުޢިލްމުވެރިން ނުވަތަ ގިނަދަނނަބޭކަލުން ވިދާޅުވާގޮތުގައި ބުޅާ ވިއްކުމަކީ ހުއްދަކަމެކެވެ. އެހެނީ، އެއީ ގެންގުޅުން ހުއްދަ ޙައިވާނެކެވެ. ޙާޞިލުކުރުން ހުއްދަ މަންފާތަކެއް އޭގައި ވެއެވެ. ޡާހިރީންނާއި އިމާމު އަޙްމަދުގެ ބަސްފުޅެއްގައި ބުޅާވިއްކުން މަނާކަމަށް އައިސްފައިވެއެވެ. ނަމަވެސް ކޮމެޓީން ބުރަވާ ރައުޔަކީ އެއީ ހުއްދަކަމެކެވެ.


WAMCO ge directorunge board ah Asiya ayyan kohfi\nއާސިޔާ: އޭނާ ވަނީ އިނގިރޭސިވިލާތުގެ ސްޓެފާޑްޝާ ޔުނިވާސިޓީން މާސްޓާސް އޮފް ފައިނޭންސް ހާސިލްކުރައްވާފައި.\nވެމްކޯގެ ޑިރެކްޓަރުންގެ ބޯޑަށް އާސިޔާ އައްޔަން ކޮށްފި\nވޭސްޓް މެނޭޖްމަންޓް ކޯޕަރޭޝަން (ވެމްކޯ)ގެ ޑިރެކްޓަރުންގެ ބޯޑަށް ފާތިމަތު އާސިޔާ މިއަދު އައްޔަން ކޮށްފި އެވެ.\nޕްރައިވަޓައިޒޭޝަން އެންޑް ކޯޕަރަޓައިޒޭޝަން ބޯޑުން އާސިޔާ އަށް އަންގާފައިވަނީ، ވެމްކޯގެ ޑިރެކްޓަރުންގެ ބޯޑަށް އޭނާ އައްޔަން ކުރުމަށް ރައީސުލްޖުމްހޫރިއްޔާ ހުށަހަޅުއްވާފައިވާތީ، ދައުލަތުގެ ވިޔަފާރި ތަންތަން ޕްރައިވަޓައިޒްކުރުމާއި ކޯޕަރަޓައިޒްކުރުމާއި އަދި މޮނީޓާކޮށް އިވެލުއޭޓް ކުރުމުގެ ގާނޫނުގައިވާ ގޮތުގެ މަތިން އެ މަގާމަށް މިއަދުން ފެށިގެން އޭނާ އައްޔަންކޮށްފައިވާ ކަމަށެވެ.\nއާސިޔާ ވަނީ އިނގިރޭސިވިލާތުގެ ސްޓެފާޑްޝާ ޔުނިވާސިޓީން މާސްޓާސް އޮފް ފައިނޭންސް އަދި ޔުނިވާސިޓީ އޮފް އީސްޓް ލަންޑަނުން ބެޗްލާސް އޮފް އާޓްސް (އޮނާސް) އެކައުންޓިން އެންޑް ފައިނޭންސް ހައްދަވައިފަ އެވެ. އޭގެ އިތުރުން ޓެކުހުގެ ދާއިރާ އާއި ފައިނޭންސް އަދި އެކައުންޓިންގެ ދާއިރާ އިން އާސިޔާ ވަނީ ގިނަ އަދަދެއްގެ ޓްރެއިނިންތައް ހައްދަވާފަ އެވެ.\nމީގެ ކުރިން އާސިޔާ ވަނީ 2005-2017 ވަނަ އަހަރާ ދެމެދު ގައުމީ ބޭންކް، ބީއެމްއެލްގައި ތަފާތު މަގާމުތައް ފުރުއްވާފަ އެވެ. އެގޮތުން ފައިނޭންސް ޑިޕާޓްމަންޓްގެ އެސިސްޓެންޓެއްގެ މަގާމުން 2005 ވަނަ އަހަރު ބީއެމްއެލްގެ ކެރިއާ ފެށުމަށް ފަހު، 2017 ވަނަ އަހަރު ވަޒީފާ އިން ވަކިވި އިރު އޭނާ ހުންނެވީ މެނޭޖާ ޓްރެޝަރާގެ މަގާމުގަ އެވެ.\nބީއެމްއެލްގެ ވަޒީފާ އަށް ފަހު އާސިޔާ ވަނީ ކްލިކް ކޮލެޖާއި ފޯކަސް އެޑިއުކޭޝަން ސެންޓަރުގެ ވިޒިޓިން ލެކްޗަރާ އަކަށް އުޅުއްވާފަ އެވެ. އަދި އެއަށްފަހު 2017 ވަނަ އަހަރު އާސިޔާ ވަނީ ސާވިކް ޕްރައިވެޓް ލިމިޓެޑްގެ ނަމުގައި ކުންފުންޏެއް ހައްދަވައިގެން ކޮންސަލްޓެންޓަކަށް އުޅުއްވާފަ އެވެ.\nވެމްކޯ ސިޔާސީ މަޤާމުތައް


SunOnline: Fandiyaaru Didi supend kuri massala maadhama Supreme Court gai\nފަނޑިޔާރު ދީދީ ސަސްޕެންޑްކުރި މައްސަލަ މާދަމާ ސުޕްރީމް ކޯޓުގައި\nމުހައްމަދު މުޒައްޔިން ނާޒިމް 21 Aug 2019, 15:14\nފަނޑިޔާރު އަބްދުﷲ ދީދީ -- ސަން ފޮޓޯ/ އަހްމަދު އަވްޝަން އިލްޔާސް\nޖުޑިޝަލް ސާވިސަސް ކޮމިޝަނުން ސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑްކުރި މައްސަލައިގެ އަޑުއެހުން ސުޕްރީމް ކޯޓު ތާވަލުކޮށްފިއެވެ.\nސުޕްރީމް ކޯޓުގައި މިހާރު އާންމުކޮށްފައިވާ ތާވަލުގައި ވާގޮތުން ދުސްތޫރީ މައްސަލައިގެ ފުރަތަމަ އަޑުއެހުން ތާވަލު ކޮށްފައިވަނީ މާދަމާ މެންދުރު 1:15 ގައެވެ.\nޖޭއެސްސީއަށް ރައްދުވާ މި މައްސަލަ ބަލާ ބެންޗުގައި ހިމެނެނީ، އުއްތަމަ ފަނޑިޔާރު ހިމެނޭ ގޮތައް ތިން ފަނޑިޔާރުންގެ ބެންޗަކުންނެވެ. އެއީ އުއްތަމަ ފަނޑިޔާރު ޑރ. އަޙްމަދު ޢަބްދުﷲ ދީދީ، ފަނޑިޔާރު އާދަމް މުޙައްމަދު ޢަބްދުﷲ، ފަނޑިޔާރު ޢަބްދުލްޣަނީ މުޙައްމަދެވެ.\nޖުޑިޝަލް ސާވިސް ކޮމިޝަނުން ބަލަމުންދާ މައްސަލައަކާ ގުޅިގެން އެ ކޮމިޝަނުން ވަނީ މިދިޔަ ޖޫން މަހު 12 ވަނަ ދުވަހު، އެ މައްސަލަ ބަލައި ނިމެންދެން ފަނޑިޔާރު ދީދީ ސަސްޕެންޑް ކުރުމަށް ނިންމާފައެވެ. އެއާއެކު ޖެހިގެން އައި ދުވަހު އެ ނިންމުމާ ގުޅިގެން ފަނޑިޔާރު ދީދީ ވަނީ ދުސްތޫރީ މައްސަލައެއް ސުޕްރީމް ކޯޓަށް ހުށަހަޅާފައެވެ. އަދި ސުޕްރީމް ކޯޓުން ވަނީ އެ ދުސްތޫރީ މައްސަލަ ނިމެންދެން ސަސްޕެންޝަންގެ އެއްވެސް އިޖުރާއަތެއް ކުރިއަށް ނުގެންދިޔުމަށް ވަގުތީ އަމުރެއް ނެރެފައެވެ.\nފަނޑިޔާރު ދީދީ ސަސްޕެންޝަނަށް އަމަލުކުރަން ފަސްކުރުމަށް ސުޕްރީމް ކޯޓުން އަމުރު ނެރުމުން އޭނާ ވާނީ ސުޕްރީމް ކޯޓުގެ މަސައްކަތަށް ނިކުންނަވާފައެވެ. ނަމަވެސް ޖޭއެސްސީ ވަނީ އެ އަމުރަށް ގޮންޖައްސަވައި، އެ އަމުރު ބަަލައި ނުގަތުމަށް ނިންމާފައެވެ.\nފަނޑިޔާރު ދީދީ ސަސްޕެންޑްކުރަން ޖޭއެސްސީއިން ނިންމީ އޭރު އެ ކޮމިޝަނުން ބަލަމުން ދިޔަ އޭނާ އާ ގުޅޭ އެއް މިލިއަން ޑޮލަރުގެ ރިޝްވަތުގެ މައްސަލައެއްގައެވެ. ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ހުށަހެޅުއްވި އެ މައްސަލައަކީ ފަނޑިޔާރު ދީދީގެ އަނބިކަބަލުންގެ މެލޭޝިއާ އެކައުންޓަށް އެއް މިލިއަން ޑޮރަލު ވަތް މައްސަަލައެވެ.


Sharuee lafuzuthah beynu kuran vaanee onna gothah: Islamic ministry\nޝަރުއީ ލަފުޒްތައް ބޭނުންކުރަންވާނީ އޮންނަ ގޮތަށް: އިސްލާމިކް މިނިސްޓްރީ\nޝަރުއީ ލަފްޒުތައް ބޭނުން ކުރަންވާނީ ޝަރުއުގައި އެ ލަފްޒެއް ބޭނުން ކުރުމަށް އޮންނަ ގޮތަށް ކަމަށް އިސްލާމިކް މިނިސްޓްރީން ބުނެފި އެވެ.\nއެ މިނިސްޓްރީން މިއަދު ކޮށްފައިވާ ޓްވީޓްތަކެއްގައި ބުނެފައިވަނީ އިސްލާމްދީނުގައި ބޭނުން ކުރަމުންދާ ޝަރުއީ ލަފްޒުތައް ބޭނުން ކުރަންވާނީ ޝަރުއުގައި އެ ލަފްޒުތައް ބޭނުން ކުރަމުންދާ ގޮތަށް ކަމަށެވެ. އަދި ގާނޫނީ ގޮތުންވެސް މިފަދަ ޝަރުއީ ލަފްޒްތައް ބޭނުންކުރަމުން ދަނީ ޝަރުއުގައި ވާގޮތަށް ކަަމަށެވެ.\nއިސްލާމިކް މިނިސްޓްރީން މިކަން ހަނދާންކޮށްދީފައި ވަނީ ޑީއެންއޭގެ ނަތީޖާއަށް ބަލައިގެން ޒިނޭ ސާބިތު ނުކުރެވޭނެ ކަމަށް ހައިކޯޓުން ކުރި ހުކުމްގެ ބަހުސެއް ބޮޑުވެފައިވަނިކޮށެވެ. އެ ހުކުމާއި ގުޅިގެން ޕީޖީ ހުސައިން ޝަމީމް މިއަދު ވަނީ އޭނާގެ ބްލޮގްގައި ދިގު މަޒުމޫނެއް އާންމުކޮށްފައެވެ. އެ މަޒުމޫނުގައި ޝަރުއީ ލަފްޒުތައް ބޭނުން ކުރުމުގައި ކުރިން އަމަލު ކުރި ގޮތާއި މިހާރު އައިސްފައިވާ ބަދަލުތަކާއި ގުޅޭގޮތުން ތަފްސީލްކޮށް ލިޔެފައިވެއެވެ. މިނިސްޓްރީން ރައްދު ދީފައިވަނީ ޝަމީމްގެ އެ ލިޔުމުގައި ބޭނުންކޮށްފައިވާ ވާހަކަތަކަށް ކަމަށް ބެލެވެއެވެ.\nޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް އިސްލާމިކް މިނިސްޓްރީ


ސަލްމާން ޚާންގެ ޓެލެންޓް މެނޭޖަރު އެކްސިޑެންޓެއްގައި މަރުވެއްޖެ | Sandhaanu\nސަލްމާން ޚާންގެ ޓެލެންޓް މެނޭޖަރު އެކްސިޑެންޓެއްގައި މަރުވެއްޖެ\nހިންދީ ފިލްމީ ދުނިޔޭގެ އެންމެ މަގުބޫލު ތަރިންގެތެރޭގައި ހިމެނޭ، ސަލްމާން ޚާނުގެ ޓެލެންޓް މެނޭޖަރު ޕިސްޓާ ދާކަޅު އެކްސިޑެންޓެއްގައި މަރުވެއްޖެއެވެ.\nސަލްމާން ހުށަހަޅަމުންދާ “ބިގް ބޮސް”ގެ މަންޒަރުތަކެއް ނެގުމުގެ މަސައްކަތުގައި އުޅުމަށްފަހު 24 އަހަރުގެ ޕިސްޓާ ދާކަޅުއާއި އެހެން މީހަކު ސައިކަލުގައި ގެއަށްދާން ދަނިކޮށް މަގުމަތީގައި ހުރި ވަޅުގަނޑަކަށް ސައިކަލް ޖަހައި އޭގައި ތިބި ދެމީހުން ސައިކަލުން ވެއްޓުނީއެވެ. ޕިސްޓާ ދާކަޅު ވެއްޓުނީ މަގުމެދަށެވެ. އަނެއްމީހާ ގޮސް ޖެހުނީ މަގުގެ އެއްއަރިމައްޗަށެވެ. އެވަގުތު ފަހަތުން ބާރަށް ދުއްވާފައި އައި ވޭއްގެ ދަށުވެ ޕިސްޓާ ކާކަޅު ވަގުތުން މަރުވިއެވެ. ސައިކަލުގައި ދިޔަ މީހުންނަށް ވަޅުގަނޑު ނުފެނުނީ އެހިސާބު އަނދިރިކަމުންނެވެ.\nހަލާކުވާ މަގުތައް ނަހަދައި ހުރުމުގެ ސަބަބުން ދިމާވާ އެކްސިޑެންޓްތަކާ ގުޅިގެން އިންޑިއާގައި ކޮންމެ އަހަރަކު އެތައް ހާސްބަޔަކު މަރުވެގެންދެއެވެ.


ޝިރުކުން ބަރީއަވުމުގައި ގެރި ކަތިލީ މީހުންގެ މަންހަޖުން މުސްލިމުން ދުރުވާން ޖެހޭނެއެވެ. (6 ވަނަ ބައި) | #Dhiislam\nޝިރުކުން ބަރީއަވުމުގައި ގެރި ކަތިލީ މީހުންގެ މަންހަޖުން މުސްލިމުން ދުރުވާން ޖެހޭނެއެވެ. (6 ވަނަ ބައި)\n6 years ago | 1 comment| November 18, 2011 |\n1 ވަނަ ބައި ވިދާޅުވޭ!\n2 ވަނަ ބައި ވިދާޅުވޭ!\n3 ވަނަ ބައި ވިދާޅުވޭ!\n4 ވަނަ ބައި ވިދާޅުވޭ!\n5 ވަނަ ބައި ވިދާޅުވޭ!\nކަތިލަން އެންގެވި ގެރީގެ މައްސަލަ:\nދެންފަހެ، ގެރިއެއް ކަތިލާން ﷲ ބަނީއިސްރާއީލު މީހުންނަށް އަމުރުކުރައްވައިފިކަން މޫސާ ޢަލައިހިއްސަލާމް އެމީހުނަށް ވިދާޅުވި ހިނދު، އެމީހުން ބުނެފައިވަނީ ކަލޭގެފާނު އަހަރެމެންނާ ސަމާސާ ނުކުރައްވާށެވެ. ތިޔައީ އަނެއްކާޖެއްސުމެއް ނޫންހެއްޔެވެ؟ ދެން އެމީހުން ސުވާލުކޮށް، ދެންނެވީ އެއީ ކޮން ޢުމުރެއްގެ ގެރިއެއްތޯ ﷲ ކުރެން އަދި އައްސަވައި އޮޅުންފިލުއްވައި ދެއްވަބަލާށެވެ. އެއީ އެހާ ޅަ އަދި ދުވަސްވީ ގެރިއެއްވެސް ނޫނޭ ވިދާޅުވުމުން އަނެއްކާ އެއީ ކޮންކުލައެއްގެ ގެރިއެއްތޯ އެމީހުން ﷲ އަށް ދަންނަވައިދެއްވުމަށް އެދުނޫއެވެ.\nދެންފަހެ ކަތިލަންވީ ރީނދޫކުލައިގެ ގެރިއެއްކަމުގައި އެކަލާނގެ އަންގަވާކަމުގައި ވިދާޅުވުމުން ދެންވެސް އެއީ އަދި ކޮން ގެރިއެއްތޯ ރަނގަޅަށް ބައްލަވައިދެއްވަބަލާށޭ ބުނެ އެ ރީނދޫގެރި ނުކަތިލާންވެގެން ބަހަނާހެދޫއެވެ. ތިޔަބުނާ ގެރިއެއް އަހަރެމެނަށް އޮޅިއްޖެއެވެ. އަހަރެމެން މިތިބީ ގެރި ނުކަތިލާކަށްވެސް ނޫނިއްޔާއެވެ. ހަމަ ކަތިލާށެވެ. މިއީ މިބައި މީހުންގެ ނަބިއްޔާ އާއި މެދު ކަންތަށް ކުރިގޮތެވެ. ނޭނގިގެނެއް ނޫނެވެ. ބަޔަކު ނުކުރާން ވެއްޖެނަމަ ކިތަންމެ ދަލީލަކާއި ބަހަނާއެއް ކުރިމަތިކުރުވާނެއެވެ.\nމިވާހަކަތައް ބަޤަރާ ސޫރަތުގެ 67 އިން 71 ވަނަ އާޔަތުގައި ކިޔައިދެއްވާފައި އެވަނީއެވެ. އެހެން ކަމުން ގެރިއެއް ކަތިލާން ﷲ އަމުރު ކުރެއްވުމުން ގެރި ނުކަތިލާން ބަނޫއިސްރާއީލު މީހުން ބަހަނާ ދެއްކިހެން ހެޔޮކަންތައްތަކަށް އަމުރު ކޮށް މުންކަރު މަނާކުރާން ޖެހުމުން އެކަންކަމުން ރެކިގަތުމަށް އަހަރެމެން މުސްލިމުން ބަހަނާ ހަދައި ޢުޛުރުދައްކައިގެން ނުވާނެއެވެ.\nސާމިރީކަލޭގެ ހެދި ގެރިއަކީ ކޮންކަހަލަ ގެރިއެއްތޯއެވެ؟\nފިރްޢަޥުނު ޣަރަޤުވެގެން ދިއުމަށްފަހު މޫސާޢަލައިހިއްސަލާމް ޠޫރުސައިނާއަށް ވަޑައިގެންނެވީ ﷲ ސުބްޙާނަހޫ ވަތަޢާލާ އެކަލޭގެފާނަށާއި އެކަލޭގެފާނުގެ އުއްމަތަށް ތަޥުރާތު ދެއްވާތީ ތަޥުރާތުގެ ލަޥުޙުތަށް ހޯއްދެވުމަށެވެ. 40 ރެއަށްފަހު ތަޥުރާތާއިގެން ޤަޥުމުގެ މީހުން ކައިރިއަށް ވަޑައިގެންނެވި އިރު ކަމަކުދާކަށްނެތެވެ. މިބައިމީހުން މިތިބީ ގެރިއަކަށް އަޅުކަންކުރާށެވެ. އާދެ، ސާމިރީކަލޭގެ މިމީހުންނަށް ހަދައިދިން މޮނިއުމެންޓެކެވެ. މިހެން އަޅުގަނޑު ދަންނަވާން މިޖެހުނީ އެގެރީގެ ޙަޤީޤަތަށް ބަލާލައިފައެވެ. އެކަމާ ކޯފާއިސްކުރައްވަވައި މޫސާޢަލައިހިއްސަލާމް އިންކާރު ކުރެއްވުމުން ދެއްކި ޙުއްޖަތަކީ އެއީ މާގޯސްއެއްޗެއްނޫން ކަމަށެވެ. ސަބަބަކީ ފުރަތަމަވެސް އެއީ ފިރްޢަޥުނުގެ ޝާހީ ޢާއިލާގެ އަންހެނުންގެ ގަހަނާތަށް އެއްކޮށްގެން އެއްވަޅުގަނޑަކަށް އެޅުމަށްފަހު އަލިފާން އަންދައިގެން އެއްގަސްގަނޑަކަށް އޮންނާނެހެން ޖަވާހިރުން ހަދާފައިވާ އަގުބޮޑު މަޢުދަންގަޑެކެވެ. ދެން މިހަދާން ހާރޫން ޢަލައިހިއްސަލާމްއާއި ބަނޫ އިސްރާއީލުން އުޅެނިކޮށް ތިމަންނާއަށް ފެނިގެން؛ ފިރްޢަޥުނު ޣަރަޤުކޮށްލުމަށް ޖިބްރީލް ޢަލައިހިއްސަލާމް ވަޑައިގެންއިރު އިންނެވި އަސްކޮޅުގެ ފިޔަވަޅު ޖެހޭތަނުން އޭރު އާޘާރީ އެއްޗެއްގެގޮތުގައި ނަގައިގެން ގެނައި ވެލިމުށެއް އެގަހަނާތަކު ތެރަށް އެއްލައިލުމަށްފަހު ގެރިއަކަށް ވެގެން ތެދުވުމަށް ދުޢާކުރީއެވެ. އިސްރާއީލީ ބައެއް ރިވާޔަތުގައި ހާރޫންގެފާނުގެ އަރިހުން ދުޢާކޮށްދެއްވުމަށް އެދުނު ވާހަކަ ވެއެވެ.\nކޮންމެއަކަސް އެއެތިގަނޑުން މިއުފެއްދީ މަޢުދަނުގެ އަގުބޮޑު އާޘާރީ ގެރިއެކެވެ. މިއީ މޮނިއުމަންޓެއްނޫންތޯއެވެ؟\nޝައްކެއްވެސް ނެތެވެ. މިއީ ހަމަ ބަނޫއިސްރާއީލުމީހުން އަޅުކަންކުރަން ސާމިރީހެދި މޮނިއުމެންޓެވެ. އާޘާރީ އެއްޗެއްވެސް މެއެވެ. ޖިބްރީލް ޢަލައިހިއްސަލާމްގެ ސަވާރީގެ މޮއްގަނޑުޖެހުނު ތަނުގެ ވެލި ބޭނުންކޮށްގެން ރަނާއި ޖަވާހިރުން ތައްޔާރުކުރެވުނު ސްޓެޗޫ އެކެވެ. ބުދަކީ ދެންކޮންއެއްޗެއް ހެއްޔެވެ.\n“ޝައްކެއްވެސް ނެތެވެ. މިއީ ހަމަ ބަނޫއިސްރާއީލުމީހުން އަޅުކަންކުރަން ސާމިރީހެދި މޮނިއުމެންޓެވެ. އާޘާރީ އެއްޗެއްވެސް މެއެވެ. ޖިބްރީލް ޢަލައިހިއްސަލާމްގެ ސަވާރީގެ މޮއްގަނޑުޖެހުނު ތަނުގެ ވެލި ބޭނުންކޮށްގެން ރަނާއި ޖަވާހިރުން ތައްޔާރުކުރެވުނު ސްޓެޗޫ އެކެވެ. ބުދަކީ ދެންކޮންއެއްޗެއް ހެއްޔެވެ.”\nއާދެ! ޝިރުކުގެ ވަސީލަތްތަކާއި އިދިކޮޅަށް ނިކުތުމަށް އިންކާރުކުރުމުގެގޮތުން ބަހަނާހަދާ މިފަދަބަޔަކަށް އަޅުގަނޑުމެންވެގެން ނުވާނެއެވެ. އަޅުގަނޑުމެންވާންވާނީ އެންމެހާ ޝިރުކުން ބަރީއަވުމަށް މަސައްކަތްކުރާ ތަޥުޙީދުގެ މަތީގައި ޘާބިތުވެތިބޭ ، އިބްރާހީމް ޢަލައިހިއްސަލާމް ގެ ނަމޫނާ އިޚްތިޔާރު ކުރާމީހުންގެ ތެރެއިންވާ ބަޔަކަށެވެ.\n(عَنْ أَبِى الْهَيَّاجِ الأَسَدِىِّ قَالَ قَالَ لِى عَلِىُّ بْنُ أَبِى طَالِبٍ أَلاَّ أَبْعَثُكَ عَلَى مَا بَعَثَنِى عَلَيْهِ رَسُولُ اللَّهِ -صلى الله عليه وسلم- أَنْ لاَ تَدَعَ تِمْثَالاً إِلاَّ طَمَسْتَهُ وَلاَ قَبْرًا مُشْرِفًا إِلاَّ سَوَّيْتَهُ ). رواه مسلم والنسائي والبزار والحاكم\n“އަބޫ ހައްޔާޖުލް އަސަދީގެ އަރިހުން ރިވާވެފައިވެއެވެ. އެކަލޭގެފާނު ވިދާޅުވިއެވެ. ތިމަންނާއަށް عَلِىُّ بْنُ أَبِى طَالِبٍ ވިދާޅުވެފައިވެއެވެ. އެކަމަކާއިގެން ސަލާމާއި ޞަލަޥާތްލެއްވި ﷲގެ ރަސޫލާ ތިމަންނާ ފޮނުއްވާފައިވާ ކަމަކާއިގެން ކަލޭ ނިކަން އަހުރެން ފޮނުވަންހެއްޔެވެ؟ އެއީ ސްޓެޗޫއެއް (މޮނިއުމެންޓެއް) ހުރިއްޔާ އޭތި ހިމުންނުކޮށް ދޫނުކޮށް ނުލުމަށާއި، އުސްކޮށް ބިނާކުރެވިފައިވާ ޤަބުރެއްވިއްޔާ ބިމާ އެއްވަރު ނުކޮށް ނުބެހެއްޓުމަށެވެ.”\nنعوذ بالله من الشرك وسائله والله المستعان وهو المولى وهو الوكيل\n(يَا أَيُّهَا الَّذِينَ آمَنُوا اتَّقُوا اللَّهَ وَقُولُوا قَوْلًا سَدِيدًا (70) يُصْلِحْ لَكُمْ أَعْمَالَكُمْ وَيَغْفِرْ لَكُمْ ذُنُوبَكُمْ وَمَنْ يُطِعِ اللَّهَ وَرَسُولَهُ فَقَدْ فَازَ فَوْزًا عَظِيمًا) سورة الأحزاب\n“އޭ އީމާންވީ މީހުންނެވެ! ތިޔަބައިމީހުން ﷲ އަށް ބިރުވެތިވާށެވެ. އަދި ސީދާ ބަސް ބުނެވީއްލާށެވެ. އޭރުން ތިޔަބައިމީހުންގެ ޢަމަލުތަށް އެކަލާނގެ އިޞްލާޙް ކޮށްދެއްވައި ފާފަތަށް ފުއްސަވައިދެއްވާނެތެވެ. އަދި ﷲ އާއި އެކަލާނގެ ރަސޫލާއަށް ކިޔަމަންވާމީހާ ބޮޑުވެގެންވާ ކާމިޔާބަކުން ކާމިޔާބުވެއްޖެކަން ކަށަވަރެވެ.”\n“قُلْ إِنَّنِي هَدَانِي رَبِّي إِلَى صِرَاطٍ مُسْتَقِيمٍ دِينًا قِيَمًا مِلَّةَ إِبْرَاهِيمَ حَنِيفًا وَمَا كَانَ مِنَ الْمُشْرِكِينَ () قُلْ إِنَّ صَلَاتِي وَنُسُكِي وَمَحْيَايَ وَمَمَاتِي لِلَّهِ رَبِّ الْعَالَمِينَ () لَا شَرِيكَ لَهُ وَبِذَلِكَ أُمِرْتُ وَأَنَا أَوَّلُ الْمُسْلِمِينَ”\nهذا و سُبْحَانَكَ اللَّهُمَّ وَبِحَمْدِكَ ، أَشْهَدُ أَنْ لا إِلَهَ إِلا أَنْتَ ، أَسْتَغْفِرُكَ وَأَتُوبُ إِلَيْكَ\nހަގީގަތަކީ މިބައިމީހުން ހައްގައް އިންކާރުކުރުން އޭގެ ސަބަބުން މިބައި މީހުންގެ ހެޔޮވިސްނުންﷲސުބުހާނަހޫ ވަތައާލާގެންދެވުން އެހެންވުމުން މީހަކުދޭ ހެޔޮނަސޭހަތެއް މިބައިމީހުންގަބޫލެއްނުކުރާނެ އެހެންވެ މިބުނަނީ މިކަލޭގެ އިގިރޭސިވލާތުގަ ދިރިރި އުޅުނީ ބާމިންހަމުގަ ހުރިހާޑިްން ހަމުގެ ފައްޅީގަ މުސްލިމަކައް ފައްޅިީގަދިރި އުޅެވިދާނެތަ މިކަންގަބޫލުކުރަން ދަތި ހާޑިންހަމު އަކީ އޮރިޖިން ޔަހޫދީއެއް މަންމައަކީ ޔަހޫދީއެއް މިސަރުކާރު އެއް އެޑުވައިޒަރ ތޯމަސްއަކީ ވެސް ޔަހޫދީއެއް މިބައިމީހުން ނައްމުސާރަދެނީ ދިވެހިރަށްޔަތުން\nއިލެކްޝަންސް ކޮމިޝަން: އެޅި އަތަކަށް މަރު! 1 week ago | 0\nއަހަރެމެންނަށް އެޗް.އައި.ވީ އަދި އެއިޑްސް ބަލި އެނގެނީ ކިހާވަރަކަށްބާ؟ 1 week ago | 0\nއީދުމީލާދު އުފަންކުރުވި ފާޠިމީންނަކީ ކޮންބައެއް؟2weeks ago | 1\nރަސޫލު الله صلى الله عليه وسلمގެ ޢީދު މީލާދު ފާހަގަ ކުރުން2weeks ago | 0